**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 8 Δεκεμβρίου 2021, ημέρα Τετάρτη και ώρα 13.20΄, στην **Αίθουσα** «Προέδρου Δημητρίου Γεωργ. Παπασπύρου» (150) **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασιλείου Γιόγιακα με θέμα ημερήσιας διάταξης την ενημέρωση των μελών της Επιτροπής από τον Υπουργό Αγροτικής Ανάπτυξης και Τροφίμων, κ. Σπυρίδωνα-Παναγιώτη (Σπήλιο) Λιβανό, σύμφωνα με το άρθρο 36 παρ. 5 του Κανονισμού της Βουλής, εν όψει της κατάθεσης του Στρατηγικού Σχεδίου της χώρας μας στην Ευρωπαϊκή Επιτροπή για τη νέα Προγραμματική Περίοδο 2023-2027 της Κοινής Αγροτικής Πολιτικής.

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Σπυρίδων-Παναγιώτης (Σπήλιος) Λιβανός, ο Υφυπουργός Αγροτικής Ανάπτυξης και Τροφίμων, κ. Γεώργιος Στύλιος, ο Γενικός Γραμματέας Αγροτικής Πολιτικής και Διεθνών Σχέσεων, κ. Κωνσταντίνος Μπαγινέτας, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Δαβάκης Αθανάσιος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, σας καλωσορίζουμε στη σημερινή συνεδρίαση για την ενημέρωση των μελών της Επιτροπής μας από τον Υπουργό Αγροτικής Ανάπτυξης και Τροφίμων, κ. Σπυρίδωνα-Παναγιώτη Λιβανό, σύμφωνα με το άρθρο 36 παρ. 5 του Κανονισμού της Βουλής, εν όψει της κατάθεσης του Στρατηγικού Σχεδίου της χώρας μας στην Ευρωπαϊκή Επιτροπή για τη νέα Προγραμματική Περίοδο 2023-2027 της Κοινής Αγροτικής Πολιτικής. Να ευχαριστήσουμε θερμά τον κύριο

Υπουργό και τους συνεργάτες του για την δυνατότητα της ενημέρωσης που θα έχουμε σήμερα στην Επιτροπή μας. Κύριε Υπουργέ, έχετε τον λόγο.

**ΣΠΥΡΙΔΩΝ-ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.Με ιδιαίτερη χαρά βρισκόμαστε σήμερα μαζί σας στο Κοινοβούλιο, κατά τη γνώμη μου, σε μια ιστορικής σημασίας συνεδρίαση, για να ενημερώσουμε την αρμόδια επιτροπή, όπως ακριβώς είχαμε δεσμευθεί, ενόψει της κατάθεσης του Στρατηγικού Σχεδίου της χώρας μας στην Ευρωπαϊκή Επιτροπή για τη νέα Προγραμματική Περίοδο 2023-2027 της Κοινής Αγροτικής Πολιτικής.

Κυρίες και κύριοι συνάδελφοι, οι πολλαπλές κρίσεις που βιώνουμε τα τελευταία χρόνια, σε συνδυασμό με τα πολυδιάστατα δεδομένα που δημιουργούνται στο παγκοσμιοποιημένο περιβάλλον μας, προστάζουν τη σύνδεση των παραδοσιακών θεωρήσεων και αναγκών με σύγχρονα ζητούμενα, όπως το περιβάλλον, η υγεία, η ανταγωνιστικότητα. Σε αυτές τις συνθήκες καλούμαστε να διασφαλίσουμε βιώσιμα συστήματα παραγωγής, ανθεκτικές διατροφικές αλυσίδες και ασφαλή συστήματα τροφίμων φιλικά στο περιβάλλον. Υπό αυτό το πρίσμα διαμορφώνουμε και υλοποιούμε μια συγκροτημένη και συνεκτική Εθνική Στρατηγική για να καταστήσουμε τον πρωτογενή τομέα πυλώνα ανάπτυξης, ευημερίας και κοινωνικής συνοχής. Θέτουμε γερές βάσεις για έναν πρωτογενή τομέα βιώσιμο, πράσινο, ψηφιακό, καινοτόμο, συνεργατικό και ανανεωμένο.

Η πρωτογενής παραγωγή στηρίζει διαχρονικά την ελληνική οικονομία και κοινωνία. Αποτελεί ουσιαστικά έναν πυλώνα της βαριάς μας βιομηχανίας, που κρύβει σημαντικές δυνατότητες και προοπτικές, αλλά δυστυχώς συχνά παρέμενε υποτιμημένη. Τώρα όμως τα πράγματα έχουν αλλάξει. Για την Κυβέρνησή μας αποτελεί κυρίαρχη προτεραιότητα η στήριξη, η ενίσχυση και ο εκσυγχρονισμός του πρωτογενούς μας τομέα. Με την υλοποίηση του Μεταρρυθμιστικού μας Προγράμματος, τον καθιστούμε βασικό μοχλό ανάπτυξης και πυλώνα σταθερότητας της ελληνικής οικονομίας.

Βασικοί μας στόχοι είναι, να γίνει ο Έλληνας αγρότης πρωταγωνιστής της αναπτυξιακής πορείας της χώρας για τα επόμενα χρόνια, να καταστήσουμε την αγροτική μας οικονομία πιο ανταγωνιστική, να παράξουμε προϊόντα με μεγαλύτερη προστιθέμενη αξία, να διαμορφώσουμε μια σύγχρονη Αγροτική Πολιτική και μια ενιαία Στρατηγική Branding των ελληνικών προϊόντων. Να μετασχηματίσουμε το αγροτικό παραγωγικό μας μοντέλο και να ενισχύσουμε την περιφερειακή ανάπτυξη και την κοινωνική συνοχή. Για να πετύχουμε αυτούς τους εθνικούς μας στόχους, σχεδιάζουμε και προτείνουμε ένα πλαίσιο εμπροσθοβαρών αναπτυξιακών αλλαγών, για να διορθώσουμε λάθη του παρελθόντος και να εξορθολογήσουμε το πλαίσιο λειτουργίας του πρωτογενούς τομέα. Η ΚΑΠ με το Ταμείο Ανάκαμψης, με πόρους συνολικά 22 δις, αποτελούν τα βασικά μας εργαλεία, για να αναζωογονήσουμε και να επανακαθορίσουμε τον πρωτογενή τομέα για την αγροτική οικονομία. Πρόκειται για μια μοναδική ευκαιρία, που είμαστε αποφασισμένοι να αξιοποιήσουμε με τον καλύτερο δυνατό τρόπο προς όφελος των Ελλήνων παραγωγών, αλλά και της ελληνικής κοινωνίας και οικονομίας συνολικά. Γι’ αυτό και υλοποιούμε μεταρρυθμιστικές τομές, τόσο στο πλαίσιο της ΚΑΠ όσο και ευρύτερα, που θα οδηγήσουν την ελληνική αγροδιατροφή στη νέα εποχή.

Βασικοί αναπτυξιακοί πυλώνες αυτής της Εθνικής μας Στρατηγικής είναι. Πρώτον, ο εκσυγχρονισμός των εγγειοβελτιωτικών υποδομών, με το πρόγραμμα «Ύδωρ 2.0». Δεύτερον, ο ψηφιακός μετασχηματισμός του ελληνικού αγροτικού τομέα. Τρίτον, η αναβάθμιση της αγροτικής εκπαίδευσης και κατάρτισης. Τέταρτον, η ενίσχυση της επιχειρηματικότητας των συνεταιρισμών και των συλλογικών σχημάτων. Πέμπτον, η επένδυση στην εξωστρέφεια και η αύξηση των εξαγωγών. Έκτον, η ανάδειξη της ελληνικής διατροφής σε ένα ξεχωριστό Brand μοναδικής αξίας και παγκόσμιας προβολής. Έβδομον, η καταπολέμηση των παράνομων «ελληνοποιήσεων» και η εντατικοποίηση των ελέγχων. Όγδοο, ο εξορθολογισμός στο σύστημα κατανομής των ενωσιακών επιδοτήσεων.

Στόχευσή μας είναι προφανώς η αλλαγή του παραγωγικού μοντέλου στην κατεύθυνση της επίτευξης πλήρους δικαιοσύνης, αξιοκρατίας και διαφάνειας στον πρωτογενή τομέα. Επιδιώκουμε να εκσυγχρονίσουμε τον πρωτογενή τομέα, να στηρίξουμε τους πραγματικούς αγρότες, να ενισχύσουμε τους νέους γεωργούς, να αποκαταστήσουμε την αναπτυξιακή δικαιοσύνη, να άρουμε χρόνιες στρεβλώσεις και ανισότητες, να θέσουμε δίκαιους κανόνες για όλους. Γιατί από την ισονομία, τον ορθολογικό σχεδιασμό και τη δίκαιη κατανομή πόρων, μακροπρόθεσμα έχουν να κερδίσουν όλοι και κυρίως οι πραγματικοί παραγωγοί. Η Εθνική Στρατηγική μας για την αγροτική ανάπτυξη περιλαμβάνει το Στρατηγικό Σχέδιο της χώρας μας για τη νέα ΚΑΠ, χωρίς βέβαια να εξαντλείται σε αυτό. Η ΚΑΠ και οι μεταρρυθμίσεις της αποτελούν την πυξίδα μας στο πλαίσιο της Ε. ως υποσύνολο της Εθνικής Στρατηγικής μας για την αγροτική ανάπτυξη.

Η νέα Κοινή Αγροτική Πολιτική έχει ως σκοπό την ενίσχυση ενός βιώσιμου και ανταγωνιστικού γεωργικού τομέα, ο οποίος θα συμβάλει ουσιαστικά στην ευρωπαϊκή «Πράσινη συμφωνία». Η Ελλάδα, όπως όλες οι χώρες της ΕΕ, καθώς γνωρίζετε, πρέπει να καταρτίσει και να υποβάλει το Εθνικό Στρατηγικό Σχέδιο στο τέλος του 2021. Στο σχέδιο αυτό εξειδικεύονται οι τρόποι χρηματοδότησης, οι στρατηγικές μας επιλογές και οι στόχοι, που θέλουμε να πετύχουμε ως χώρα. Επειδή η διαμόρφωση του σχεδίου αυτού επηρεάζει την αγροτική μας οικονομία και για σήμερα, αλλά και για την επόμενη δεκαετία, επιλέξαμε, να διαμορφώσουμε αυτό το Στρατηγικό Σχέδιο όλοι μαζί. Πραγματοποιήσαμε μια ευρεία διαβούλευση πρωτοφανούς διάρκειας και βάθους με όλους τους ενδιαφερόμενους φορείς σε όλη την Ελλάδα και, βέβαια, με βαθιά πίστη στις κοινοβουλευτικές μας διαδικασίες, όπως έχουμε, άλλωστε, προαναγγείλει από την περασμένη Άνοιξη, ερχόμαστε σήμερα στην αρμόδια Επιτροπή της Βουλής, να παρουσιάσουμε το προϊόν του γόνιμου και δημοκρατικού διαλόγου και να καταλήξουμε στην τελική μας πρόταση.

Στρατηγική μας ήταν και είναι, να συνδιαμορφώσουμε το κοινό μας σχέδιο για το κοινό μας μέλλον όλοι μαζί. Για αυτό και όλο το προηγούμενο διάστημα εντείναμε τις διαβουλεύσεις. Παρά τις δύσκολες συνθήκες λόγω του Covid πραγματοποιήσαμε συνδιασκέψεις σε όλη την Ελλάδα. Κάναμε συμμετοχικές πολύωρες διαβουλεύσεις και στις 13 Περιφέρειες με φυσική παρουσία και δυνατότητα συμμετοχής και διαλόγου μέσω τηλεδιάσκεψης, τηρώντας βέβαια, στο πλαίσιο της φυσικής παρουσίας, όλα τα μέτρα προστασίας. Πραγματοποιήσαμε εκατοντάδες ώρες διαβούλευσης και γόνιμου διαλόγου. Είχαμε την ευκαιρία, να συζητήσουμε και να ακούσουμε όλους όσους βεβαίως ήθελαν και προσήλθαν, να τοποθετηθούν. Εκλήθησαν σε αυτές εκπρόσωποι των παραγωγών, των επιχειρηματιών του αγροδιατροφικού κλάδου, της Τοπικής και Περιφερειακής Αυτοδιοίκησης, των συνεταιρισμών και, βεβαίως, όλων των Πολιτικών Κομμάτων που εκπροσωπούνται στην Ελληνική Βουλή.

Σε αυτό τον ουσιαστικό και δημοκρατικό διάλογο συμμετείχαν χιλιάδες συμπολίτες μας, που απαρτίζουν το σύνολο των κοινωνικών εταίρων του Αγροδιατροφικού Τομέα. Συγκεκριμένα έθεσαν 1948 φορείς και συμμετείχαν με φυσική παρουσία 1400 εκπρόσωποί τους και εκατοντάδες άλλοι ηλεκτρονικά. Οι συνδιασκέψεις αυτές ήρθαν να προστεθούν στις υπόλοιπες δράσεις διαβούλευσης και ενημέρωσης, όπως, π.χ. τις διαβουλεύσεις που πραγματοποιήθηκαν από τους τεχνικούς συμβούλους και τους υπηρεσιακούς μας παράγοντες, τη συμπλήρωση των ερωτηματολογίων σε όλη τη χώρα, τη διεξαγωγή σχετικής ποσοτικής έρευνας και, βεβαίως, την έρευνα που κάναμε σε focus groups, αλλά και τη σύσταση θεματικών ομάδων εργασίας με ενδιαφέροντα παραδοτέα. Συζήτηση, λοιπόν, και διάλογος, συναπόφαση και συνδιαμόρφωση. Έτσι αντιλαμβανόμαστε εμείς τη Δημοκρατία, έτσι λειτουργεί αυτή η Κυβέρνηση. Μόνο μέσα από τη συνεχή ζύμωση με την Κοινωνία και μέσα από τις δημοκρατικές και συλλογικές διαδικασίες θεωρούμε ότι μπορούμε, να καταλήγουμε κάθε φορά στις βέλτιστες προτάσεις και λύσεις.

Στο πλαίσιο αυτό θέλω να μου επιτρέψετε, να ευχαριστήσω από την καρδιά μου όλες και όλους, που εργάστηκαν ακατάπαυστα όλο αυτό το διάστημα, για να ολοκληρώσουμε αυτή την πρόταση του Στρατηγικού Σχεδίου. Ιδιαίτερα θα ήθελα, να ευχαριστήσω τον εκ δεξιών μου καθήμενο Γενικό Γραμματέα, τον κ. Κώστα Μπαγινέτα, για την πολύπλευρη συνεισφορά του σε αυτή την πορεία τα τελευταία 3 χρόνια, από όλες τις θέσεις και με όλες τις ιδιότητες που είχε. Θέλω, επίσης, να μου επιτρέψετε, να ευχαριστήσω τον προκάτοχό μου στο Υπουργείο, τον Μάκη Βορίδη, αλλά, βέβαια, και την κυρία Αραμπατζή, που είναι σήμερα εδώ μαζί μας και τον κ. Σκρέκα και τον κ. Οικονόμου, ο οποίος είχε την ευθύνη της διαπραγμάτευσης της ΚΑΠ το τελευταίο διάστημα, πριν αναλάβει το ρόλο του Κυβερνητικού Εκπροσώπου και, βεβαίως, τον δίπλα μου καθήμενο, τον κ. Στύλιο, που αντικατέστησε τον κ. Οικονόμου. Θέλω, επίσης, να μου επιτρέψετε, να ευχαριστήσω τον Διευθυντή της Διαχειριστικής ΠΑΑ, τον κ. Νίκο Μανέτα και την Διευθύντρια, κυρία Χρυσούλα Θεοδωρίδου. Να ευχαριστήσω προκαταβολικά και τον κ. Παπαγιαννίδη, που θα έρθει, να εφαρμόσει όλη αυτή την ιστορία, την οποία συζητάμε και, βέβαια, να ευχαριστήσω και τους συμβούλους μας, το Γεωπονικό Πανεπιστήμιο για τη ΛΔΚ Ανάλυση, τον κ. Δημήτρη Λιανό και τον κ. Στάθη Κλωνάρη, που είναι πίσω μας και στο πρόσωπο όλων αυτών που προανέφερα, θέλω, να ευχαριστήσω, βεβαίως, και όλους τους συνεργάτες τους και όλους τους ανθρώπους, οι οποίοι είναι πολλοί, που συνέβαλαν στη διαμόρφωση αυτής της ιστορικής πρότασης. Αντιλαμβάνομαι ότι θα σας κουράσω λίγο, αλλά είναι σημαντικά αυτά, oπότε θέλω και ζητώ την υπομονή και την κατανόησή σας.

Αγαπητοί συνάδελφοι, η πορεία για τη συμφωνία της μεταρρύθμισης της ΚΑΠ υπήρξε μακρά και επίμονη. Ξεκίνησε, τον Ιούνιο του 2018, με την παρουσίαση των σχεδίων των κανονισμών και διήρκησε τρία χρόνια με έντονες διαπραγματεύσεις και διαφωνίες στη διαδικασία των τριλόγων μεταξύ Συμβουλίου, Κομισιόν και Ευρωπαϊκού Κοινοβουλίου. Ολοκληρώθηκε με την πολιτική συμφωνία που καταφέραμε, τον Ιούνιο του 2021, οπότε και μπορέσαμε να φτάσουμε στη συμφωνία που μας ικανοποιεί. Επειδή όλο αυτό το διάστημα δεν μπορούσε να επιτευχθεί η συμφωνία αποφασίστηκε, τον Δεκέμβριο του 2020, να ισχύσει μια μεταβατική περίοδος δύο ετών, το 2021 που διανύουμε τώρα και το 2022, κατά την οποία χρησιμοποιούνται ουσιαστικά τα νέα χρήματα της καινούργιας ΚΑΠ με τους παλιούς κανόνες της προηγούμενης ΚΑΠ. Αξίζει να τονίσουμε εδώ, ότι κατά την ψήφιση των κανονισμών από το Ευρωκοινοβούλιο, τον Νοέμβριο του 2021, πριν από λίγες εβδομάδες, όλοι οι Έλληνες Ευρωβουλευτές, πλην του εκπρόσωπου του Κομμουνιστικού Κόμματος με τον οποίο στην ενημέρωση που έκανα στους ευρωβουλευτές πριν από μερικές βδομάδες είχαμε μια πολύ ουσιαστική και γόνιμη συζήτηση, ψήφισαν στηρίζοντας την εθνική μας προσπάθεια. Οι πόροι που εξασφάλισε η χώρα μας από τη νέα ΚΑΠ, για την περίοδο 2021-2027, ανέρχονται στα 19 δις και 363 εκατομμύρια ευρώ. Καταφέραμε, δηλαδή, να μείνουμε σχεδόν στο ίδιο ύψος με τους πόρους που λάβαμε κατά την προηγούμενη περίοδο 2014-2020, παρόλο που συνολικά η ΚΑΠ μειώθηκε περίπου 10%-15% σε όλα τα άλλα κράτη μέλη και καταφέραμε να αποφύγουμε την εξωτερική σύγκλιση, δηλαδή να μειωθούν και τα δικά μας χρήματα. Μιλάμε για μια πολύ σημαντική εθνική επιτυχία που χαρίζεται και οφείλεται σε όλους τους Έλληνες αλλά κυρίως στην προσωπική διαπραγμάτευση που έκανε και ο Πρωθυπουργός, ο κ. Κυριάκος Μητσοτάκης. Με τη νέα ΚΑΠ πετύχαμε όλοι μαζί την πιο φιλόδοξη μεταρρύθμιση. Αυτή είναι η κοινή συνισταμένη όλων των ευρωπαϊκών κρατών της αγροτικής πολιτικής, από την δεκαετία του 1990.

Με βάση λοιπόν τη νέα ΚΑΠ προχωράμε σε συγκεκριμένες αναπτυξιακές μεταρρυθμίσεις τις οποίες αναφέρω επιγραμματικά και θα αναλυθούν, από τον Υφυπουργό, κ. Στύλιο και τον Γενικό Γραμματέα, κ. Μπαγινέτα, στη συνέχεια. Πρώτο, καταργούμε τα ιστορικά δικαιώματα και αυξάνουμε την ανταγωνιστικότητα. Προχωράμε στη μείωση των ιστορικών δικαιωμάτων με Στρατηγικό Σχεδιασμό, σταδιακά από το 2022 και με συγκεκριμένα βήματα ως το 2026, βάζοντας ένα τέλος στις ανισότητες και στις στρεβλώσεις του παρελθόντος. Δεύτερο, ενισχύουμε τις μικρές και μεσαίες εκμεταλλεύσεις μέσω της αναδιανεμητικής ενίσχυσης, από το 2023, και ανατρέπουμε τη διαχρονική ανισοκατανομή της καταβολής των ενισχύσεων όπου το 30% των δικαιούχων της βασικής ενίσχυσης εισέπραττε μέχρι σήμερα το 80% των πόρων. Τρίτο, διατηρούμε το υφιστάμενο καθεστώς συνδεδεμένων ενισχύσεων, ενώ παράλληλα και ταυτόχρονα, ενισχύουμε την κτηνοτροφία, τις ζωοτροφές, τα ψυχανθή, ενισχύοντας τον σχετικό προϋπολογισμό με πάνω από 35 εκατομμύρια ετησίως. Στόχος μας λοιπόν είναι η ενίσχυση της ανάπτυξης της κτηνοτροφίας, αλλά ταυτόχρονα και η διατήρηση της κοινωνικής συνοχής. Το πράττουμε αυτό αφουγκραζόμενοι το πνεύμα και τις παρατηρήσεις της κοινωνίας, αλλά και υλοποιώντας εν τοις πράγμασι την κοινωνική πολιτική της Κυβέρνησης δεδομένων και των προφανών δυσκολιών που αντιμετωπίζει στις μέρες μας ο πρωτογενής τομέας. Τέταρτο, ενσωματώνουμε στο Στρατηγικό μας Σχέδιο γεωργικές πρακτικές επωφελείς για το κλίμα και το περιβάλλον και προχωράμε στην εφαρμογή 19 οικολογικών σχημάτων, άμεσα προσιτών στους Έλληνες αγρότες. Πέμπτο, στηρίζουμε τις βιολογικές καλλιέργειες με βάσει τη στρατηγική «από το αγρόκτημα στο πιάτο» για να δώσουμε προστιθέμενη αξία στα προϊόντα μας, να αυξήσουμε τις εξαγωγές μας και να κάνουμε πιο προσιτές τις τιμές στον Έλληνα καταναλωτή. Έκτο, ενισχύουμε την οικονομία των Ορεινών και Μειονεκτικών Περιοχών με μεταφορά επιπλέον πόρων από τον Πυλώνα 1 στον Πυλώνα 2. Έβδομο, επενδύουμε στους νέους αγρότες όπου αυξάνουμε τον προϋπολογισμό τους την επόμενη περίοδο, κατά 50%. Όγδοο, δημιουργούμε Εθνικό Δίκτυο Γεωργικών Συμβουλών και αυξάνουμε έτσι την παραγωγικότητα. Ένατο, ενδυναμώνουμε την αγροτική εκπαίδευση και κατάρτιση δημιουργώντας, το «AKIS», ένα σύγχρονο σύστημα που καλύπτει πραγματικά τις ανάγκες των παραγωγών μας και λειτουργεί σε τρία επίπεδα, εκπαίδευση και κατάρτιση, παροχή συμβουλευτικών υπηρεσιών και έρευνα.

Στο τελευταίο αυτό, θέλω να σταθώ ιδιαίτερα. Το θεωρώ το μεγάλο μας στοίχημα, το μεγάλο ελληνικό στοίχημα, για το σύνολο της περιφερειακής ανάπτυξης. Επιδιώκουμε μέσω της συνέργειας της έρευνας με την εκπαίδευση, την κατάρτιση και τη συμβουλευτική και την ταυτόχρονη διασύνδεσή τους με την παραγωγή, να βελτιώσουμε το σύγχρονο αγροτικό μοντέλο επενδύοντας στον ψηφιακό μετασχηματισμό, ενισχύοντας την παραγωγικότητα, την ανταγωνιστικότητα και τη βιωσιμότητα της ελληνικής γεωργίας. Για τη μεταφορά γνώσης και καινοτομίας στο σύγχρονο αγροδιατροφικό οικοσύστημα δημιουργούμε ένα διαδραστικό μοντέλο συστημάτων δικτύωσης, που θα περιλαμβάνει όλους τους εμπλεκόμενους με σαφείς καθορισμένους ρόλους, που προσιδιάζουν στις ικανότητες, τις επιδιώξεις και τις εμπειρίες τους. Επιπλέον, δίνουμε πρώτον, τον ορισμό των Ενεργών Γεωργών, που διαρθρώνεται σε δύο σκέλη βάσει του ποσού των άμεσων ενισχύσεων που έλαβαν οι κάτοχοι γεωργικής εκμετάλλευσης για το προηγούμενο έτος. Ενεργοί Γεωργοί, λοιπόν, θα είναι οι κάτοχοι γεωργικών εκμεταλλεύσεων που έλαβαν λιγότερες των 5.000 ευρώ. Ταυτόχρονα ενεργοί γεωργοί θα είναι και όσοι έλαβαν ενισχύσεις περισσότερες των 5.000 ευρώ, εφόσον συντρέχουν κάποιες συγκεκριμένες προϋποθέσεις. Αυτές οι προϋποθέσεις που μπαίνουν τώρα, δεν ίσχυαν μέχρι σήμερα, αφορούν στην εγγραφή τους στο Μητρώο Γεωργικών Εκμεταλλεύσεων και την προσκόμιση στοιχείων σχετικά με την παραγωγή, όπως τιμολογίων αγοράς εισροών και πώλησης προϊόντων από τις οποίες εξαρτάται πλέον και η καταβολή των επιδοτήσεων. Ενισχύουμε έτσι ακόμη περισσότερο τη σχέση παραγωγής επιδότησης. Δεύτερος ορισμός, αυτός του Νέου Αγρότη, πέραν του ηλικιακού ορίου των 40 ετών και της υποχρέωσης να είναι αρχηγός ο ίδιος ή η ίδια της γεωργικής εκμετάλλευσης, δίνουμε ιδιαίτερη έμφαση στο κριτήριο της εκπαίδευσης και της κατάρτισης. Όπως είπα και πριν, θεωρούμε κομβικής σημασίας την ενίσχυση της εκπαίδευσης και κατάρτισης των νέων μας που ασχολούνται με τον αγροδιατροφικό τομέα. Για αυτό ως επιπλέον κριτήριο για τον ορισμό του Νέου Αγρότη, εισάγουμε το επίπεδο των γνώσεων. Δηλαδή, θα πρέπει να είναι κατ’ ελάχιστον 4, που σημαίνει Επαγγελματική Σχολή ή Λύκειο ή αν είναι 2, δηλαδή Απολυτήριο Γυμνασίου, να συνοδεύεται επιπλέον με εκπαίδευση γεωτεχνικής κατεύθυνσης ή με αποδεδειγμένη άσκηση του επαγγέλματος του αγρεργάτη διάρκειας ισοδύναμης των τριών συναπτών ετών. Επιπρόσθετα, προχωρούμε σε μεταρρυθμίσεις αναφορικά με την αναδιανεμητική ενίσχυση, με ανακατανομή από τις μεγαλύτερες σε μικρότερες ή μεσαίες γεωργικές εκμεταλλεύσεις και αυτό είναι μια έμπρακτη απάντηση σε όλους όσους ασκούν κριτική ότι δεν στηρίζει η νέα ΚΑΠ, και κατ’ επέκταση δεν στηρίζουμε εμείς, τους μικρομεσαίους καλλιεργητές. Για κάθε μία από τις τρεις αγορανομικές περιφέρειες της χώρας ορίζουμε ανώτατο και κατώτατο στρεμματικό όριο για τους ωφελούμενους βάσει των διαθέσιμων στοιχείων του ΟΣΔΕ και της σχετικής ανάλυσής τους. Συγκεκριμένα τα κατώτατα και ανώτατα όρια καθορίζονται για τις αροτραίες καλλιέργειες στα 2 και 11 εκτάρια ανά εκμετάλλευση, για τις δενδρώδεις καλλιέργειες στα 1 και 4 και για τους βοσκότοπους στα 1 και 17 εκτάρια.

Με τη νέα ΚΑΠ ενισχύουμε τις επενδύσεις δίνοντας έμφαση στην αναπτυξιακή διάσταση για αυτό και μεταφέρουμε ποσοστό 10% του Πυλώνα 1 στον Πυλώνα 2, αυξάνοντας το ποσοστό του Πυλώνα 2 από 23% σε 30% του εθνικού φακέλου. Στο πρόγραμμα 2014-2020 οι μεταφορές αυτές έφθαναν μόλις στο 5%. Διπλασιάζουμε, λοιπόν, την ενίσχυση των επενδύσεων με πολλαπλασιαστικό όφελος για τους πραγματικούς Έλληνες αγρότες και το εθνικό αγροτικό εισόδημα. Ενισχύουμε τον επενδυτικό πυλώνα της ΚΑΠ δίνοντας προτεραιότητα στον εκσυγχρονισμό του πρωτογενούς τομέα με ψηφιακές και πράσινες επενδύσεις. Επιπλέον, δημιουργούμε μια νέα γενιά αγροτών προωθώντας την ηλικιακή ανανέωση του τομέα. Στο πλαίσιο αυτό ιδιαίτερη έμφαση δίνουμε στην ενίσχυση των νέων αγροτών και των σχεδίων βελτίωσης. Στόχος μας είναι να βγάλουμε και για τους τομείς αυτούς δύο επιπλέον προσκλήσεις. Βγάλαμε όπως γνωρίζετε την πρόσκληση τώρα, το 2021 και θέλουμε, εν αντιθέσει με το παρελθόν που πέρναγαν τα χρόνια και δεν υπήρχαν νέες προσκλήσεις ,να έχουμε άλλη μία το 2023 και άλλη μία το 2025.

Κλείνοντας, αγαπητοί συνάδελφοι, θέλω να πω επιγραμματικά ότι τα οφέλη από τη νέα ΚΑΠ είναι πολυδιάστατα και πολλαπλά για το σύνολο των αγροτών και για το σύνολο της ελληνικής περιφέρειας. Τι σημαίνει η ΚΑΠ στην πράξη; Σημαίνει ανάπτυξη και εκσυγχρονισμός του παραγωγικού μας μοντέλου. Σημαίνει ενίσχυση των μικρομεσαίων παραγωγών, πράσινες και ψηφιακές επενδύσεις, περισσότερες και καλύτερες θέσεις εργασίας στο χώρο, επένδυση στους νέους και σε νέες επαγγελματικές ευκαιρίες και βεβαίως, σημαίνει ουσιαστική βελτίωση του εισοδήματος των παραγωγών και ταυτόχρονη ενίσχυση της κοινωνικής συνοχής. Σίγουρα όλοι μπορούμε να συμφωνήσουμε ότι η ΚΑΠ, η Κοινή Γεωργική Πολιτική, είναι μία από τις σημαντικότερες και καθοριστικότερες πολιτικές της Ευρωπαϊκής Ένωσης και η σημερινή μεταρρύθμιση της πολιτική, αυτής από το 2021 στο 2027 -που ουσιαστικά είναι 2023 – 2027- αποτελεί έναν ιστορικό σταθμό. Υπάρχουν αρκετοί λόγοι που μπορούμε να αναφέρουμε γιατί την καθιστούν ως μία από τις σημαντικότερες μεταρρυθμίσεις στην Ευρωπαϊκή Ένωση. Ενδεικτικά αναφέρω την κατάρτιση ενός Στρατηγικού Σχεδίου για το 2023 – 2027, που καλύπτει τους δύο πυλώνες της ΚΑΠ με κοινούς στόχους και κανόνες. Το νέο μοντέλο της Κοινής Γεωργικής Πολιτικής, βασισμένο πλέον στις επιδόσεις και τα αποτελέσματα, την ακόμη πιο ενισχυμένη πράσινη αρχιτεκτονική της, τις αυξημένες φιλοδοξίες για το περιβάλλον, το κλίμα και τη βιοποικιλότητα, την επίδραση στην κατάρτιση των σχεδίων των στρατηγικών της Κοινής Γεωργικής Πολιτικής, της ευρωπαϊκής πράσινης συμφωνίας και της στρατηγικής για τη βιοποικιλότητα. Πρόκειται, σίγουρα, για μια εξελικτική διαδικασία που προσαρμόζεται κάθε φορά στα νέα δεδομένα και στις σύγχρονες απαιτήσεις. Απαιτεί από όλους μας διάθεση αλλαγής, ανανέωση και υψηλή προσαρμοστικότητα από τα κράτη-μέλη, από τους πολιτικούς, τους αγρότες, τους καταναλωτές, τους συνεταιρισμούς και τους πολίτες.

Αυτό που προαπαιτεί, βεβαίως, πρώτα απ’ όλα, την κατάλληλη και συνεχή ενημέρωση, για να έχουμε τη γνώση των εξελίξεων αυτών. Γι’ αυτό και η ενημέρωση για την ΚΑΠ δε θα σταματήσει εδώ, ούτε, βεβαίως, με την κατάθεση στο τέλος του μήνα του Εθνικού Στρατηγικού Σχεδίου στην Ευρωπαϊκή Επιτροπή. Θα συνεχίσουμε να την επικοινωνούμε, θα συνεχίσουμε να την εξηγούμε, θα συνεχίσουμε να τη συζητάμε ουσιαστικά και τον επόμενο χρόνο σε όλη την Ελλάδα, με όλους όσους πραγματικά ενδιαφέρονται και, βέβαια, θα συνεχίσουμε, εντέλει, να την εξελίσσουμε όλοι μαζί, γιατί αυτό είναι το μοντέλο από την Ευρωπαϊκή Ένωση, μιας και έχουμε τη δυνατότητα αναπροσαρμογών. Είμαι σίγουρος ότι και οι αγρότες και στο σύνολό τους οι παραγωγοί μας, θα προσαρμοστούν και τελικά θα ωφεληθούν ουσιαστικά από αυτήν τη νέα ΚΑΠ. Αδιαπραγμάτευτος στόχος μας είναι να ενισχύσουμε τις νέες και τους νέους να εισέλθουν στην αγροτική οικονομία, να προστατεύσουμε το περιβάλλον, να παράγουμε καλύτερα πιο ποιοτικά προϊόντα με προστιθέμενη αξία, να παρέχουμε ασφάλεια σε όλους εμάς τους καταναλωτές και τελικά να ανοίξουμε, μέσω της νέας ΚΑΠ και της αγροτικής μας οικονομίας, νέους δρόμους ανάπτυξης για την πατρίδα μας. Πιστεύω ειλικρινά ότι αξίζει η προσπάθεια μας αυτή να είναι συλλογική να είναι ουσιαστικά υπερκομματική και αυτός είναι ο κεντρικός μας στόχος. Θέλω να πιστεύω, επίσης, ότι όλοι μαζί και εμείς εδώ σε αυτή την αίθουσα αλλά και έξω από αυτήν, μέσα από τη σύνθεση και τη συνεννόηση, θα χτίσουμε τη νέα αγροτική Ελλάδα, με πυξίδα ακριβώς αυτό το μοντέλο της νέας ΚΑΠ. Ευχαριστώ θερμά για την προσοχή σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κι εμείς ευχαριστούμε. Η κυρία Τζάκρη, έχει το λόγο.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε. Ευχαριστώ πάρα πολύ και τους συναδέλφους και εσάς, κ. Πρόεδρε και κ. Υπουργέ.

Θέλω να σας ευχαριστήσω για την ενημέρωση που μας κάνετε σήμερα, ήταν σημαντική αλλά, επιτρέψτε μου να πω, για να τηρήσω και τη φήμη μου, ότι είναι πολύ καθυστερημένη. Επίσης, επιτρέψτε μου να πω ότι είναι και αρκετά τυπική. Ξέρετε, τελευταία φορά εδώ για τη νέα ΚΑΠ, μας ενημέρωσε το 2020 ο προκάτοχός σας, κ. Βορίδης. Επιτρέψτε μου, δε, να πω ότι περισσότερο καλύπτετε την τυπική υποχρέωση ενημέρωσης, γιατί οι αρμόδιες υπηρεσίες, στο τέλος του χρόνου λήγει η προθεσμία, θα πρέπει να στείλουν στις υπηρεσίες Ευρωπαϊκής Ένωσης το νέο Εθνικό Σχέδιο Στρατηγικού Σχεδιασμού για τη νέα ΚΑΠ για την προσεχή περίοδο, δεδομένου ότι το 2019 και το 2020 ήταν μεταβατικά χρόνια και τηρήθηκε ο προηγούμενος Κανονισμός. Τώρα, σύμφωνα με τα προβλεπόμενα στους τρεις Κανονισμούς και, δη, σύμφωνα με τα προβλεπόμενα στον Κανονισμό για τα στρατηγικά σχέδια, η καινούργια ΚΑΠ θα υλοποιηθεί βάσει ενός καινούργιου μοντέλου, όπου θα υπάρχουν μετρήσιμα στόχοι και αποτελέσματα και αυξημένες αιρεσιμότητες σε ότι αφορά τα θέματα του περιβάλλοντος και τα κοινωνικά ζητήματα. Έχουν γίνει, μάλιστα και κάποιες συστάσεις, κύριε Υπουργέ, από την Ευρωπαϊκή Επιτροπή προς τις χώρες για ανθεκτικό γεωργικό τομέα, για περιβάλλον και γεωργία, για την ενίσχυση του κοινωνικού και οικονομικού ιστού στην ύπαιθρο και για την καινοτομία και την ψηφιοποίηση.

Κύριε Υπουργέ, απ’ ότι παρακολούθησα μέχρι τώρα, δεν έχετε κάνει καθόλου παρεμβάσεις στα σημαντικά θέματα που επηρεάζουν την επόμενη μέρα των αγροτών και αναφέρομαι σε ποια. Δεν υπάρχουν ακόμα αποφάσεις για την αναδιανεμητική ενίσχυση, δεν ξέρουμε ποια θα είναι τα οικολογικά σχήματα του Πυλώνα 1, πως θα διαμορφωθεί το καθεστώς των συνδεδεμένων ενισχύσεων και επιτρέψτε μου να μεταφέρω την ανησυχία της πατρίδας μου, γιατί έχουν έρθει στο φως δημοσιεύματα που μιλούν για την κατάργηση συνδεδεμένης ενίσχυσης στα ροδάκινα.

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Συγγνώμη που παρεμβαίνω, κυρία Τζάκρη, αλλά όλα αυτά τα έχουμε παρουσιάσει εκτενώς, είναι δημοσιευμένα, τα επανέλαβα και εγώ σήμερα, ίσως δεν τα ακούσατε. Αν θέλετε να συνεχίσετε αυτή την παρέμβαση συνεχίστε τη. Απλά, λέω ότι εκτίθεστε, διότι όλα αυτά είναι δημόσια ύλη, εδώ και καιρό.

**ΘΕΟΔΩΡΑ ΤΖΑΚΡΗ:** Κύριε Υπουργέ, δε σας ζήτησε αυτό η Ευρωπαϊκή Επιτροπή. Ο Πυλώνας 2, σας είπα προηγουμένως, βρίσκεται ακόμα σε αναμονή επεξεργασίας και περιλαμβάνει μόνο τίτλους παρεμβάσεων και σχετικά με την κοινωνική αιρεσιμότητα ως μηχανισμός για την τήρηση κοινωνικής και εργατικής νομοθεσίας για τους αγρότες, ακόμα δεν ξέρουμε τίποτα γι’ αυτό. Επομένως, αυτό που θέλουμε να δούμε είναι πώς θα εξελιχθεί η εσωτερική σύγκλιση των δικαιωμάτων ως το 2026 και πως θα αντιμετωπιστούν οι παρενέργειες αυτής της σύγκλισης, γιατί εδώ κάποιοι θα κερδίσουν και κάποιοι θα χάσουν.

Σας είπα, το σημαντικό είναι η αναδιανεμητική ενίσχυση προς μικρές και μεσαίες εκμεταλλεύσεις πως ακόμα μελετάται. Υπάρχει ακόμα ανησυχία και σημαντική απώλεια πόρων του Πυλώνα 1 αναφορικά με τα οικολογικά σχήματα, τα οποία θα πρέπει να εφαρμοστούν από το πρώτο στρέμμα. Οι απώλειες, κ. Υπουργέ, συζητείται ότι θα είναι περισσότερα από 500 εκατομμύρια το χρόνο. Ποια θα είναι η εναλλακτική πρότασή προς τους παραγωγούς; Αυτό θέλω να μου απαντήσετε. Κύριε Υπουργέ, ρωτούν οι παραγωγοί, «να μειώσω ακόμα και τα λιπάσματα, να μειώσω ακόμα και τα φυτοφάρμακα, το ζητούμενο είναι τι γίνεται μετά;». Αυτή την απάντηση θέλουν από εσάς. Εγώ θεωρώ -και θα κλείσω με αυτό, κύριε Πρόεδρε και σας ευχαριστώ- ότι έχει χαθεί πολύτιμος χρόνος και μαζί με την επιλεκτική διαβούλευση που έγινε, κ. Υπουργέ, τα τελευταία δύο χρόνια και τη σχεδόν παντελή απουσία συμμετοχής του αγροτικού κόσμου στο σύνολό του,

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Γιατί επιλεκτική;

**ΘΕΟΔΩΡΑ ΤΖΑΚΡΗ:** Επιλεκτική, γιατί φωνάξατε συγκεκριμένους, κ. Υπουργέ και όχι όλους. Όλα αυτά, κ. Υπουργέ, θα αποβούν σε βάρος της καλύτερης δυνατής προετοιμασίας του Στρατηγικού Σχεδίου και θεωρώ ότι ακόμη μια φορά θα είμαστε απροετοίμαστοι και θα τρέχουμε πίσω από τις εξελίξεις. Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κι εμείς ευχαριστούμε. Ο κ. Στύλιος, έχει το λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Σήμερα στη Βουλή παρουσιάζουμε το Στρατηγικό Σχέδιο της χώρας μας για την Κοινή Αγροτική Πολιτική της περιόδου 2023-2027, ένα σχέδιο το οποίο διαμορφώσαμε ύστερα από μια ευρύτατη διαβούλευση με αρμόδιους φορείς του αγροδιατροφικού τομέα και παραγωγούς από κάθε γωνιά της Ελλάδας. Ξεκίνησε πριν από 3 χρόνια περίπου και ολοκληρώνεται αυτές τις ημέρες. Πριν από λίγο ο Υπουργός έκανε εκτενή αναφορά στις προτεραιότητες που θέτει το Ελληνικό Στρατηγικό Σχέδιο για τη νέα ΚΑΠ. Θέλω να κάνω μια επισήμανση. Στην διαβούλευση της ΚΑΠ και το διάλογο, το Υπουργείο αξιοποίησε, χρησιμοποίησε έναν σύμβουλο, ένα σχήμα, το οποίο αναδείχθηκε με διεθνή διαγωνισμό από τη θητεία της προηγούμενης Κυβέρνησης. Με την συμβολή και την βοήθεια αυτού του σχήματος έγινε όλη η διαβούλευση, οι εισηγήσεις, οι προτάσεις, για να καταλήξουμε σήμερα να παρουσιάζουμε το σχέδιο που έχουμε εδώ. Νομίζω ότι αυτό έχει αξία να ειπωθεί, μετά και από αυτά που μας είπε και η κυρία Τζάκρη. Στην δική μου την ενότητα θα παρουσιάσω την μεταβατική περίοδο 2021-2022, η οποία περιλαμβάνει προγράμματα συνολικού προϋπολογισμού 2 δις ευρώ. Θα ακολουθήσει στη συνέχεια ο κ. Μπαγινέτας που θα δώσει τεχνικά και αναλυτικά όλες τις κατευθύνσεις που έχει η νέα Κοινή Αγροτική Πολιτική και η νέα Κοινή Γεωργική Πολιτική.

Η μεταβατική περίοδος, λοιπόν, περιλαμβάνει δράσεις της προηγούμενης Προγραμματικής Περιόδου 2014-2021 και νέες δράσεις στο πλαίσιο της νέας ΚΑΠ. Αντλεί χρηματοδότηση τόσο από το προηγούμενο πρόγραμμα όσο και από το νέο πρόγραμμα και με βάση αυτή τη μεταβατική περίοδο- η οποία στην ουσία είναι ένας ολόκληρος κύκλος ενός Στρατηγικού Σχεδίου, που τρέχει όμως σε πολύ μικρότερο χρονικό περιθώριο με πολύ πιο στοχευμένα και λιγότερα προγράμματα- στοχεύουμε σε ένα βιώσιμο, πράσινο, ψηφιακό, καινοτόμο, συνεργατικό και ανανεωμένο πρωτογενή τομέα. Πιο αναλυτικά σε αυτή τη διαφάνεια, εμφανίζονται οι δράσεις που έχουμε για το επόμενο διάστημα. Έχουμε συνεργασία μέσω ευρωπαϊκής σύμπραξης για την καινοτομία -δόθηκε έμφαση και από την ομιλία του Υπουργού- ύψους 65 εκατομμυρίων ευρώ. Έχουμε συμβουλευτικές υπηρεσίες, ένα νέο πρόγραμμα όπου θα παρέχουμε δωρεάν -το ξαναλέω δωρεάν- συμβουλές στους γεωργούς και στους κτηνοτρόφους της χώρας μας, για να μπορέσουν να βελτιώσουν και να αξιοποιήσουν τα συγκριτικά μας πλεονεκτήματα, ένα πράγμα 80 εκατομμυρίων ευρώ. Έχουμε επενδύσεις για την εξοικονόμηση ύδατος, μέσα από το πρόγραμμα, το δικό μας για αυτή την περίοδο 37 εκατομμύρια ευρώ και επενδύσεις για την πρόληψη των ζωονόσων 6,5 εκατομμύρια ευρώ.

Στη δεύτερη διαφάνεια βλέπουμε ότι τα προγράμματα συνεχίζονται ως εξής, η βιολογική γεωργία 490 εκατομμύρια ευρώ, η ευζωία των ζώων 45 εκατομμύρια ευρώ, για τις δασώσεις 90 εκατομμύρια ευρώ, η εξισωτική αποζημίωση 424 εκατομμύρια ευρώ, η αγροτική οδοποιία 43 εκατομμύρια ευρώ, η αποκατάσταση του παραγωγικού δυναμικού της χώρας 45 εκατομμύρια ευρώ. Στο πρόγραμμα των νέων γεωργών 420 εκατομμύρια, ένα πρόγραμμα που τρέχει τώρα και είναι σε εξέλιξη. Ένα πρόγραμμα που έχει, ήδη, ξεκινήσει από τον προηγούμενο μήνα και η λήξη υποβολής των αιτήσεων είναι στις 14 Δεκεμβρίου. Επίσης, ένα πρόγραμμα για τα εγγειοβελτιωτικά έργα ύψους 40 εκατομμυρίων ευρώ, για την αντιπαγετική και αντιχαλαζική προστασία, 8 εκατομμύρια ευρώ, για την πιστοποίηση -σήματα ποιότητας- 41 εκατομμύρια ευρώ και για το Leader, διάθεση πρόσθετων πόρων για ιδιωτικές επενδύσεις, 60 εκατομμύρια ευρώ. Αναμένεται στις αρχές του επόμενου χρόνου να βγει η πρόσκληση για τα σχέδια βελτίωσης, όπου έχουμε 180 εκατομμύρια ευρώ προϋπολογίσει για την μείωση των νιτρικών στη Γεωργία από νιτροποίηση σε 150 εκατομμύρια ευρώ. Έχουμε ένα πρόγραμμα για νέα ευέλικτα χρηματοδοτικά εργαλεία για στήριξη των δραστηριοτήτων του πρωτογενή τομέα 21,5 εκατομμύρια ευρώ και μια πιλοτική εφαρμογή του Ταμείου Σταθερότητας εισοδήματος παραγωγών 9,5 εκατομμύρια ευρώ.

 Οι επόμενες δύο διαφάνειες αφορούν το Ταμείο Ανάκαμψης και Ανθεκτικότητας. Θέλω να θυμίσω, ότι το συγκεκριμένο Ταμείο προέκυψε για τη χώρα μας μετά από πρωτοβουλία και εισήγηση και του Έλληνα Πρωθυπουργού, όταν από κοινού και σε ευρωπαϊκό επίπεδο, το 2020, αποφάσισαν οι ευρωπαϊκές χώρες να δανειστούν για να στηρίξουν τους αδύναμους και τους ευάλωτους λόγω της πανδημίας του Covid19. Στο Ταμείο Ανάκαμψης και Ανθεκτικότητας που τρέχει -είναι ένα ξεχωριστό ταμείο παράλληλα από το δικό μας το πρόγραμμα, το πρόγραμμα Αγροτικής Ανάπτυξης, το αγροτικό ΕΣΠΑ- έχουμε προγραμματίσει για το επόμενο διάστημα και θα τρέξουν για τον οικονομικό μετασχηματισμό του αγροτικού τομέα, 520 εκατομμύρια ευρώ, για τις υδατοκαλλιέργειες 35 εκατομμύρια ευρώ. Το πρόγραμμα «΄Υδωρ2», που παρουσιάστηκε από τον Υπουργό παρουσία του Πρωθυπουργού και έχει μεγάλη και συμβολική αξία, έχει ένα ποσό συνολικά 1,6 δις ευρώ και ένα συνολικό σχέδιο που είχε από τη δεκαετία του 1960 να τρέξει στη χώρα μας. Έτσι, μέσα από συγχρηματοδοτούμενα έργα μια σειρά από σημαντικά και μεγάλα έργα της χώρας μας μπορούν τώρα να ξεκινήσουν να υλοποιούνται για να δώσουν ώθηση στην αγροτική παραγωγή. Τέλος, ο ψηφιακός μετασχηματισμός της χώρας με 46,5 εκατομμύρια ευρώ έχει δύο υπό προγράμματα για την ευφυή γεωργία και για την εξωστρέφεια. Περνάμε στην επόμενη διαφάνεια να δούμε το ύψος των επενδύσεων. Έτσι έχουμε, για την καινοτομία και την πράσινη μετάβαση στη μεταποίηση αγροτικών προϊόντων 185 εκατομμύρια ευρώ, για τον εκσυγχρονισμό του πρωτογενούς τομέα 100 εκατομμύρια ευρώ, για τον πράσινο αγροτουρισμό 50 εκατομμύρια ευρώ και για την αναδιάρθρωση καλλιεργειών 170 εκατομμύρια ευρώ. Θυμίζω ξανά, ότι είναι δύο ξεχωριστά ταμεία το Πρόγραμμα Αγροτικής Ανάπτυξης και Τροφίμων και το Ταμείο Ανάκαμψης.

Κυρίες και κύριοι, το σχέδιό μας θέτει στο επίκεντρο ένα νέο παραγωγικό και αναπτυξιακό μοντέλο για την ελληνική αγροτική οικονομία. Το μοντέλο αυτό εστιάζει στη βελτίωση της παραγωγής με αξιοποίηση των ψηφιακών τεχνολογιών από τους Έλληνες παραγωγούς του αύριο. Εξασφαλίζουμε σημαντικούς πόρους για την είσοδο νέων γεωργών, θέτοντας ως προϋπόθεση την ειδική εκπαίδευση και κατάρτιση προκειμένου να πετύχουμε πρώτον, την ηλικιακή ανανέωση του πρωτογενούς τομέα και δεύτερον, τη μετάβαση στη γεωργία και κτηνοτροφία του μέλλοντος.

Αναφέρθηκα πριν στο πρόγραμμα των νέων γεωργών. Το ύψος είναι 420 εκατομμύρια ευρώ. Η συγκεκριμένη προκήρυξη μέχρι αυτή την ώρα έχουν δηλώσει συμμετοχή 17.000 νέοι αγρότες, οι οποίοι θέλουν να είναι νεοεισερχόμενοι στον πρωτογενή τομέα. Αναμένουμε να αυξηθεί ο συγκεκριμένος αριθμός, προβλέπεται να εγκριθούν 12.000 αιτήσεις σύμφωνα με τον προϋπολογισμό, 35.000 έως 40.000 ευρώ δίνεται σε κάθε δικαιούχο και το 70% από αυτά θα δοθούν ως προκαταβολή, για να μπορεί να κάνει ένα γερό και καλό ξεκίνημα. Το είπε και ο Υπουργός, ο κ. Λιβανός, μέσα στην επόμενη Προγραμματική Περίοδο, στη νέα ΚΑΠ προγραμματίζουμε άλλες δύο φορές, να βγει η συγκεκριμένη προκήρυξη για τους για τους αγρότες μας. Θέλω να δώσω ιδιαίτερη έμφαση στο εξής, ότι ενδυναμώνουμε την αγροτική εκπαίδευση και κατάρτιση δημιουργώντας ένα σύγχρονο σύστημα το «AKIS», το οποίο λειτουργεί σε τρία επίπεδα. Εκπαίδευση, κατάρτιση, που όπως είπαμε είναι και προϋπόθεση για να μπεις στο πρόγραμμα των νέων γεωργών, παροχή συμβουλευτικών υπηρεσιών και έρευνα. Στοχεύουμε στον ψηφιακό μετασχηματισμό και στη μείωση της γραφειοκρατίας του Υπουργείου Αγροτικής Ανάπτυξης και Τροφίμων, καθώς και στους φορείς που εποπτεύει το Υπουργείο προκειμένου να κάνουμε όλες τις διαδικασίες των προσκλήσεων, των αξιολογήσεων των προτάσεων, των πληρωμών και των αποζημιώσεων, απλούστερες, ταχύτερες και πιο αποτελεσματικές. Θυμίζω ότι η στατιστική μέχρι τώρα μας δείχνει το εξής, από τη στιγμή που ξεκινάει μια πρόσκληση μέχρι τα χρήματα να φτάσουνε στον τελικό δικαιούχο πολλές φορές, ανάλογα και με την πρόσκληση, μεσολαβούν από 9, 12, 14 ή και 18 μήνες. Αυτό με τον ψηφιακό μετασχηματισμό και του ΥΠΑΑΤ θα αλλάξει το επόμενο διάστημα, και προσωπικά ασχολούμαι κάθε εβδομάδα με την συγκεκριμένη διαδικασία.

Το Υπουργείο μας, λοιπόν, όπως είδατε και πριν, επεξεργάζεται πολλά προγράμματα και σχέδια, βάζοντας ψηλά στις προτεραιότητές του το να βοηθήσουν και να στηρίξουν τον πρωτογενή τομέα. Στους επόμενους μήνες θα δούμε να «ξεδιπλώνονται» οι προσκλήσεις και η προκήρυξη. Ψηλά στις προτεραιότητές μας είναι να παράξουμε ασφαλή και υγιεινά τρόφιμα. Θέλουμε έτσι να διατηρήσουμε και να αυξήσουμε την υψηλή ποιότητα και την διατροφική αξία των ελληνικών αγροτικών προϊόντων. Μια άλλη στρατηγική, είναι η στήριξη της βιολογικής καλλιέργειας με βάση τη στρατηγική «από το αγρόκτημα στο πιάτο», με στόχο να δώσουμε προστιθέμενη αξία στα προϊόντα μας, να αυξήσουμε περαιτέρω τις εξαγωγές μας και να κάνουμε πιο προσιτές τις τιμές για τον Έλληνα καταναλωτή

Η νέα Κοινή Αγροτική Πολιτική συναντά την «Πράσινη Συμφωνία 2020 – 2030». Αυτό φαίνεται από την ανάγκη επίτευξης των στόχων και των στρατηγικών της «Πράσινης Συμφωνίας» για τη γεωργία και καταδεικνύεται από την υποχρέωση το 40% των πόρων της νέας ΚΑΠ με βάση τον κανονισμό, θα πρέπει να κατευθυνθεί σε περιβαλλοντικά και κλιματικά μέτρα. Με απλά λόγια, θα πρέπει να παράξουμε τα προϊόντα μας με διαδικασίες και μεθόδους, οι οποίες θα έχουν χαμηλό περιβαλλοντικό αποτύπωμα, θα είναι δηλαδή φιλοπεριβαλλοντολογικές. Έτσι θα βοηθήσουν να πετύχουμε τους στόχους, αλλά και να μειώσουμε την εκπομπή των αερίων του θερμοκηπίου, την προστασία των φυσικών πόρων και την βιοποικιλότητα της χώρας. Όλα τα παραπάνω, στα πλαίσια της διαδικασίας να φτάσουμε στο τελικό μας σχέδιο, αποδεικνύονται και από μία μέτρηση η οποία έγινε λόγω του Covid-19. Μια πανελλαδική δημοσκόπηση σε δείγμα 1.400 ατόμων, η οποία πραγματοποιήθηκε την περασμένη άνοιξη, απέδειξε ότι οι παραπάνω προτεραιότητες αναγνωρίζονται ως πολύ σημαντικές από το 80-86%, δηλαδή για την συντριπτική πλειοψηφία, των Ελλήνων γεωργών και κτηνοτρόφων. Οι συμμετέχοντες στη συγκεκριμένη έρευνα, έλαβαν υψηλότερα στην ιεράρχηση των προτεραιοτήτων τους την προσέλκυση νέων αγροτών, την προστασία του περιβάλλοντος και τον ρόλο της καινοτομίας και των νέων τεχνολογιών στην παραγωγή.

 Κύριοι συνάδελφοι, ο αγροτικός τομέας, ο πρωτογενής τομέας βρίσκεται ψηλά στην προτεραιότητα της ατζέντας της Κυβέρνησης του Κυριάκου Μητσοτάκη, διότι συμβάλλει στην ευημερία της κοινωνίας μας και κυρίως της ελληνικής υπαίθρου. Αναζωογονεί την περιφέρεια, δίνει μέγεθος και διάσταση στην πατρίδα. Με κοινοτικούς πόρους, μπορεί ο πρωτογενής τομέας και η αγροτική διαδικασία να είναι βιώσιμη και η αγροτική οικονομία να στηριχθεί. Είναι απαραίτητο το ελληνικό Στρατηγικό Σχέδιο για τη νέα ΚΑΠ να έχει στοχευμένες κατευθύνσεις, ώστε οι πόροι να έχουν ουσιαστικό αντίκρισμα για τη συντριπτική πλειοψηφία των Ελλήνων γεωργών και κτηνοτρόφων. Οραματιζόμαστε ένα έξυπνο, ανθεκτικό και διαφοροποιημένο αγροτικό τομέα που θα παράγει ανταγωνιστικά προϊόντα. Θα προτάσσει την προστασία του περιβάλλοντος και θα προσελκύει νέους ανθρώπους στον πρωτογενή τομέα, για να τα καταφέρουμε όλοι μαζί να κρατήσουμε ζωντανή και το κυριότερο ευημερούσα την ελληνική περιφέρεια. Δουλεύουμε μαζί, κερδίζουμε όλοι. Η παραγωγή, η κοινωνία, το περιβάλλον, η οικονομία, ο τόπος μας. Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Στύλιο. Τον λόγο έχει ο κ. Μπαγινέτας

**ΚΩΝΣΤΑΝΤΙΝΟΣ ΜΠΑΓΙΝΕΤΑΣ (Γενικός Γραμματέας Αγροτικής Πολιτικής και Διεθνών Σχέσεων):** Ευχαριστώ, κύριε Πρόεδρε. Καλημέρα και από εμένα σε όλους και όλες. Όπως ανέφερε και ο Υπουργός και μετά την παρουσίαση του Υφυπουργού, εγώ θα σας παρουσιάσω πιο εξειδικευμένα τα στοιχεία που αποτελούν και περιλαμβάνονται στο Στρατηγικό μας Σχέδιο για τη νέα Κοινή Αγροτική Πολιτική της περιόδου 2023-2027.

Αρχικά θα κάνω μια μικρή ιστορική διαδρομή και μετά θα περάσουμε στα πιο εξειδικευμένα κομμάτια. Τα τρία πρώτα σχέδια- τα προσχέδια των κανονισμών- παρουσιάστηκαν τον Ιούνιο του 2018 και τότε ήταν και η επίσημη έναρξη των διαπραγματεύσεων για τη νέα ΚΑΠ. Όπως βλέπετε εδώ, παρουσιάζουμε τα σημαντικότερα

ορόσημα, τα οποία περιλαμβάνουν σημαντικά θέματα, στοιχεία, κατευθύνσεις και προτάσεις της Ευρωπαϊκής Επιτροπής, που πρέπει το κάθε κράτος-μέλος να ενσωματώσει στο Στρατηγικό του Σχέδιο. Να αναφέρω, ότι ένα δεύτερο πολύ σημαντικό ορόσημο ήταν ο Ιούνιος του 2021, όπου υπήρξε η πολιτική συμφωνία στο Συμβούλιο Υπουργών Γεωργίας σε εξειδικευμένα θέματα και ιδίως σε θέματα που άπτονται του «πράσινου» προσανατολισμού, την «πράσινη» αρχιτεκτονική της ΚΑΠ και βέβαια η 6η Δεκεμβρίου, όπου δημοσιεύθηκαν σε ΦΕΚ οι τρεις βασικοί κανονισμοί της νέας Κοινής Αγροτικής Πολιτικής. Υπήρξε μία καθυστέρηση, αλλά τα δύο σημαντικότερα θέματα που επηρέασαν αυτήν την εξέλιξη ήταν τόσο το Brexit, όσο βέβαια και η πανδημία του κορωνοϊού. Εδώ να αναφέρουμε, ότι σε συνέχεια των τριών βασικών κανονισμών της ΚΑΠ, αναμένεται στη συνέχεια και η εξειδίκευσή τους με τους εφαρμοστικούς κανονισμούς της Ευρωπαϊκής Ένωσης.

Με αφορμή, λοιπόν, την προετοιμασία και την εκκίνηση της προετοιμασίας του Στρατηγικού Σχεδίου, πολύ σημαντικό κομμάτι αναλώθηκε και αφιερώθηκε χρόνος, στην ενημέρωση και στις διαβουλεύσεις. Όπως παρουσιάζουμε εδώ επιγραμματικά, έχουν γίνει 25 ημερίδες σε Περιφερειακές Ενότητες, σε νομούς ανά την Ελλάδα, από τον Ιούνιο του 2019. Να αναφέρω ότι η πρώτη εναρκτήρια ημερίδα για τη νέα Κοινή Αγροτική Πολιτική έγινε 7 Ιουνίου του 2019, όπου ξεκίνησε εδώ, συνεχίστηκε και καθόλη τη διάρκεια του 2019, μέχρι το Μάρτιο του 2020, όπου τότε όλοι είχαμε το γενικευμένο lock-down, αλλά βέβαια εκείνη την περίοδο του lock-down αυτό που κάναμε, ήταν ότι χρησιμοποιήσαμε άλλα εργαλεία προκειμένου να γίνει η διαβούλευση, όπως αυτό που ανέφερε και ο Υφυπουργός, εργαλεία όπως το ερωτηματολόγιο, η δημοσκόπηση, η πρωτογενής έρευνα- 1.400 άτομα σε όλη την Ελλάδα- και βέβαια και Focus groups. Να αναφέρουμε επίσης, ότι έχουμε ξαναέρθει στη Βουλή στις δύο Επιτροπές το 2020, που παρουσιάσαμε τις δύο πολιτικές που επηρεάζουν την Κοινή Αγροτική Πολιτική- «η στρατηγική από αγρόκτημα στο πιάτο» και «βιοποικιλότητα»- και βέβαια τα πρώτα αποτελέσματα της ανάλυσης SWOT και τη διατύπωση των αναγκών και σήμερα που είμαστε εδώ για το τελικό μας σχέδιο. Επιπλέον, έγιναν τηλεδιασκέψεις με τους αρμόδιους Αντιπεριφερειάρχες Αγροτικών των Περιφερειών, συστήθηκαν θεματικές ομάδες εργασίας εντός του Υπουργείου, όπου περιλάμβαναν εκπροσώπους από πολλούς φορείς επαγγελματικών και επιστημονικών εταίρων και άλλες περιβαλλοντικές οργανώσεις. Να αναφέρω επίσης, ότι υπάρχει το Εθνικό Αγροτικό Δίκτυο, που και αυτό με τον τρόπο του συμμετείχε στη διαβούλευση και στην ενημέρωση και έγιναν και συγκεκριμένες εκδηλώσεις στη ΔΕΘ και στην «AGROTICA» την περίοδο που υπήρχε η δυνατότητα. Όπως ανέφερα πριν, διοργανώθηκαν και focus groups, ειδικές ομάδες εστίασης, με αφορμή και το μακροπρόθεσμο όραμα για τις αγροτικές περιοχές που προκήρυξε η Ευρωπαϊκή Ένωση, όπου μέσα εκεί δόθηκε δυνατότητα και να παρουσιαστούν οι νέες προτεραιότητες και κατευθύνσεις της Κοινής Αγροτικής Πολιτικής και να ληφθούν και παρατηρήσεις.

Πέρα από την κλασική μέθοδο διαβούλευσης, λαμβάνοντας υπόψη και τις ιδιαίτερες συνθήκες του Covid, βρήκαμε άλλους τρόπους προκειμένου να συνεχιστεί η διαβούλευση σε ευρύτατο επίπεδο και ο ίδιος ο ανάδοχος, οι σύμβουλοι μας, συνέχισαν τις διαβουλεύσεις με θεματικές ομάδες, με εκπροσώπους συνεταιρισμών, διεπαγγελματικών και πολλών άλλων Κυβερνητικών Οργανώσεων στις τρεις αυτές περιπτώσεις, όπως επίσης είχαμε αναρτήσει και ερωτηματολόγιο στην ιστοσελίδα του Υπουργείου, που δεχόμασταν απαντήσεις και παρατηρήσεις, 800 απαντήσεις, όπως αναφέρεται και στην παρουσίαση. Και βέβαια, η διαβούλευση που κάναμε, μια έρευνα γνώμης, που σας προανέφερα. Είναι η πρώτη φορά που γίνεται κάτι τέτοιο. Βέβαια, μας ανάγκασαν να το κάνουμε αυτό και οι συνθήκες του κορωνοϊού, που έπρεπε να βρούμε έναν όμορφο, ευέλικτο και αποτελεσματικό τρόπο, για να πάρουμε τις απαντήσεις. Έγινε πανελλαδική τηλεφωνική έρευνα σε 1.400 παραγωγούς από όλα τα μέρη της Ελλάδας. Στις επόμενες διαφάνειες θα σας παρουσιάσω τα σημαντικότερα αποτελέσματα -συμπεράσματα αυτής της έρευνας.

Καταρχήν, φάνηκε, ότι υπάρχει ένα σημαντικό έλλειμμα ενημέρωσης, όσον αφορά την Κοινή Αγροτική Πολιτική, το οποίο ήρθαμε με πολλούς, ως και διευρυμένους, τρόπους να το αντιμετωπίσουμε. Στη συνέχεια, κάναμε και πιο εξειδικευμένες ερωτήσεις. Όσον αφορά τις προτεραιότητες της νέας Κοινής αγροτικής πολιτικής, το 39% έθεσε σαν προτεραιότητα, την ενίσχυση της ανταγωνιστικότητας και των επενδύσεων, το 43,8% τη συνεργατικότητα και τη συλλογική οργάνωση των παραγωγών, το 64,8% την προστασία του περιβάλλοντος, το 52,5% την καινοτομία και τις νέες τεχνολογίες στην αγροτική πολιτική και το 55,9% την προσέλκυση νέων αγροτών στον αγροτικό τομέα. Στη συνέχεια, παίρνοντας τις σημαντικότερες απαντήσεις, ζητήσαμε την ιεράρχηση τους, στο πλαίσιο ερωτηματολογίου. Σύμφωνα με την ιεράρχηση τους, πρώτη προτεραιότητα από αυτό το ερωτηματολόγιο, βγήκε η προσέλκυση νέων αγροτών στις αγροτικές περιοχές με 25%, δεύτερη, η ανάπτυξη της συνεργατικότητας και της συλλογικής οργάνωσης των παραγωγών, τρίτη, η προστασία του περιβάλλοντος, τέταρτη, η ενίσχυση της ανταγωνιστικότητας και πέμπτη, η καινοτομία και οι νέες τεχνολογίες στην παραγωγή. Οι δύο, λοιπόν, βασικές προτεραιότητες, ήταν οι νέοι αγρότες και η ανάπτυξη της ανταγωνιστικότητας, μέσω συλλογικής οργάνωσης.

Η επόμενη διαφάνεια αφορά στις άμεσες ενισχύσεις και στη βασική ενίσχυση. Το 56% απάντησε ότι δεν δίνονται με δίκαιο τρόπο. Στη δεύτερη ερώτηση, ζητήσαμε την απάντησή τους, όσον αφορά ποιο σύστημα καταβολής των άμεσων ενισχύσεων της βασικής, θεωρείται το πιο δίκαιο. Το 68% απάντησε - αυτό που υπάρχει και στη τρέχουσα Προγραμματική Περίοδο - ανά είδος καλλιέργειας, ένα ενιαίο ποσό ενίσχυσης. Δηλαδή, στις τρεις αγρονομικές περιφέρειες και ένα ενιαίο ποσό, ουσιαστικά, εννοώντας, την εσωτερική σύγκλιση. Η τρίτη ερώτηση αναφέρεται στο αν θα συνέχιζαν χωρίς τις επιδοτήσεις τη γεωργική δραστηριότητα. Εδώ, το ενδιαφέρον είναι ότι, σχεδόν τα ίδια ποσοστά 35,5% με 36,6% λένε ναι και όχι. Άρα, εδώ βλέπουμε ότι αυτό που, ουσιαστικά, παρουσιάζει αυτή η απάντηση, είναι ότι, ναι μεν οι άμεσες ενισχύσεις παίζουν έναν πολύ σημαντικό ρόλο στο εισόδημα των παραγωγών- αποτελούν, σχεδόν, το 55% του εισοδήματος – αλλά, βέβαια, υπάρχουν και αυτοί οι παραγωγοί, κυρίως, οι κατά κύριο επάγγελμα και με επενδυτικά σχέδια, οι οποίοι ναι μεν το έχουν σαν κεφάλαιο, το έχουν σαν μαξιλαράκι, αλλά πάντα επενδύουν και συνεχίζουν να μπαίνουν σε μέτρα του Προγράμματος Αγροτικής Ανάπτυξης, προκειμένου να ενισχύσουν τις αγροτικές τους εκμεταλλεύσεις.

Μέσα από όλη αυτήν τη διαβούλευση, την ενημέρωση, τις συζητήσεις, τις παρατηρήσεις, τις ερωτήσεις και τις απαντήσεις, εκεί που καταλήξαμε και ενσωματώσαμε τέτοιες προτάσεις και στο Στρατηγικό Σχέδιο, όπως θα φανεί και θα σας παρουσιάσω και στη συνέχεια, ήταν οι εξής. Η διατήρηση των τριών αγρονομικών περιφερειών. Ο ορισμός του ενεργού αγρότη - η αλλαγή που ανέφερε και ο Υπουργός - με βάση τεκμήρια οικονομικής δραστηριότητας, ιδίως γι’ αυτούς που λαμβάνουν χρηματοδότηση πάνω από 5.000 ευρώ. Η σύγκλιση των δικαιωμάτων. Η κατάργηση της ιστορικότητας αυτών. Η αλλαγή της αρχικής πρότασης για τον αριθμό των συνδεδεμένων ενισχύσεων, το ανέφερε και ο Υπουργός. Η αύξηση των πόρων του Πυλώνα 2, του αναπτυξιακού κομματιού της Κοινής Αγροτικής Πολιτικής και βέβαια, η ενίσχυση των συνεργατικών σχημάτων. Να επισημάνω και εγώ με τη σειρά μου, όπως ανέφερε και ο Υπουργός και ο Υφυπουργός, ότι η υποβολή του Στρατηγικού Σχεδίου μέσα στο μήνα Δεκέμβριο, δεν σημαίνει ότι σταματάει ο διάλογος. Ίσα - ίσα συνεχίζεται και εντείνεται και στο επόμενο χρονικό διάστημα. Χρονικό διάστημα στο οποίο, ούτως ή άλλως, θα είμαστε σε επικοινωνία και σε διαπραγματεύσεις και με την Ευρωπαϊκή Επιτροπή. Ο στόχος είναι, εάν υπάρχουν καινούργιες, ενδιαφέρουσες και τεκμηριωμένες προτάσεις, παράλληλα με τις συζητήσεις και τις διαπραγματεύσεις στην Ευρωπαϊκή Επιτροπή, αυτά, βέβαια, να ενσωματωθούν και να κάνουν το Στρατηγικό μας Σχέδιο, ακόμη πιο συνεκτικό και αποτελεσματικό.

Οι στρατηγικοί στόχοι. Οι στόχοι που θέτουμε σαν βάση προκειμένου να πετύχουμε μέσα από το Στρατηγικό μας Σχέδιο για την Κοινή Αγροτική Πολιτική. Πρώτος, η αύξηση της ανταγωνιστικότητας με κατάργηση των ιστορικών δικαιωμάτων. Δεύτερος, η μείωση της ανισοκατανομής των ενισχύσεων στηρίζοντας στις μικρές και μεσαίες εκμεταλλεύσεις. Τρίτος, η στήριξη της βιωσιμότητας των εκμεταλλεύσεων μέσω των συνδεδεμένων ενισχύσεων με ιδιαίτερη έμφαση και αυξημένη χρηματοδότηση στην κτηνοτροφία και στα δημητριακά, δηλαδή, τις ζωοτροφές. Ενσωματώνουμε στο Στρατηγικό μας Σχέδιο γεωργικές πρακτικές επωφελείς για το κλίμα και το περιβάλλον. Επενδύουμε στους νέους αγρότες με αύξηση του ποσοστού του προϋπολογισμού κατά 50%. Αυξάνουμε την παραγωγικότητα με τη δημιουργία του Εθνικού Δικτύου Γεωργικών Συμβούλων, το «AKIS» που ανέφερε και ο κ. Υπουργός και θα σας το παρουσιάσω στη συνέχεια. Αύξηση ανταγωνιστικότητας και παραγωγικότητας με αναβάθμιση της αγροτικής εκπαίδευσης και κατάρτισης και ενίσχυση της οικονομίας των ορεινών και μειονεκτικών περιοχών με μεταφορά επιπλέον πόρων από τον Πυλώνα 1 στον Πυλώνα 2.

Εδώ θα σας παρουσιάσουμε τον συνολικό προϋπολογισμό, την Κοινοτική Συμμετοχή, για το Στρατηγικό Σχέδιο 2023 – 2027. Είναι ένα πινακάκι που αρχικά παρουσιάζεται ο Πυλώνας 1 και κατανέμεται στα καθεστώτα που περιλαμβάνει ο Πυλώνας 1, βέβαια ακολουθώντας και τη στρατηγική από την Ευρωπαϊκή «Πράσινη Συμφωνία» και «από το αγρόκτημα στο πιάτο». Η βασική ενίσχυση, επαναλαμβάνω για την περίοδο 2023-2027, ανέρχεται στα 4,4 δις ευρώ. Τα οικολογικά σχήματα, το περιβαλλοντικό κομμάτι της Ευρωπαϊκής «Πράσινης Συμφωνίας», για την περίοδο αυτή ανέρχεται στα 2,1 δις ευρώ. Η αναδιανεμητική ενίσχυση, η μεταφορά πόρων από τις μεγάλες στις μικρομεσαίες εκμεταλλεύσεις, στα 851 εκατομμύρια ευρώ, η συμπληρωματική ενίσχυση των νέων γεωργών στα 140 εκατομμύρια ευρώ -αυτό είναι από τον Πυλώνα 1 δεν συνδέεται ή συμψηφίζεται και συνδέεται με το μέτρο των νέων γεωργών του Πυλώνα 2. Οι συνδεδεμένες ενισχύσεις σε 19 προϊόντα, όπως ανέφερε ο κ. Υπουργός, τα οποία διατηρούνται τα υφιστάμενα, στο 1 δις ευρώ. Το ξεχωριστό ποσό που δίνεται για τη συνδεδεμένη ενίσχυση στο βαμβάκι στα 920 εκατομμύρια ευρώ και τα τομεακά προγράμματα στα 250 σχεδόν εκατομμύρια ευρώ. Ο Πυλώνας 2, τα μέτρα του προγράμματος αγροτικής ανάπτυξης, το αναπτυξιακό κομμάτι της Κοινής Αγροτικής Πολιτικής. Ο προϋπολογισμός που αφιερώνεται σε αγροπεριβαλλοντικές και κλιματικές δράσεις είναι στα 779 εκατομμύρια ευρώ. Η εξισωτική αποζημίωση φθάνει το ποσό των 810 εκατομμυρίων ευρώ. Οι επενδύσεις στα 964 εκατομμύρια ευρώ. Η εγκατάσταση των νέων γεωργών στα 590 εκατομμύρια ευρώ. Η συνεργασία, η Ευρωπαϊκή Σύμπραξη Καινοτομίας που ανέφερε ο Υπουργός, στα 326 εκατομμύρια ευρώ. Η μεταφορά γνώσης και πληροφόρησης στα 145 εκατομμύρια ευρώ και τα λοιπά στα 115 εκατομμύρια ευρώ. Παρακάτω θα γίνει και πιο συγκεκριμένη εξειδίκευση. Εδώ να αναφέρω το σημαντικό, η ειδοποιός διαφορά, μία από τις βασικές διαφορές σε σχέση με τα προηγούμενα Στρατηγικά Σχέδια, όπως ανέφερε ο Υπουργός, είναι ότι έχουμε μεταφορά πόρων 10% από τον Πυλώνα 1 στον Πυλώνα 2. Αυτό ανέρχεται στα 945 εκατομμύρια ευρώ, για την περίοδο 2023-2027, μέσα από τα οποία ενισχύουμε και μας δίνεται η δυνατότητα να προκηρύξουμε δύο φορές όπως ανέφερε ο Υπουργός τόσο το μέτρο των σχεδίων βελτίωσης όσο και το μέτρο της εγκατάστασης νέων γεωργών, για το 2023 και το 2025.

Συγκεντρωτικά, στη βάση του προηγούμενου προϋπολογισμού που σας ανέφερα αυτό που πετυχαίνουμε είναι αύξηση του ποσοστού του εθνικού φακέλου που αφιερώνεται στον Πυλώνα 2 από το 23% στο 30%. Έμφαση στην ενίσχυση των νέων αγροτών, μέσα από το συγκεκριμένο μέτρο, και βέβαια μέσα από το μέτρο των σχεδίων βελτίωσης προτεραιότητα στις πράσινες και ψηφιακές επενδύσεις. Λίγο πιο αναλυτικά αυτά που παρουσίασα στον πίνακα με τους προϋπολογισμούς. Η βασική ενίσχυση ποσό 4,4 δις ευρώ διατήρηση των τριών αγρονομικών περιφερειών, κατάργηση των ιστορικών δικαιωμάτων μέχρι το 2026 και οι δικαιούχοι πλέον, δίνεται ο νέος ορισμός των ενεργών γεωργών στο πλαίσιο αυτό που ανέφερε ο Υπουργός, ότι αυτοί που λαμβάνουν άμεση ενίσχυση πάνω από 5.000 ευρώ, θα πρέπει να εγγράφονται στο μητρώο και να καταθέτουν και συγκεκριμένες δαπάνες για τις εισφορές τους.

**ΣΤΑΥΡΟΣ ΑΡΑΧΩΒΙΤΗΣ**: Συγγνώμη, κ. Πρόεδρε. Για να παρακολουθήσουμε μόνο τη συζήτηση. Αν είναι εύκολο να μας πείτε, κ. Γραμματέα, πόσο είναι η βασική ενίσχυση σήμερα και να έχουμε τα ποσά κατ’ έτος.

 **ΚΩΝΣΤΑΝΤΙΝΟΣ ΜΠΑΓΙΝΕΤΑΣ (Γενικός Γραμματέας Αγροτικής Πολιτικής και Διεθνών Σχέσεων):** Η βασική ενίσχυση στο μοντέλο περιφρούρησης. Συνεχίζουμε τις τρεις αγορανομικές περιφέρειες, όπου συνεχίζεται στη τρέχουσα Προγραμματική Περίοδο, σε τρεις, στις αρότριες, στις μόνιμες δενδρώδεις και στους βοσκοτόπους. Ο διαχωρισμός, με βάση και τον Κανονισμό, γίνεται στη βάση των αγορανομικών χαρακτηριστικών. Εδώ, να σας αναφέρω, ότι σε πρόσφατη έκθεση του Ευρωπαϊκού Ελεγκτικού Συνεδρίου, έγινε ανάλυση και μελέτη του συγκεκριμένου μοντέλου που χρησιμοποιούμε και παρουσιάστηκε σαν το πιο αποτελεσματικό και πιο δίκαιο μοντέλο σε επίπεδο ΕΕ.

Αναδιανεμητική ενίσχυση. Η αναδιανεμητική ενίσχυση είναι ένα καθεστώς που υπήρχε και στη τρέχουσα Προγραμματική Περίοδο, αλλά ήταν εθελοντικό για τα κράτη-μέλη. Τώρα στον Κανονισμό, στην Συμφωνία, είναι υποχρεωτικό και αφιερώνονται σε αυτό το 10% του προϋπολογισμού του Πυλώνα 1. Για την περίοδο 2022-2027, φτάνει στα 851 εκατομμύρια ευρώ και ουσιαστικά, αυτό που κάναμε είναι, ότι μεταφέραμε πόρους από τις μεγάλες εκμεταλλεύσεις, τις μικρομεσαίες, για ενίσχυση της βιωσιμότητάς τους. Η αναδιανεμητική ενίσχυση δίνεται στη βάση έκτασης, εκταρίων, στρεμμάτων και με βάση τις 3 αγρονομικές περιφέρειες, τα ανώτατα και τα κατώτατα όρια των στρεμμάτων της έκτασης που θα μπορούν να λάβουν είναι τα παρακάτω, όπως παρουσιάζονται στη διαφάνεια. Στις αρότριες, από 20 στρέμματα μέχρι 110 στρέμματα, που σημαίνει ότι αυτοί που έχουν πάνω από 110 στρέμματα θα μεταφέρουν ένα ποσό σε αυτούς που βρίσκονται μεταξύ 20 και 110 στρεμμάτων, για τις δενδρώδεις, από 10 στρέμματα μέχρι 40 στρέμματα το εύρος και για τους βοσκοτόπους, δηλαδή για την κτηνοτροφία, από 10 στρέμματα έως 170 στρέμματα.

 Οι συνδεδεμένες ενισχύσεις. Όπως σας ανέφερα, υπάρχει μια συγκεκριμένη στόχευση στη βάση των οποίων δίνεται για το καθεστώς των συνδεδεμένων ενισχύσεων, στήριξη της οικονομικής, κοινωνικής και περιβαλλοντικής βιωσιμότητας σημαντικών τομέων. Δίνουμε ιδιαίτερη έμφαση στην ενίσχυση της κτηνοτροφίας. Το ποσό το οποίο αφιερώνεται στην συνδεδεμένη ενίσχυση, για την περίοδο 2023-2027, είναι 1 δις ευρώ 200 εκατομμύρια το χρόνο. Παραμένουν οι 19 τομείς της συγκεκριμένης και της προηγούμενης Προγραμματικής Περιόδου όπως είναι τώρα, όμως ενισχύεται κατά 35 εκατομμύρια ευρώ ο κλάδος της κτηνοτροφίας και βέβαια, της παραγωγής δημητριακών και ζωοτροφών. Ενισχύεται η κτηνοτροφία και γίνεται μια καινούργια ειδική κατηγορία για τα βοοειδή.

Τα επόμενα είναι τα οικολογικά σχήματα, τα eco-schemes. Είναι η μετεξέλιξη του πρασινίσματος. Ουσιαστικά είναι η ενσωμάτωση της Ευρωπαϊκής Πράσινης Συμφωνίας στον Πυλώνα 1. Τα eco-schemes, είναι υποχρεωτικό να απολαμβάνουν το 25% του Πυλώνα 1, είναι υποχρεωτικό για τα κράτη-μέλη και εθελοντικό για τους παραγωγούς μας. Είναι η μετεξέλιξη του πρασινίσματος. Το ποσό που αφιερώνεται, για την περίοδο 2023-2027, είναι 2,1 δις ευρώ, περίπου στα 250 εκατομμύρια ευρώ το έτος. Όπως σας ανέφερα, είναι υποχρεωτικό να τα συστήσουμε και να τα δημιουργήσουμε. Πρόκειται για μία λίστα διαφόρων δράσεων τεχνικών καλλιεργητικών πρακτικών, μέσα από τα οποία οι παραγωγοί μας θα συνεισφέρουν σε αυτόν τον φιλόδοξο στόχο που έχει θέσει η Ευρωπαϊκή Πράσινη Συμφωνία, στην επίτευξη μιας κλιματικά ουδέτερης ΕΕ.

Στη συνέχεια, θα σας παρουσιάσω στοχευμένα, τις 7 παρεμβάσεις και τις επιμέρους δράσεις που περιλαμβάνει αυτή η λίστα των οικολογικών σχημάτων. Πρώτη παρέμβαση. Καλλιέργεια ειδών ποικιλιών ανθεκτικών στην ξηρασία και προσαρμοσμένο στις τοπικές συνθήκες. Περιλαμβάνει τρεις υποδράσεις. Είναι καλλιέργεια ποικιλιών μικρού βιολογικού κύκλου, καλλιέργεια τοπικών ποικιλιών, αιτήσεων, και καλλιέργεια νέων και καινοτόμων καλλιεργειών ανθεκτικών στην κλιματική αλλαγή. Η δεύτερη παρέμβαση περιλαμβάνει επέκταση της εφαρμογής περιοχών οικολογικής εστίασης. Ουσιαστικά, πρόκειται για το έδαφος, την έκταση που αφήνεις προς όφελος της βιοποικιλότητας χωρίς να την καλλιεργείς. Περιλαμβάνει τρεις υποδράσεις, επέκταση των περιοχών οικολογικής εστίασης στις εκμεταλλεύσεις, αύξηση της έκτασης τέτοιων περιοχών οικολογικής εστίασης στις εκμεταλλεύσεις που ήδη τις έχουν και εφαρμογή οικολογικής εστίασης και στις δενδρώδεις καλλιέργειες, όχι μόνο στις αρότριες. Η τρίτη παρέμβαση είναι η προώθηση της αγροδασοκομίας με δύο υποδράσεις. Διατήρηση των αγροδασικών οικοσυστημάτων, πλούσια σε περιβαλλοντικά στοιχεία του τοπίου που δεν τα επηρεάζουμε, όπως είναι οι φράχτες, οι δενδροστοιχίες κ.λπ. και διατήρηση δασών κτηνοτροφικών οικοσυστημάτων όπου συνδυάζεται το δάσος με την κτηνοτροφία, πλούσια σε στοιχεία τοπίου. Η τέταρτη παρέμβαση αφορά στην ενίσχυση παραγωγών για την εφαρμογή μεθόδων γεωργίας ακριβείας. Είναι μια συγκεκριμένη εφαρμογή που έχει αναπτύξει η Ευρωπαϊκή Ένωση και που μπορεί να χρησιμοποιηθεί από τους αγρότες μας στα πλαίσια της ορθολογικής διαχείρισης των φυσικών πόρων, εδάφους, νερού και τα λοιπά. Η πέμπτη παρέμβαση αφορά στη διαχείριση των βοσκοτόπων με δύο υποδράσεις. Τη βελτίωση της περιβαλλοντικής κατάστασης των βοσκήσιμων γαιών σε περιοχές που αντιμετωπίζουν κίνδυνο ερημοποίησης και την εφαρμογή προγράμματος βελτιστοποίησης και εμπλουτισμού του σιτηρεσίου στην κτηνοτροφία. Η έκτη παρέμβαση είναι η διατήρηση και προστασία καλλιεργειών σε εκτάσεις με αναβαθμίδες, δηλαδή οι πεζούλες στα νησιά μας και η έβδομη παρέμβαση είναι η διατήρηση των μεθόδων βιολογικής γεωργίας και κτηνοτροφίας.

Το επόμενο κομμάτι του Στρατηγικού Σχεδίου αφορά στα τομεακά προγράμματα. Τα τομεακά αυτά προγράμματα περιλαμβάνουν τις παρακάτω τέσσερις κατηγορίες. Πρώτη, τα οπωροκηπευτικά με προϋπολογισμό 50 εκατομμύρια ευρώ, αλλά αυτό μπορεί και να αυξηθεί στο πλαίσιο του κύκλου εργασιών των οργανώσεων παραγωγών που κάθε χρόνο μπορούν να εντάσσονται. Δεύτερη, στο τομεακό πρόγραμμα του οίνου με 115 εκατομμύρια ευρώ. Τρίτη, στο τομεακό πρόγραμμα για το ελαιόλαδο και την επιτραπέζια ελιά στα 53 εκατομμύρια ευρώ και τέταρτη, στο τομεακό πρόγραμμα που αφορά στον τομέα της μελισσοκομίας στα 30 εκατομμύρια ευρώ, στο οποίο σαν τομεακό διπλασιάστηκε ο προϋπολογισμός του σε σχέση με την προηγούμενη Προγραμματική Περίοδο.

Το επόμενο αφορά στον Πυλώνα 2, στον Αναπτυξιακό Πυλώνα της Κοινής Αγροτικής Πολιτικής και τα μέτρα του προγράμματος αγροτικής ανάπτυξης. Οι βασικές κατηγορίες είναι αυτές που παρουσιάζονται, δηλαδή, οι επενδύσεις με 964 εκατομμύρια ευρώ, οι αγροπεριβαλλοντικές και κλιματικές δράσεις με 779 εκατομμύρια ευρώ, η εγκατάσταση νέων γεωργών με 590 εκατομμύρια ευρώ, η συνεργασία με 326 εκατομμύρια ευρώ, η μεταφορά γνώσης και πληροφόρησης 145 εκατομμύρια ευρώ, η εξισωτική αποζημίωση 810 εκατομμύρια ευρώ, τα εργαλεία διαχείρισης κινδύνου 50 εκατομμύρια ευρώ και η τεχνική βοήθεια. Εδώ παρουσιάζουμε ένα σχήμα για να δείτε ότι το μεγαλύτερο ποσοστό αφιερώνεται στις αγροπεριβαλλοντικές κλιματικές δράσεις και στις επενδύσεις, καθώς και ο Πυλώνας 2, στο πλαίσιο της Ευρωπαϊκής Πράσινης Συμφωνίας, θα πρέπει να συνεισφέρει υποχρεωτικά κατά ποσοστό 35% στην επίτευξη του στόχου της κλιματικής ουδετερότητα της Ευρωπαϊκής Ένωσης. Άρα, υπάρχει μια σημαντική δέσμευση πόρων του Πυλώνα 1 και του Πυλώνα 2 προς όφελος ή στη συμμετοχή όλων των κρατών μελών στην ευρωπαϊκή αυτή προσπάθεια. Επαναλαμβάνω πως, ο Πυλώνας 1 είναι τα οικολογικά σήματα που είναι το 25% και στα αγροπεριβαλλοντικά με τις επενδύσεις που είναι το 35% του Πυλώνα 2. Πιο συγκεκριμένα, οι αγροπεριβαλλοντικές και κλιματικές δράσεις, που σας ανέφερα πριν, περιλαμβάνουν, γεωπεριβαλλοντικές δράσεις, όπως είναι η νιτρορύπανση κ.λπ., η νεοεισερχόμενη βιολογική γεωργία, δηλαδή, η μετατροπή από συμβατική σε βιολογική γεωργία, η ευζωία των παραγωγικών ζώων και οι δασώσεις.

Οι δημόσιες και ιδιωτικές επενδύσεις. Οι δημόσιες με 405 εκατομμύρια ευρώ, αφορούν σε εγγειοβελτιωτικά έργα μέσα από το πρόγραμμα αγροτικής ανάπτυξης, σε δασικά έργα και σε αγροτική οδοποιία. Τα εγγειοβελτιωτικά περιλαμβάνουν και μικρά εγγειοβελτιωτικά κάτω από 2,2 και μεγαλύτερα εγγειοβελτιωτικά έργα. Οι ιδιωτικές επενδύσεις με 559 εκατομμύρια ευρώ, αφορούν σε σχέδια βελτίωσης τόσο για την ανταγωνιστικότητα όσο και για ψηφιακές και πράσινους εκσυγχρονισμούς των γεωργικών εκμεταλλεύσεων. Επίσης, αφορά στα σχέδια μεταποίησης και εμπορίας αγροτικών προϊόντων, αφορά σε σχέδια προστασίας από καιρικά φαινόμενα, όπως είναι τα αντιχαλαζικά και αντιπαγετικές επενδύσεις και στη βιοασφάλεια, την καλή διαβίωση των ζώων και στη μείωση των αντιβιοτικών. Μία επιπλέον κατεύθυνση ή σύσταση που αναφέρεται στη στρατηγική «από το αγρόκτημα στο πιάτο».

Η προώθηση της συνεργασίας, το Leader, με 185 εκατομμύρια ευρώ που αφορά σε νέες προσκλήσεις, η ενίσχυση σύστασης ομάδων παραγωγών με 26 εκατομμύρια ευρώ –είναι το μέτρο 9 που τρέχει και στην τρέχουσα Προγραμματική Περίοδο –η πιστοποίηση και τα σήματα ποιότητας και προώθησης με 35 εκατομμύρια ευρώ, στα οποία ενσωματώνονται η καλλιέργεια του βαμβακιού, η ευρωπαϊκή σύμπραξη καινοτομίας με 80 εκατομμύρια ευρώ -είναι το μέτρο 16 στην τρέχουσα Προγραμματική Περίοδο η συνεργασία. Εδώ, να σας παρουσιάσουμε και μια εξέλιξη, ένα καινούργιο σύστημα, το σύστημα «AKIS» (Agriculture Knowledge and Innovation Systems), που είναι η εξέλιξη του Εθνικού Συστήματος Παροχής Γεωργικών Συμβουλών. Αυτό θα αποτελείται από τα παρακάτω τρία κομμάτια. Την εκπαίδευση και κατάρτιση, με 92 εκατομμύρια ευρώ, την παροχή γεωργικών συμβουλών –μέτρο το οποίο θα συνεχιστεί και στην επόμενη Προγραμματική Περίοδο- με 53 εκατομμύρια ευρώ και την μεταφορά καινοτομίας, με 80 εκατομμύρια ευρώ. Ουσιαστικά το «AKIS» έρχεται και «κουμπώνει» στο μέτρο των γεωργικών συμβούλων, την εκπαίδευση και την καινοτομία. Εδώ, βλέπετε τη δομή του συστήματος «AKIS». Θα υπάρχει μία Εθνική Επιτροπή «AKIS», στην οποία θα συμμετέχουν και θα συνεργάζονται πάρα πολλοί εταίροι και φορείς από τον αγροτικό κόσμο, από την μεταποίηση, από τα Υπουργεία, αλλά και από τα ερευνητικά μας κέντρα, τα Πανεπιστήμια και βέβαια τους καταναλωτές μας. Ο στόχος είναι να δημιουργηθεί μια ολοκληρωμένη προσέγγιση μέσα από την οποία ένας είτε γεωργός, είτε κτηνοτρόφος, είτε σύμβουλος ή οποιοσδήποτε ενδιαφερόμενος να μπορεί μέσα από αυτό το σύστημα «AKIS» που θα δημιουργηθεί, να μπορεί να αντλεί και πληροφόρηση και συμβουλές και νέες καινοτόμες τεχνικές που εφαρμόζονται και υπάρχουν καθώς επίσης και λύσεις σε θέματα και προβλήματα που αντιμετωπίζει στην καθημερινότητά του άμεσα, γρήγορα, αποτελεσματικά και με πολύ εύκολο τρόπο. Ευχαριστώ πολύ για την προσοχή σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Μπαγινέτα, με την παρουσίαση του οποίου ολοκληρώθηκε η ενημέρωση από την πολιτική ηγεσία του Υπουργείου. Θα συνεχίσουμε τη διαδικασία κάνοντας έναν κύκλο ομιλητών με έναν εκπρόσωπο από κάθε Κοινοβουλευτική Ομάδα και στη συνέχεια, θα πάρουν τον λόγο όσοι συνάδελφοι έχουν εγγραφεί. Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Σας ευχαριστώ κύριε Πρόεδρε. Κατ’ αρχήν κύριε Υπουργέ, κ. Υφυπουργέ και μόνο το γεγονός ότι το ποσό για τη νέα ΚΑΠ παραμένει το ίδιο -την ώρα που σε όλα τα υπόλοιπα ευρωπαϊκά κράτη έχει μειωθεί κατά 10-15% αποτελεί σημαντική επιτυχία και δικιά σας και κυρίως του Πρωθυπουργού- και γι’ αυτό σας αξίζουν θερμά συγχαρητήρια. Βεβαίως, είναι ακόμα μία επιβεβαίωση ότι η Κυβέρνησή μας, η Νέα Δημοκρατία, δίνει ιδιαίτερη βαρύτητα στον πρωτογενή τομέα. Επιπλέον άκουσα με πολλή ευχαρίστηση και ιδιαίτερη χαρά από τον κ. Υπουργό και τους συνεργάτες του πως ότι ήταν στην ΚΑΠ παραμένει. Αυτό είναι εξαιρετικά σημαντικό, διότι το τελευταίο διάστημα ακούστηκαν διάφορα. Έγιναν, μάλιστα και κάποιες κινητοποιήσεις από τους ίδιους πάντα ανθρώπους, οι οποίοι για μια ακόμη φορά διαψεύδονται και επίσημα από τα χείλη του κ. Υπουργού και των κ. Υφυπουργών του.

Κύριε Υπουργέ, χαίρομαι ιδιαίτερα γιατί υπήρξε μια αναστάτωση στην περιοχή μου -είχε λεχθεί ότι θα φύγει από τη συνδεδεμένη ενίσχυση, από τη νέα ΚΑΠ, η βιομηχανική ντομάτα, ένα προϊόν με υψηλό κόστος παραγωγικότητας, ένα εξαγώγιμο προϊόν και με συμβολαιακή καλλιέργεια- επομένως, αποδεικνύεται μια φορά ακόμα ότι αυτά όλα είναι ανύπαρκτα. Το ίδιο συμβαίνει με τα αμύγδαλα και με τα προϊόντα με κέλυφος όπως καρύδια, κάστανα και λοιπά, αλλά και για τα μήλα στην περιοχή της Αγιάς, από τα οποία ζει όλη η περιοχή. Υπήρξε μεγάλη αναστάτωση και τελικά, κι αυτό διαψεύδεται για ακόμη μια φορά.

Θα ήθελα να θέσω υπόψη σας, κ. Υπουργέ, δύο θέματα. Το ένα είναι τα ζαχαρότευτλα. Δεν είναι βεβαίως δικιά σας αρμοδιότητα, όμως, εσείς έχετε τους καλλιεργητές, έχετε τους αγρότες. Είναι ένα θέμα με τα ζαχαρότευτλα -βεβαίως ακούμε με χαρά ότι η συνδεδεμένη ενίσχυση παραμένει και στα ζαχαρότευτλα- αυτό το οποίο, όμως, ήθελα να σας παρακαλέσω, επειδή ακριβώς ασχολούνται οι αγρότες με αυτό και ξέρετε ότι υπάρχει το πρόβλημα με τα εργοστάσια ζάχαρης τα οποία κλείσανε. Παράλληλα υπάρχει η αρμοδιότητα του Υπουργείου Ανάπτυξης και η εμπλοκή της Τράπεζας Πειραιώς. Τον Φεβρουάριο, κ. Υπουργέ, λήγει η σύμβαση της επινοικίασης των εργοστασίων ζάχαρης στο Πλατύ και στην Ξάνθη τα οποία δικάστηκαν στην Royal Sugar και τον κ. Καραθανάση. Δεν μπορείτε να λύσετε εσείς το θέμα, αλλά θα ήθελα να σας παρακαλέσω, σαν Υπουργό των αγροτών, να συγκαλέσετε μία σύσκεψη με το Υπουργείο Ανάπτυξης και όποιον ασχολείται αλλά και με την Τράπεζα Πειραιώς, για να δούμε τι μέλλει γενέσθαι, ώστε να μην τρέχουν κάθε μέρα και παρακαλάνε αυτοί οι άνθρωποι που άνθρωποι θέλουν να καλλιεργήσουν για να επιβιώσουν και όχι να γίνουν πλούσιοι. Αυτή η αβεβαιότητα που ζουν δεν είναι ωφέλιμη.

 Το δεύτερο θέμα, κ. Υπουργέ, το οποίο πάλι δεν είναι δικιά σας αρμοδιότητας όμως σήμερα αποτελεί πρωτοσέλιδο, είναι το τεράστιο θέμα με τα τιμολόγια στο ρεύμα. Η ρήτρα αναπροσαρμογής η οποία έχει επιβληθεί τώρα τελευταία έχει -πέραν της αυξημένης τιμής της KWh- εκτινάξει τις τιμές στα τιμολόγια της ΔΕΗ. Υπάρχει τεράστια αναστάτωση. Και να σκεφτείτε, ότι άνθρωποι οι οποίοι πλήρωναν πέρυσι ρεύμα 3.000 και 4.000 ευρώ, τώρα έχει φτάσει στις 6.000 ευρώ και μιλάμε για αγρότες, οι περισσότεροι των οποίων έχουν περισσότερες από μία πομόνες άρδευσης, με αποτέλεσμα να μιλάμε για δυσθεώρητο ύψος. Αυτό τι σημαίνει; Ότι δεν είναι πλέον, όχι απλά ανταγωνιστικοί, δεν είναι καν κερδοφόροι, με αποτέλεσμα να εγκαταλείψουν τις καλλιέργειες. Και αυτό βεβαίως, δεν το θέλουμε. Γίνανε οι παρεμβάσεις, εκεί που έπρεπε να γίνουν, αλλά θα ήθελα και εσείς, κ. Υπουργέ, να συμμετέχετε σε αυτή την προσπάθεια, γιατί σας είπα, οι αγρότες είναι δικοί σας, ανήκουν σε εσάς. Εγώ θα σας συγχαρώ ακόμη μια φορά, για αυτό το οποίο καταφέρατε, να μη μειωθεί το ποσόν για τη νέα ΚΑΠ στην επόμενη πενταετία και να σας ευχαριστήσω.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Κέλλα. Τον λόγο έχει ο κ. Αραχωβίτης.

 **ΣΤΑΥΡΟΣ ΑΡΑΧΩΒΙΤΗΣ:** Ευχαριστώ κ. Πρόεδρε. Κύριοι Υπουργοί, κύριοι Γενικοί Γραμματείς, σας ευχαριστούμε για την ενημέρωση, αλλά θεωρούμε, ότι γίνεται πολύ αργά. Σε μερικές μέρες, σε 15-20 μέρες, θα πρέπει να κατατεθεί το Εθνικό Στρατηγικό Σχέδιο της χώρας μας, το οποίο θα είναι δεσμευτικό. Ως Κυβέρνηση λοιπόν, προφανώς, έχετε και την ευθύνη για του τι κατατίθεται και συζητάμε το Εθνικό Στρατηγικό Σχέδιο στην Επιτροπή της Βουλής, ενώ θα έπρεπε να συζητάμε ήδη άλλα πράγματα. Η ακρίβεια που απειλεί τη συνέχιση της παραγωγής, όπως προείπε και ο συνάδελφος, η ακρίβεια στο ρεύμα, στις ζωοτροφές, στα αγροεφόδια, που θα τα πούμε την Δευτέρα στην επίκαιρη ερώτηση, υπερβαίνει σε προτεραιότητα τις αγωνίες των αγροτών. Εμείς, κ. Πρόεδρε, είχαμε ζητήσει τη σύγκληση της Επιτροπής ήδη από τις 17 Φλεβάρη 2021 και επανήλθαμε με νέο αίτημα την 1η Δεκεμβρίου 2021, ακριβώς για να συζητήσουμε γι’ αυτό το μεγάλο πρόβλημα, το μεγάλο ζήτημα, που ανακύπτει με την αλλαγή στρατηγικής στη νέα ΚΑΠ. Οι αλλαγές που έρχονται είναι πολύ μεγάλες. Έχω την αίσθηση ότι η αντιμετώπιση είναι λίγο επιφανειακή.

Γιατί το λέω αυτό; Για να δούμε τι πρέπει να κάνουμε. Πρέπει πρώτα να καταλάβουμε τι συνέπειες θα βρούμε μπροστά μας στην πρωτογενή παραγωγή. Είχε γίνει αντίστοιχη μελέτη με το Γεωπονικό Πανεπιστήμιο το 2017 - 2018, όπου εκεί είδαμε σε σενάρια που επεξεργαστήκαμε -και την έχετε τη μελέτη- οι αλλαγές που θα γίνουν πάνω στην ΚΑΠ, κυρίως στις άμεσες, στις έμμεσες και στον Πυλώνα 2, στις επενδυτικές ενισχύσεις, τι επιπτώσεις θα έχουν στη βιωσιμότητα, κυρίως των πολύ μικρών εκμεταλλεύσεων, που είναι η πλειοψηφία στη χώρα μας. Άρα, έτσι θα έπρεπε να ξεκινάμε την κουβέντα. Και βέβαια, να ευχαριστήσουμε την ομάδα εργασίας, η οποία προέκυψε από διεθνή διαγωνισμό, όπως είπατε, κ. Υφυπουργέ από ένα διεθνή διαγωνισμό, που αυτό δείχνει και το βαθμό προετοιμασίας που είχε γίνει από την Κυβέρνηση του ΣΥΡΙΖΑ, για να μπορέσουμε να φτάσουμε σε αυτήν την ημέρα σήμερα. Και βέβαια, να ευχαριστήσουμε τους πανεπιστημιακούς και όλη την ομάδα εργασίας για τη συνεισφορά τους. Νομίζω το κάνατε και εσείς και έτσι είναι το σωστό.

Όμως, να δούμε τι έχουμε μπροστά μας. Μιλήσατε για διάλογο. Διάλογος στην πραγματικότητα, δεν έχει υπάρξει. Παρουσιάσεις, σύμφωνα με τους τίτλους όλων αυτών των περιοδειών που έγιναν ανά τη χώρα, είναι όμως παρουσιάσεις, όχι διάλογος και ποια είναι η διαφορά; Να εξηγήσουμε τα αυτονόητα. Διάλογο κάνουμε πάνω σε συγκεκριμένα αντικείμενα. Παρουσιάζουμε κάτι, τις προτάσεις, και κάνουμε διάλογο για το τι αλλάζουμε, ποιες είναι οι επιπτώσεις, τι θέλουμε διαφορετικό, τι όχι. Το ενδιάμεσο κείμενο διαβούλευσης του Στρατηγικού Σχεδίου που παρουσιάζετε, μας κοινοποιήθηκε στις 29/11, δηλαδή πριν από λίγες μέρες, όπου μέχρι την 19η σελίδα έχουμε γενικές αναφορές, μια παρουσίαση υφιστάμενης κατάστασης και τα λοιπά. Από την επόμενη, από την σελίδα 20 και μέχρι την προτελευταία, έχουμε τις βασικές κατευθύνσεις, όπου και εδώ έχουμε αοριστολογίες, δεν έχουμε κάτι συγκεκριμένο, που θα οριστικοποιηθούν μετά το πέρας της διαβούλευσης. Δηλαδή, μέσα σε ένα μήνα. Αυτό, λοιπόν, το κείμενο δεν αποτελεί κείμενο βάσης, έστω και αργά. Εμείς έτσι αντιλαμβανόμαστε τον διάλογο. Πάνω σε κάτι που έχουμε να συζητήσουμε και όχι σε γενικές αρχές, αλλά εν πάση περιπτώσει, έστω και τώρα, θα σας καταθέσουμε και εδώ τις προτάσεις που κατά καιρούς και με διάφορους τρόπους έχουμε επικοινωνήσει για να είμαστε συνεννοημένοι και απόλυτα μεταξύ μας, ποιος λέει τι και τι κάνουμε.

Πάμε να δούμε όμως, επί της αρχής. Η ΚΑΠ είναι η πρώτη και Κοινή Πολιτική της Ευρωπαϊκής Ένωσης. Είναι το βασικό χρηματοδοτικό εργαλείο της ελληνικής παραγωγής. Άρα, δεν μπορεί να αφήσουμε άλλη μία ευκαιρία να πάει χαμένη. Γι’ αυτό πρέπει τώρα να βάλουμε τους στόχους και να βρούμε τα εργαλεία, να υποτάξουμε δηλαδή την χρηματοδότηση στην πραγματικότητα, την ελληνική πραγματικότητα. Έχουμε όμως και την αλιεία, έχουμε και την Κοινή Αλιευτική Πολιτική. Διότι, την ξεχνάμε. Η αλιεία έχει πολλές προκλήσεις να αντιμετωπίσει μπροστά της, τόσο την κλιματική αλλαγή, τα νερά της Μεσογείου που θερμαίνονται, το γνωρίζετε καλά, έχουμε τους λεσεψιανούς μετανάστες, την είσοδο ξενικών ειδών που εγκαθίστανται, ακριβώς, επειδή τα νερά θερμαίνονται και τα λοιπά. Έχουμε την αλίευση των γειτόνων μας και τον ανταγωνισμό στα ιχθυαποθέματα και διαφύλαξη τελικά των ιχθυαποθεμάτων. Επίσης, είπατε και έτσι είναι, ότι η συζήτηση ξεκίνησε τον Ιούνιο του 2018. Σε αυτό το διάστημα χτίστηκαν συμμαχίες, όσο ήμασταν στην Κυβέρνηση, χτίστηκαν συμμαχίες, επεξεργάστηκαν τα βασικά κείμενα. Επιμείναμε και δικαιωθήκαμε και θεωρούμε ότι είμαστε δικαιωμένοι σήμερα για την ευελιξία των Εθνικών Στρατηγικών Σχεδίων που σήμερα δίνουν στις χώρες τη δυνατότητα να κανονίζουν και να προσαρμόζουν την Εθνική Στρατηγική τους πάνω στην πραγματικότητα της χώρας. Εδώ οφείλουμε να πούμε ότι ήταν μεγάλη και η συνεισφορά στο τελικό κείμενο της ΚΑΠ του Πέτρου Κόκκαλη που ήταν Αναπληρωτής Εισηγητής στην Ευρωομάδα, στην Επιτροπή του Ευρωκοινοβουλίου.

Πάμε να δούμε όμως επιγραμματικά ποιες είναι οι αλλαγές και ποιες οι συνέπειες στην ελληνική γεωργία από τη νέα ΚΑΠ. Η νέα ΚΑΠ είναι περισσότερο φιλοπεριβαλλοντική. Το οποίο σημαίνει ότι πράγματι, οι περισσότεροι πόροι κατευθύνονται σε φιλοπεριβαλλοντικές δράσεις. Έχουμε όμως δεσμευτικά κείμενα, τις οριζόντιες στρατηγικές, την εφαρμογή του «Farm to Fork», «από το αγρόκτημα στο πιρούνι» και το «Green Deal», την Πράσινη Συμφωνία που και αυτές ορίζουν ένα πλαίσιο που πρέπει να κινηθούμε. Έχουμε, επίσης, επισημάνσεις από τον ΕΣΥΦ (Ελληνικός Σύνδεσμος Φυτοπροστασίας) και από τον  ΣΠΕΛ (Σύνδεσμος Παραγωγών και Εμπόρων Λιπασμάτων), τον Σύλλογο των παραγωγών λιπασμάτων και των φυτοφαρμάκων, όπου επισημαίνουν τον κίνδυνο μείωσης της εγχώριας παραγωγής εάν δεν ανακατευθύνουμε την παραγωγή μας, σύμφωνα με τις δύο προηγούμενες Συμφωνίες, την «Farm to Fork» και με το «Green Deal». Επίσης, έχουμε μεταφορά επιπλέον πόρων, σύνολο 10%, από τον Πυλώνα 1 στο Πυλώνα 2. Αυτά εν ολίγοις τι σημαίνουν; Και σας ζήτησα, κ. Γενικέ Γραμματέα, να μας πείτε τη βασική ενίσχυση κατ’ έτος, πόσο είναι, για να έχουν και οι αγρότες ένα μέτρο σύγκρισης.

Έχουμε λοιπόν, η πράσινη ενίσχυση δεν θα χορηγείται ως πράσινη όπως είπατε, θα πηγαίνει μέσω των οικολογικών σχημάτων, άρα δεν είναι αυτονόητη, δεν θα καταβάλλεται, όπως καταβάλλεται μέχρι σήμερα και μέχρι την επόμενη χρονιά, απευθείας στους λογαριασμούς. Άρα, η πράσινη ενίσχυση φεύγει, γίνεται οικολογικά σχήματα που απαιτούν δράσεις για να πιστωθούν στους λογαριασμούς των παραγωγών. Δεύτερη συνέπεια, έχουμε στη βασική ενίσχυση λιγότερα χρήματα, από σχεδόν 1 δις ανά έτος που είναι σήμερα κατεβαίνουμε στα 878 εκατομμύρια ανά έτος. Άρα, έξω η πράσινη ενίσχυση, έξω ένα μέρος της βασικής ενίσχυσης, μένουν έτσι σχεδόν τα μισά χρήματα σε άμεσες ενισχύσεις. Αυτό έχει συνέπειες. Η βασική του συνέπεια είναι ότι οι πιο ευάλωτες γεωργικές εκμεταλλεύσεις, που έχουν μεγάλο βαθμό εξάρτησης από τις άμεσες ενισχύσεις, κινδυνεύει η βιωσιμότητα τους. Άρα, έχουμε μία αναδιανομή η οποία θα έχει συνέπειες και από εδώ και κάτω ξεκινάει η συζήτηση και λέμε τι; Ποιες είναι οι δυνατότητες για τις πιο ευάλωτες εκμεταλλεύσεις να τις κρατήσουμε στη ζωή; Και πριν από αυτή την ερώτηση, είναι η άλλη, θέλουμε να κρατήσουμε στη ζωή τις πιο ευάλωτες, πιο μικρές εκμεταλλεύσεις; Η απάντηση μας είναι ξεκάθαρα ναι, άρα θα πρέπει να βρούμε τον τρόπο. Και πάμε τώρα να δούμε ποιες είναι οι πιο ευάλωτες, σύμφωνα με τη μελέτη που έχετε ήδη στα χέρια σας. Είναι η ελαιοκομία και οι πιο μικρές ποιμενικού τύπου αιγοπροβατοκτηνοτροφικές εκμεταλλεύσεις, οι πιο ορεινές μειονεκτικές και οι νησιωτικές ταυτόχρονα. Αυτές οι τρεις ομάδες καλλιεργειών και εκμεταλλεύσεων είναι οι πιο ευάλωτες.

Ας δούμε, όμως, τι έχουμε στο Εθνικό Στρατηγικό Σχέδιο που μας παρουσιάσατε σήμερα. Καταρχάς, όπως είπατε οι συνδεδεμένες ενισχύσεις παραμένουν όλες, από το δεν μένει καμιά, μένουν οι 9 με αλλαγές, πάμε στο μένουν όλες. Και αυτό μέσα σε δύο βδομάδες από όταν κατάλαβε ο κόσμος τι σημαίνει και δείχνει την ποιότητα του διαλόγου και από τους συναδέλφους, το παραδέχθηκε και ο συνάδελφος της Νέας Δημοκρατίας, ο κ. Κέλλας, ότι πράγματι μέχρι την προηγούμενη εβδομάδα δεν υπήρχε πληροφόρηση για το αν μένει, πια μένει και τι γίνεται. Από την γκρίνια που υπήρχε προχωρήσατε στο μένουν όλες, πάλι χωρίς κατεύθυνση, πάλι χωρίς κριτήρια, αν πρέπει να μείνουν όλες, αν δεν πρέπει να μείνουν όλες, αν πρέπει να μπούνε κάποιες άλλες και αυτό να το δούμε.

**ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) ΛΙΒΑΝΟΣ(Υπουργός Αγροτικής Ανάπτυξης και Τροφίμων**): Θα μας πει ο κύριος Αραχωβίτης ποιες να βγάλουμε.

 **ΣΤΑΥΡΟΣ ΑΡΑΧΩΒΙΤΗΣ:** Θα σας πω, κ. Υπουργέ, την πρότασή μας, σας το είπα από την αρχή και με ποια κριτήρια. Τις συνδεδεμένες ενισχύσεις που μπήκαν το 2015 και το 2017, τα οικολογικά σχήματα, θεωρούμε ότι είναι πάρα πολλά, τα 19 οικολογικά σχήματα θεωρούμε ότι είναι πολλά, δεν είναι λειτουργικά, είναι αλληλεπικαλυπτόμενα και σε κάθε περίπτωση δεν είναι χρηστικά και για τη δημόσια διοίκηση. Δεν θα μπορέσουμε να τα εξυπηρετήσουμε. Δεύτερον, η αναδιανεμητική ενίσχυση, εκτός από τη λογική των στρεμμάτων, το στρεμματικό όριο, δεν είχαμε μία παρουσίαση στο πώς θα ανακατευθυνθούν και πώς θα καλύψουν το κενό που δημιουργεί η απώλεια των άμεσων ενισχύσεων. Αν θα πάνε, δηλαδή, σε αυτές που θίγονται περισσότερο ή όχι και με ποιον τρόπο; Οι επενδύσεις στον Πυλώνα 2, δίνονται πάρα πολλά σε άυλες επενδύσεις στο περιβάλλον και λίγα σε πραγματικούς αναπτυξιακούς σκοπούς παρά τις διακηρύξεις σας.

Να συμφωνήσουμε στους στόχους λοιπόν. Για εμάς πρώτος στόχος, πρέπει να είναι η διατήρηση της απασχόλησης και στο χωράφι και στη μεταποίηση. Ο δεύτερος στόχος, πρέπει να είναι η συγκράτηση του πληθυσμού πρωτίστως στην ύπαιθρο και δευτερευόντως και παράλληλα η ανανέωση της ηλικιακής σύνθεσης. Ο τρίτος στόχος, πρέπει να είναι η συνεργατικότητα για να επιτευχθούν τα προηγούμενα, αν θέλουμε να επιβιώσουν οι μικρές γεωργικές εκμεταλλεύσεις. Ο τέταρτος στόχος, πρέπει να είναι η αξιοποίηση των συγκριτικών πλεονεκτημάτων της ποιότητας και της διαφοροποίησης, τα ΠΟΠ και τα ΠΓΕ προϊόντα. Να αυξήσουμε την προστιθέμενη αξία των προϊόντων και, τώρα που είναι επίκαιρο περισσότερο από ποτέ, τη μείωση του κόστους παραγωγής και την θωράκιση απέναντι στην κλιματική αλλαγή. Αν συμφωνούμε σε αυτούς τους στόχους, πάμε να δούμε τις προτάσεις μας για να είμαστε απόλυτα συγκεκριμένοι. Ο Πυλώνας 1. Στόχευση περισσότερο σε αυτούς που πλήττονται, δηλαδή στην ελαιοκομία, ποιμενική αιγοπροβατοτροφεία, ορεινή, μειονεκτική, νησιωτική καλλιέργεια και εκμεταλλεύσεις και ιδιαίτερα στις μικρομεσαίες, όπως είπαμε που αποδεικνύεται από τη μελέτη, ότι αυτές θα πληγούν περισσότερο. Ένταξη μέσω από της αναδιανεμητικής ενίσχυσης και των οικολογικών σχημάτων, ανά κατεύθυνση δηλαδή της αναδιανεμητικής ενίσχυσης, στόχευση των οικολογικών σχημάτων σε αυτές που θίγονται περισσότερο, δηλαδή στην ελαιοκομία ορεινή ποιμενική αιγοπροβατοτροφεία και στις μικρομεσαίες ορεινές και νησιωτικές περιοχές. Στις συνδεδεμένες ενισχύσεις, η στόχευση να είναι σαφής και να έχει ως κριτήρια την ενίσχυση της παραγωγής, όπου χρειάζεται να διατηρήσουμε προϊόντα, να προτεραιοποιήσουμε το ποια προϊόντα χρειάζεται, τη διατροφική επάρκεια, που λόγω του αυξημένου κόστους παραγωγής θα αντιμετωπίσουμε τέτοια ζητήματα. Τρίτον την ενίσχυση της μεταποίησης, όπως τη βιομηχανική ντομάτα και το πορτοκάλι. Αυτά τα προϊόντα πρέπει να παραμείνουν. Αυτά είναι από αυτά που είναι στην κατεύθυνση της ενίσχυσης. Το τι πρέπει να παραμείνει και τι δεν πρέπει, κ. Υπουργέ, μην το κατεβάσουμε σε επίπεδο «παζαριού» γιατί σας είπα αυτά που καταθέσαμε, εννοείται αυτά που έβαλε η Κυβέρνηση ΣΥΡΙΖΑ 2015-2017. Προφανώς, τα έβαλε με κάποια κριτήρια και προφανώς εμείς από την αρχή θεωρούσαμε ότι αυτά πρέπει να παραμείνουν. Αν εσείς είχατε κάποια διαφορετική άποψη, για το ποια πρέπει να βγουν, ή αν πρέπει να μείνουν, ή να μπει και κάποιο άλλο οφείλατε, να έχετε -όχι μόνο εμάς την κοινωνία και τους συναδέλφους-ενημερώσει, με ποια κριτήρια κρατάτε όλα, βάζετε κάποια, βγάζετε κάποια άλλα, δεν είδαμε κάτι τέτοιο. Εμείς που τα βάλαμε αυτά, προφανώς επιμένουμε, ότι πρέπει να παραμείνουν.

Τα εθελοντικά περιβαλλοντικά του Πυλώνα 2, πρέπει να είναι διακριτά από τα οικολογικά σχήματα, γιατί υπάρχει μια σύγχυση με τα 19 των οικολογικών σχημάτων με τα εθελοντικά του Πυλώνα 2. Σε κάποια έχουμε συμπληρωματικότητα σε κάποια έχουμε επικάλυψη. Αυτό πρέπει να το ξεκαθαρίσουμε, γιατί δεν έχουμε πόρους να σπαταλούνται. Θεωρούμε πολύ καλό το σύστημα «AKIS», γιατί είναι ένα σύστημα που εφόσον διασφαλιστεί, ότι θα είναι δημόσιο προσβάσιμο για όλους και θα έχει πλήρη και καθολική κάλυψη των αγροτών, θεωρούμε ότι είναι ένα πολύ καλό εργαλείο-μπορεί να εξελιχθεί σε ένα πολύ καλό εργαλείο. Έχουμε όμως μια μεγάλη ένσταση στα αναπτυξιακά μέτρα του Πυλώνα 2. Εμείς θεωρούμε, ότι η χρηματοδότηση -και είναι η πρότασή μας- θα πρέπει να είναι πιο γενναία. Να έχουμε περισσότερα χρήματα τόσο στη μεταποίηση, όσο και στα έργα υποδομής, ιδιωτικά και δημόσια έργα, γιατί μας είπατε, ότι στα δημόσια έργα υποδομών είναι 405 εκατομμύρια όλα-όλα. Και αφού με ρωτάτε, κ. Υπουργέ, θα σας απαντήσω. Τα έργα τα θέλουμε, τα 4 δις για 21 έργα, ποιος θα τα πληρώσει να μας διευκρινίσετε στην ερώτηση την επίκαιρη, που θα έχουμε. Τα 4 δισ. με συγχωρείτε, κ. Υπουργέ, επειδή έχω διαβάσει πολύ, τα 4 δις που θα φτάσουν συνολικά τα 21 έργα, δεν είναι μόνο ΠΑΑ είναι και ΠΔΕ Πρόγραμμα Δημοσίων Έργων. Από το Πρόγραμμα Δημοσίων Επενδύσεων, τα χρήματα που θα φτάσουν τα 4 δις, είναι λεφτά του Έλληνα φορολογούμενου.

 Όμως για να ξανάρθουμε στα 405 εκατομμύρια ευρώ που είναι τα δημόσια έργα, για να έχουμε μέτρο σύγκρισης, 448 ήταν μόνο το μέτρο 4.2.1 για τα αρδευτικά που εντάχθηκαν το 2019. Θεωρούμε, λοιπόν, ότι είναι λίγα και θέλουμε να κατευθύνουμε επιπλέον πόρους στη θωράκιση της χώρας απέναντι στην κλιματική αλλαγή, στη μείωση του κόστους παραγωγής, συγκεκριμένες δράσεις, και στην ενσωμάτωση νέων τεχνολογιών στην έρευνα και στην εκπαίδευση των αγροτών. Περιλαμβάνει κάποια το «AKIS» και πρέπει να δούμε πώς θα ανοίξει περισσότερο αυτό το σύστημα. Σε λίγες μέρες το Εθνικό Στρατηγικό Σχέδιο κατατίθεται με την υπογραφή τη δικιά σας. Ζητήσατε προτάσεις. Είχατε όλο το διάστημα να έχουμε μία ξεκάθαρη διαβούλευση, έστω και τώρα. Να δούμε λοιπόν τι θα ενσωματωθεί και από κει και πέρα, βέβαια, αφήσατε το παράθυρο ανοιχτό ότι όλα αλλάζουν και μετά την κατάθεση του πρώτου Εθνικού Στρατηγικού Σχεδίου. Σε κάθε περίπτωση όμως οφείλουμε να δούμε πρώτα τις συνέπειες της νέας ΚΑΠ, για να ξέρουμε τι θα καταθέσουμε στο τέλος, γιατί θα επηρεάσει μέχρι το 2027 τη ζωή χιλιάδων αγροτών. Σας ευχαριστούμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Αραχωβίτη και τον λόγο έχει, ο κ. Πάνας.

 **ΑΠΟΣΤΟΛΟΣ ΠΑΝΑΣ:** Ευχαριστώ πολύ. Θα ήθελα και εγώ να ευχαριστήσω τον Υπουργό, τον Υφυπουργό και τους Γενικούς Γραμματείς, για την παρουσίαση.

Θα μπω κατευθείαν στο θέμα, καθώς είναι κρίσιμο και κομβικό και δεν έχουμε ιδιαίτερο χρόνο. Υπάρχει μια μεγάλη ευκαιρία για την ελληνική γεωργία, για να υπάρξει επιτέλους ένα Εθνικό Στρατηγικό Σχέδιο για την ανάπτυξη. Μια ευκαιρία, να ξεφύγουμε από τη στενή και γραφειοκρατική διαχείριση του θέματος και να δώσουμε προοπτική στον πρωτογενή τομέα. Μια ευκαιρία, η οποία είναι εντελώς διαφορετική, καθώς η πανδημία που άλλαξε τα δεδομένα και έφερε τον πρωτογενή τομέα στο προσκήνιο με τη νέα βάση για τη διατροφική ασφάλεια, την απασχόληση και φυσικά τα θέματα της κλιματικής αλλαγής. Ξεκινώντας, θα σας παρακαλούσα, επειδή είδα και ανακοινώσεις των υπευθύνων του Υπουργείου, να μας

πείτε αν οι 700.000 αγρότες, κτηνοτρόφοι, εμπλεκόμενοι και απασχολούμενοι με τη γεωργική παραγωγή γνωρίζουν τα βασικά από το Εθνικό Στρατηγικό Σχέδιο, τη στιγμή που σε λίγο θα το καταθέσετε στην Ευρωπαϊκή Επιτροπή. Θεωρώ ότι είναι γνωστά μεμονωμένα πράγματα, όπως οι συνδεδεμένες ενισχύσεις μπορούν να γνωρίζουν, αλλά ποιο είναι ουσιαστικά το Στρατηγικό Σχέδιο και η ουσία των πραγμάτων, δεν το γνωρίζουν, όπως το όραμα και οι στόχοι, παρόλη την προσπάθεια την οποία κάνετε με τις ημερίδες και τις διαδικασίες, τις οποίες θεωρούμε σε θετική κατεύθυνση, καθώς σε πολλές από αυτές ήμασταν και εκεί. Δυστυχώς, μέχρι σήμερα δεν υπήρξαν συνολικές απαντήσεις σε βασικά θέματα για την αποτελεσματικότητα της αγροτικής πολιτικής, αλλά και των χρηματοδοτικών εργαλείων.

Κύριε Υπουργέ, η νέα ΚΑΠ «από το χωράφι στο πιάτο» έχει ένα πλαίσιο που όλοι γνωρίζουμε με ουσιαστικές και τυπικές υποχρεώσεις. Στις ουσιαστικές, για πρώτη φορά δόθηκε η δυνατότητα εκπόνησης ενός Εθνικού Στρατηγικού Σχεδίου, για την αξιοποίηση των κοινοτικών εισροών που είναι κρίσιμες για το αγροτικό εισόδημα. Επομένως, το πρώτο θέμα είναι εάν το σχέδιο που μας παρουσιάζετε αγγίζει τα ουσιαστικά προβλήματα του πρωτογενή τομέα. Είναι κατάλληλα δομημένο και συγκροτημένο για να φέρει αποτελέσματα. Το δεύτερο θέμα, είναι οι τυπικές υποχρεώσεις, δηλαδή να κατατεθεί και να μπορεί να εφαρμοστεί για να καταβάλλονται οι ενισχύσεις στους αγρότες. Και εδώ, στη διαχείριση, κοιτάξτε τυπικά πώς θα στείλετε κάτι εντός των προθεσμιών, χωρίς βέβαια να έχετε ενασχοληθεί πώς θα γίνει αυτό μετά. Με απλά λόγια, διεκπεραιώνετε σήμερα κάποιες αποφάσεις χωρίς να έχουμε ουσιαστικές απαντήσεις για τα δομικά προβλήματα που αντιμετωπίζει ο κλάδος της αγροτικής παραγωγής και της κτηνοτροφίας, κάτι που έπρεπε ήδη να έχει γίνει. Αδιαμφισβήτητα, οι αγρότες και οι κτηνοτρόφοι είναι ιδιαίτερα ευάλωτοι στον όποιο κίνδυνο και δεν διαθέτουν ούτε την τεχνογνωσία για να τον αντιμετωπίσουν, ούτε όμως και τη στήριξη προς την κατεύθυνση αυτή.

Η κατάσταση αυτή, σχετικά με τον αγροτικό τομέα, πρέπει να αναστραφεί άμεσα, καθώς σε διαφορετική περίπτωση, αντί να υπάρξει σύγκλιση με την ΕΕ, θα υπάρξει απόκλιση και περαιτέρω επιδείνωση των οικονομικών επιδόσεων. Δεν πρέπει, λοιπόν, να ξεχνάμε, πως η αγροτική παραγωγή στην Ελλάδα παρουσιάζει ιδιαιτερότητες, καθώς η χώρα διαθέτει μικρό κλήρο, με αποτέλεσμα να μην μπορούν να αξιοποιηθούν στο μέγιστο βαθμό οι σύγχρονες πρακτικές ευφυούς γεωργίας, στις οποίες μάλιστα γενικά η χώρα υστερεί. Εντούτοις υπάρχουν μοναδικά χαρακτηριστικά που θα πρέπει να αξιοποιηθούν, όπως είναι οι ιδιαίτερες κλιματικές συνθήκες, το εξειδικευμένο ανθρώπινο Δυναμικό, καθώς και η καλή φήμη της χώρας σε πλήθος προϊόντων. Επιπλέον, θετικά μπορούσε να αξιοποιηθεί και ο τουρισμός για τη μεγιστοποίηση της διείσδυσης των προϊόντων σε εξειδικευμένα καταναλωτικά κοινά του εξωτερικού. Οι πρακτικές, λοιπόν, του παρελθόντος θα έπρεπε να έχουν παραγκωνιστεί στη νέα ΚΑΠ. Δεν πρέπει, μάλιστα, να λησμονούμε τον κομβικό ρόλο που διαδραματίζει για την επίτευξη της ανταγωνιστικότητας ο χρόνος, καθώς η Ελλάδα έχει να ανταγωνιστεί άλλες χώρες που κινούνται με μεγαλύτερη ταχύτητα στην εφαρμογή νέων πρακτικών και στη διαμόρφωση μιας διαφορετικής κουλτούρας, όπου η τεχνολογία και η διαφύλαξη του περιβάλλοντος βρίσκονται στο επίκεντρο. Θα πρέπει να αποτελεί στόχο η αύξηση του εισοδήματος των αγροτών, καθώς τα στοιχεία είναι αποκαρδιωτικά, λαμβάνοντας υπόψη το γεγονός, ότι η συντριπτική πλειοψηφία των αγροτών δηλώνει εισοδήματα κάτω από 10.000 ευρώ.

Κύριε Υπουργέ, που εντοπίζεται στη νέα ΚΑΠ, σχεδιασμός σε επίπεδο Περιφέρειας, λαμβάνοντας πλήρως υπόψη τις ανάγκες των αγροτών και της συνολικής εφοδιαστικής αλυσίδας, έτσι ώστε οι όποιες ενέργειες γίνονται, να είναι περισσότερο στοχευμένες και επιδιώκοντας μεγιστοποίηση της αποτελεσματικότητας; Που εντοπίζεται στη νέα ΚΑΠ σχεδιασμός για τα θέματα της κτηνοτροφίας, της διατροφικής επάρκειας των ορεινών μειονεκτικών αλλά και των νησιωτικών περιοχών, όπου η άσκηση της γεωργίας είναι διαφορετική; Που εντοπίζεται στη νέα ΚΑΠ σχεδιασμός για τις οργανώσεις παραγωγών και την αξιοποίηση της παραγωγής των φρούτων και λαχανικών, με στόχο τις εξαγωγές; Και που εντοπίζεται στη νέα ΚΑΠ σχεδιασμός για τα βοσκοτόπια και την αξιοποίησή τους στη στήριξη της κτηνοτροφίας, τόσο της εκτατικής, όσο και της σταβλισμένης;

Επίσης, πρέπει να δούμε και το σχεδιασμό για τα εθνικά προϊόντα, όπως είναι- και το έχουμε πάρα πολλές φορές και ξέρω ότι κάνετε προσπάθειες, ιδιαίτερα για το κομμάτι των αποζημιώσεων- η βρώσιμη ελιά, το ελαιόλαδο, που προέρχεται από μία καλλιέργεια που είναι εξαπλωμένη σε όλες τις Περιφέρειες της χώρας, εκτός, αν λογίζεται ως πολιτική, η καλλιέργεια αγριελιάς στη Φλώρινα. Επιπλέον, πρέπει να υπάρξει ένας σχεδιασμός για το νερό και την προστασία από τη ζημιά, ένεκα της κλιματικής αλλαγής, γιατί προσωπικά δεν πιστεύω ότι μόνο τα ΣΔΙΤ είναι λύση, ούτε οι ιδιωτικές ασφαλιστικές έναντι του ΕΛΓΑ είναι λύση. Άκουσα πιο πριν σχετικά με την Εκπαίδευση. Δίνεται έμφαση στην εκπαίδευση και στην κατάρτιση του ανθρώπινου Δυναμικού, έτσι ώστε να μπορεί να ανταποκρίνεται στις σύγχρονες και πολύπλοκες ανάγκες του πρωτογενή τομέα;

Με βάση αυτά, εδώ έχουμε μία παρουσίαση η οποία μπορεί να προσπαθεί να έχει ουσιαστικό περιεχόμενο, αλλά υπάρχουν και τυπικές αναφορές που αφορούν τη γραφειοκρατική διαδικασία στο πρόγραμμα που σήμερα παρουσιάζετε. Δεν υπάρχουν συμπεράσματα, γιατί δεν υπήρξε διάλογος με την επιστημονική επιτροπή και την πολιτική συζήτηση επί της ουσίας. Γι’ αυτόν το λόγο λείπει ένα ουσιαστικό θέμα, πώς μεγιστοποιούνται τα οφέλη της ΚΑΠ, δίχως κάποια ολιστική πρόταση, καθώς δεν υπάρχουν συνέργειες μεταξύ των πόρων του Ταμείου Ανάπτυξης; Είναι λοιπόν πολύ σημαντικό, την ώρα που δίνεται η δυνατότητα η χώρα να προχωρήσει με δικές της προτεραιότητες, σύμφωνα με τις ανάγκες στον αγροτικό τομέα, να χάνεται αυτή η ευκαιρία. Έχουμε, επίσης, υπογραμμίσει άπειρες φορές, πως υπό το πλαίσιο της πράσινης μετάβασης, θα πρέπει να υπάρξει και ανάπτυξη των ΑΠΕ, αλλά με τέτοιο τρόπο, που θα είναι επωφελής τόσο για τους ίδιους τους αγρότες όσο και για τη μείωση του κόστους παραγωγής.

Άκουσα για τον ψηφιακό μετασχηματισμό του κράτους. Θέλουμε συγκεκριμένα πράγματα πάνω σε αυτό το κομμάτι, ώστε να διευκολυνθούν στο σύνολο τους, οι υπηρεσίες που απευθύνονται σε αυτές. Για παράδειγμα, θα πρέπει να υπάρξει άμεση επιτάχυνση των διαδικασιών που αφορούν τις αποζημιώσεις, οι οποίες ξέρετε καλά -και θα τις βρούμε και το επόμενο χρονικό διάστημα μπροστά μας- σήμερα κάνουν και ένα χρόνο για να καταλήξουν στους δικαιούχους, δημιουργώντας οικονομικές πιέσεις. Επίσης, είναι ανάγκη στη νέα ΚΑΠ να δούμε την επιστημονική έρευνα και την καινοτομία, που θα αναβαθμίζει ποιοτικά τα αγροτικά και τα κτηνοτροφικά προϊόντα. Σε ότι αφορά στη νέα ΚΑΠ, αφορά και το θέμα των φυσικών πόρων στη γεωργία, όπως το νερό, το έδαφος, τα βοσκοτόπια, τα διαρθρωτικά θέματα εισόδου των νέων αγροτών, των ποιοτικών προϊόντων και τα προβλήματα της κτηνοτροφίας.

Κυρίες και κύριοι συνάδελφοι, εν κατακλείδι, θεωρούμε, ότι έχουν γίνει και μελέτες και προτάσεις και διαρκώς υπάρχουν αντίστοιχες παρεμβάσεις στο Κοινοβούλιο, ωστόσο πρέπει αυτές οι μελέτες και προτάσεις, κάποια στιγμή να γίνονται πράξεις. Αυτό τουλάχιστον αντιλαμβανόμαστε εμείς. Και σας το λέω αυτό, γιατί συμμετείχαμε στη διαβούλευση που επιχειρήσατε να κάνετε. Σαν Κίνημα Αλλαγής, σαν ΠΑΣΟΚ, έχουμε βαθιές και ουσιαστικές σχέσεις με την ύπαιθρο και τους αγρότες. Αξιοποιούμε τους πόρους της ΚΑΠ για να αλλάξει η πολιτική αυτή και να υπάρξει εμπιστοσύνη του κόσμου, σε ότι αφορά την περιφέρεια. Ευελπιστούμε, λοιπόν, όλα αυτά τα οποία είπαμε σήμερα, πραγματικά, να μπορούν να επιτευχθούν από το πρόγραμμα το οποίο παρουσιάζετε - γιατί αυτή είναι η ουσία - ώστε να μπορέσει να επωφεληθεί ο αγρότης, ο κτηνοτρόφος. Αλλά και γενικότερα, να αποτελέσει τον προάγγελο αυτού του σχεδίου, προκειμένου να υπάρξει ένα νέο παραγωγικό μοντέλο στη χώρα και το νέο παραγωγικό μοντέλο, να στηρίζεται σε αυτό που λέμε αγροτική πολιτική. Γιατί κάνουμε πάρα πολλές αναλύσεις, φέρνουμε πάρα πολλά σχέδια, αλλά πρέπει, επιτέλους, να βλέπουμε τη μεγάλη εικόνα της χώρας και όχι τη μικρή και διεκπεραιωτική. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής) :**  Ευχαριστούμε κύριε Πάνα.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Δαβάκης Αθανάσιος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ :** Ευχαριστώ κύριε Πρόεδρε. Η αλήθεια είναι ότι τα προβλήματα στους μικρομεσαίους αγρότες, τους αυτοαπασχολούμενους, είναι πολύ οξυμένα αυτή την περίοδο. Και το λέω αυτό, γιατί το κόστος παραγωγής έχει ανέβει εξαιτίας του ενεργειακού και των υψηλότερων τιμών στα λιπάσματα, στις ζωοτροφές, στις εισροές, συνολικά. Οι τιμές παραγωγού πιέζονται προς τα κάτω, λόγω των αναγκών τους και υπάρχει έντονη απόγνωση και «στέγνωμα», όπως το λένε και το ζούνε οι ίδιοι. Βεβαίως υπάρχουν και άλλα προβλήματα και μέσω του ΟΣΔΕ και ζητάνε να υπάρξει μια ευκαιρία, να ανοίξει το σύστημα του ΟΠΕΚΕΠΕ, για διορθώσεις σφαλμάτων, ειλικρινείς, το τονίζω αυτό.

Όσον αφορά στο θέμα της ημερήσιας διάταξης για την νέα ΚΑΠ. Η αλήθεια είναι, ότι σήμερα, ήταν η πιο ολοκληρωμένη και ποσοτικοποιημένη ενημέρωση που είχαμε. Βεβαίως, πλησιάζουμε στην έναρξη του 2023, αλλά έχουν ψηφιστεί οι βασικοί κανονισμοί, άρα, είμαστε στην πιο ολοκληρωμένη μορφή τους. Το ζήτημα για εμάς είναι, ότι μπορεί να κάνει η νέα ΚΑΠ ορισμένες προσαρμογές, αλλά δεν αναμένονται απότομες αλλαγές. Δηλαδή, μπορεί να υπάρχει η κατάργηση των ιστορικών δικαιωμάτων μέχρι το 2026, όπως μας είπε ο κ. Υπουργός. Αυτό μπορεί να πλήξει ορισμένους αγρότες ή και ορισμένες περιοχές και να ευνοήσει άλλες. Όμως, μέσα από το καθεστώς των άμεσων ενισχύσεων, θα εξακολουθεί να υπηρετείται ο στόχος της διατήρησης ενός αριθμού αυτοαπασχολούμενων μικρομεσαίων αγροτών, για να εξασφαλίζονται οι πρώτες ύλες, σε επάρκεια, σε χαμηλές τιμές, για τους μεταποιητές και εμπόρους, ακόμα και κάτω από το κόστος τιμής παραγωγής, όπως συμβαίνει, που αυτό εντείνει την εκμετάλλευση του μικρομεσαίου αγρότη. Το λέω αυτό γιατί τα μονοπώλια πάντα ενδιαφέρονται να έχουν εξασφάλιση των πρώτων υλών. Αυτό στην περίπτωση της Ελλάδας, αλλά και των άλλων κρατών μελών, προϋποθέτει να υπάρχει αυτός ο αριθμός των μικρομεσαίων παραγωγών κυρίως στη γεωργία σε αρότριες και δενδρώδεις καλλιέργειες -γι’ αυτό στον προσανατολισμό είδαμε να ενισχύονται- και στον κτηνοτροφικό τομέα της αιγοπροβατοτροφίας. Πρόκειται για κλάδους όπου ένας σημαντικός αριθμός μικρομεσαίων αγροτών εξακολουθεί να διατηρεί ένα σημαντικό ποσοστό συμμετοχής στη συνολική παραγωγή και δεν συμφέρει η απότομη εξόντωσή τους. Θα είχε πρόβλημα η μεταποίηση αυτόματα.

Υπάρχει στόχευση στο νέο αγρότη. Να έχει ένα μέγεθος, όχι απαραίτητα μεγάλο, αλλά να μπορεί να αναπαράγεται και στοχεύετε ιδιαίτερα στο να είναι αυτός ξεκομμένος από τις αγροτικές διεκδικήσεις. Αυτό το γράφουν και διάφορες μελέτες που κάνουν στην Ευρωπαϊκή Επιτροπή. Ένα νέο αγρότη που θα είναι πιο ευέλικτος και πιο προσαρμόσιμος στην ικανοποίηση των αναγκών των μονοπωλίων. Βεβαίως, οι αναθεωρήσεις πάντα γίνονται με στόχο την οικονομική μεγέθυνση, ήτοι, τη συγκέντρωση και συγκεντροποίηση ανεξάρτητα το τι αφήγημα ή όραμα βάζουν. Συνεπώς στόχος είναι να γίνει πιο ανταγωνιστική η ευρωκοινοτική αγροτική οικονομία προς ΗΠΑ, Βραζιλία, Κίνα και άλλα. Γι’ αυτό και τα στοιχεία δείχνουν ότι προχωρά η συγκέντρωση μέσα από την καταστροφή μικρομεσαίων. Αυτό θα υπάρξει και με τη νέα ΚΑΠ σε ένα ποσοστό τους. Θα πει κανείς ότι η μεγάλη εκμετάλλευση είναι πιο παραγωγική. Σωστό είναι, όμως εδώ προωθείται η ενίσχυση της μεγάλης παραγωγής καταστρέφοντας μικρομεσαίους, ενώ θα μπορούσε μέσα από τη συνεταιριστικοποίηση και τη νομοθεσία την μικρή να την κάνει μεγάλη. Αυτό όμως σε καμία περίπτωση δεν γίνεται. Τα μέτρα προώθησης της σύστασης επαγγελματικών οργανώσεων της συμβολαιοποίησης, της παραγωγής της ευελιξίας των ομάδων και των οργανώσεων παραγωγών, έχουν ως γνώμονα την ανάγκη περαιτέρω συγκέντρωσης της παραγωγής και ενίσχυσης του ελέγχου της από τους επιχειρηματικούς ομίλους. Αυτό κάνετε και εσείς, αυτό κάνει η ΚΑΠ, αυτό έκανε και ο ΣΥΡΙΖΑ, αυτό έκαναν και οι προηγούμενοι. Δεν είναι τίποτε καινούργιο. Όταν η στρατηγική της Κοινής Αγροτικής Πολιτικής είναι δεδομένη, ό,τι επιμέρους να πείτε, δεν αλλάζει. Το ίδιο αποτέλεσμα θα έχει. Οι προβλέψεις για το νέο αποθεματικό κρίσεων και τα εργαλεία διαχείρισης κινδύνου, δεν αφορούν σε καμία περίπτωση την προστασία μικρού και μεσαίου αγρότη από τις φυσικές καταστροφές τις υποδομές πρόληψης τους και τις αποζημιώσεις. Σχετίζονται πάντα με την ανάγκη διασφάλισης της λεγόμενης ισορροπίας της αγοράς. Δηλαδή, της καπιταλιστικής κερδοφορίας. Μας κίνησε το ενδιαφέρον η συζήτηση στο Ευρωκοινοβούλιο, και κυρίως ο μεγάλος αριθμός τροπολογιών. Τι έδειχνε εκεί; Τον οξυμένο ανταγωνισμό που υπάρχει ανάμεσα στα μονοπώλια της πράσινης οικονομίας και των νέων τεχνολογιών. Ευφυής γεωργία και ακρίβεια ήταν από τη μια πλευρά και από την άλλη των πιο παραδοσιακών κλάδων, όπως η βιομηχανία των αγροτικών εισροών. Λιπάσματα, φυτοπροστατευτικά, μεταποιήσεις κτηνοτροφικών προϊόντων κ.λπ.. Αυτοί οι δύο συγκρούονταν. Γαλακτοβιομηχανίες, βιομηχανία κρεάτων, αλλαντικών κ.λπ.. Γιατί; Γιατί θέλουν να διατηρήσουν το μερίδιο στις υψηλές χρηματοδοτήσεις που υπάρχουν. Και εδώ, όταν το 25%, δηλαδή, το 1/4 του προϋπολογισμού, του ευρωκοινοτικού προϋπολογισμού, πάει στην ΚΑΠ, βεβαίως εκεί συγκρούονται και συμφέροντα. Βεβαίως, τα λεφτά αυτά είναι των λαών, απλά πηγαίνουν στο βωμό της ανταγωνιστικότητας των επιχειρηματικών ομίλων.

Τώρα, όλο αυτό το αφήγημα, οι διακηρύξεις, περί ποιοτικών τροφίμων, για προστασία περιβάλλοντος, ή ακόμα και της ενιαίας υγείας, υπέρ της στήριξης του εισοδήματος των αγροτικών εκμεταλλεύσεων, μοντέλο οικογενειακής γεωργίας, κινούνται πάντα από τη σκοπιά των επιχειρηματικών ομίλων της ΕΕ. Το βασικό κριτήριο της ΚΑΠ και για το περιβάλλον και για τα πρότυπα πιστοποίησης και ποιοτικής παραγωγής, ή και το αγρόκτημα, «από το αγρόκτημα στο πιάτο», που είπε πριν ο συνάδελφος, είναι να ενισχυθούν τα μερίδια ορισμένων μονοπωλίων, όπως της κυκλικής οικονομίας, αλλά και να τεθούν και εμπόδια σε ανταγωνιστές, όπως είναι η Βραζιλία, η Κίνα, οι ΗΠΑ, γιατί δεν έχουν ανάλογες ρυθμίσεις. Συνεπώς, θέλω να πω, ότι μπορεί να λέτε, ότι είναι στα ίδια επίπεδα η χρηματοδότηση της ΚΑΠ για την Ελλάδα -και πράγματι, έτσι είναι, δεν το αμφισβητούμε- όμως, εγώ θέλω να πω ότι είναι και υψηλότερη, όχι μόνο τώρα αλλά και στις προηγούμενες αναθεωρήσεις, από χώρες που είμαστε σε παρόμοια κατάσταση, όπως η Πορτογαλία κ.λπ.. Αυτό βελτίωσε τη θέση των μικρομεσαίων; Όποιος και να ήταν Κυβέρνηση, κ. Αραχωβίτη, δεν βελτίωσε, πάντα είχες μία καταστροφή μικρομεσαίων. Δεν αλλάζει στην κυριολεξία και μπορείτε να μελετήσετε αυτά τα στοιχεία της μείωσης των αγροτικών νοικοκυριών και του μεγέθους της. Δεν αλλάζει ο στρατηγικός στόχος της ΚΑΠ. Εξάλλου, δεν υπάρχει ποτέ και κάποιος απολογισμός από τη μία αναθεώρηση στην άλλη, ποτέ δεν έγινε απολογισμός τι απέδωσε, όποιος και να ήταν.

Συνεπώς, για μας -και εδώ θα κλείσω- τα στρατηγικά σχέδια προωθούν την πιο ευέλικτη υπηρέτηση των στόχων της ΚΑΠ, τα κράτη-μέλη, ενώ παράλληλα συνεπάγονται τη συνεχή εποπτεία, που δεν μας μιλήσατε γι’ αυτή και αξιολόγηση της αποτελεσματικότητάς τους από τα όργανα της ΕΕ. Γι’ αυτό, το ΚΚΕ καταψήφισε και στην Ευρωβουλή τις εκθέσεις για τη νέα ΚΑΠ και ταυτόχρονα, καλούμε τους μικρομεσαίους αγρότες, να εντείνουν τους αγώνες τους ενάντια στη φτωχοποίησή τους, ενάντια στη πολιτική που θα τους ξεριζώσει, με την αλλαγή και άλλων στρωμάτων. Οι δικές μας θέσεις είναι γνωστές και συγκρούονται με αυτή την πολιτική της ΕΕ και της ΚΑΠ αλλά και των Κυβερνήσεων που την εφαρμόζουν. Για μας, η παραγωγή πρέπει να οργανώνεται με στόχο την ικανοποίηση των λαϊκών αναγκών και όχι της κερδοφορίας των κεφαλαιοκρατών. Μιλάμε για κοινωνικοποιημένη βιομηχανία, για κρατικό εμπόριο, που θα εξασφαλίζει τιμές, υποδομές, προστασία από φυσικά φαινόμενα κ.λπ.. Αυτό σημαίνει σύγκρουση με τη σημερινή πολιτική.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος Της Επιτροπής):** Τον λόγο έχει ο κ. Λογιάδης.

 **ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Θα υποβάλω κάποιες ερωτήσεις που μου ζητήθηκε να τις θέσω για να μου απαντήσετε.

Πρώτη ερώτηση. Θα δοθεί παράταση για το πρόγραμμα νέων αγροτών;

Δεύτερη ερώτηση. Τα αγροτεμάχια, τα οποία εμφανίζονται ότι ανήκουν στο ελληνικό δημόσιο και τα οποία καλλιεργούνται για χρόνια από αγρότες, αυτά τα αγροτεμάχια από το 2021 ή από το 2022 δεν θα παίρνουν επιδότηση; Αφορά χιλιάδες αγροτεμάχια, χιλιάδες καλλιεργητές. Συνέπεια αυτού θα είναι να μην καλλιεργηθούν, να μην παράγουν. Θα συρρικνωθεί η παραγωγή, θα συρρικνωθεί το εισόδημα, εφόσον δεν θα επιδοτηθούν. Δεν θα μπορεί να το δηλώσουν, εφόσον γίνουν φυσικές καταστροφές για να αποζημιωθούν. Οπότε αυτό θα έχει σαν συνέπεια την εγκατάλειψη της υπαίθρου, αν γίνει έτσι. Μια συνέπεια της εγκατάλειψης της υπαίθρου θα είναι η αστυφιλία, η οποία θα επιβαρύνει περισσότερο περαιτέρω το περιβάλλον. Επίσης, μια ερώτηση δική μου είναι για ποια προστασία του περιβάλλοντος μιλάει η νέα Κοινή Αγροτική Πολιτική, εφόσον γίνει αυτό; Και η ερώτηση είναι τι θα πράξει η Κυβέρνηση. Θα τα πουλήσετε στους καλλιεργητές τα αγροτεμάχια αυτά; Θα τα νοικιάσετε ή θα παραμείνουν ακαλλιέργητα;

Μια τρίτη ερώτηση. Ενημερωνόμαστε ότι η Γερμανία προτείνει την κατάργηση των άμεσων ενισχύσεων της ΚΑΠ από το 2027 και μετά, για να προετοιμαζόμαστε. Τι θα πράξει η Ελλάδα, η ελληνική Κυβέρνηση για το μέλλον; Μετά το 2027 μιλάω βέβαια. Εάν δεν έχουμε ακόμη πλήρες Κτηματολόγιο και Δασολόγιο, χωρίς να γνωρίζουμε και τη δημόσια περιουσία, πώς πάμε να κάνουμε προτάσεις για τη Νέα Κοινή Αγροτική Πολιτική; Σαν ασκήσεις επί χάρτου ακούγονται. Όπως, επίσης, εάν δεν έχουμε δημόσιους ελεγκτικούς μηχανισμούς, οι οποίοι είναι ανεπαρκείς, υποστελεχωμένοι και αναποτελεσματικοί. Το είδαμε πρόσφατα στο πρόβλημα με την νοθεία της φέτας, του κορυφαίου ελληνικού προϊόντος.

Κύριε Υπουργέ, μιλήσατε προηγουμένως για στήριξη, για ενίσχυση του πρωτογενούς τομέα. Οι αποζημιώσεις, πρώτα απ’ όλα -για να βρεθούμε στο σήμερα- είναι ετεροχρονισμένες και καθυστερημένες. Αλλά, για ποια στήριξη μιλάμε όταν ο αγροτικός τομέας από το 25% που συνέβαλε στο ΑΕΠ έχει φτάσει σήμερα στο 4% και ακόμη μειώνεται; Είναι ουσιαστικά ένας δρόμος συνεχούς μείωσης και απαξίωσης του αγροτικού τομέα. Είπατε για διαβουλεύσεις, αλλά διαβάζουμε από τον Τύπο -μιλώ για την AGRENDA στις 4 και 5 Δεκεμβρίου- ότι ουσιαστικά διαβουλεύσεις δεν γίνανε, υπάρχει απουσία διάθεσης για συνεννόηση στα θέματα της ΚΑΠ, το τεράστιο έλλειμμα ενημέρωσης για τα κομβικά ζητήματα, η κάκιστη διαχείριση στα θέματα που σχετίζονται με δημόσιες εκτάσεις και δικαιώματα βοσκοτόπων και ούτω καθεξής. Ο κ. Στύλιος αναφέρθηκε στο Ταμείο Ανάκαμψης. Κύριε Στύλιο, εμείς ως ΜέΡΑ25, θεωρούμε ότι το Ταμείο Ανάκαμψης έγινε για να μη γίνει το ευρωομόλογο που ουσιαστικά έπρεπε να γίνει. Το ευρωομόλογο το έχει θάψει πλέον και η νέα γερμανική Κυβέρνηση. Θα θέσει η Ελλάδα βέτο σε αυτό το θέμα; Προφανώς και όχι.

Κύριε Μπαγινέτα, εσείς μας είπατε «από το αγρόκτημα στο πιάτο». Πολύ ωραία ακούγεται, αλλά για ποιο αγρόκτημα μιλάμε και για ποιο πιάτο μιλάμε; Αρνάκι Νέας Ζηλανδίας, πατάτες Αιγύπτου, αμπελόφυλλα 5 χιλ. τόνους κάθε χρόνο από την Κίνα; Για ποιο αγρόκτημα και ποιο πιάτο; Αυτές οι μεταφορές επιβαρύνουν το περιβάλλον. Ποια λοιπόν φιλοπεριβαλλοντική πολιτική είναι αυτή της Νέας Κοινής Αγροτικής Πολιτικής που εισηγείστε; Ξέρετε, στον τριτογενή τομέα, στον τουρισμό, πολύ μεγάλο ρόλο δίνουν οι tour operators, οι επισκέπτες της Ελλάδας στο να καταναλώνουν προϊόντα, τα οποία παράγονται στον τόπο. Όταν, λοιπόν, τα πάντα εισάγονται, όταν έχουμε τεράστιες μεταφορές προϊόντων, που αυτές οι μεταφορές επιβαρύνουν το περιβάλλον, για ποια Κοινή Αγροτική Πολιτική συζητάμε;

Ξέρετε όταν είσαι πλήρως εξαρτημένος από αγροδιατροφικά προϊόντα και από επιδοτήσεις δεν είσαι πλέον ελεύθερος, είσαι πλήρως εξαρτημένος. Ουσιαστικά, στην ΕΕ, κουμάντο δεν κάνουν οι Κυβερνήσεις, ούτε οι πολίτες. Δυστυχώς, κάνουν κουμάντο τα lobbying των Βρυξελλών. Διαβάζω παραδείγματος χάριν από το φύλλο της Ναυτεμπορικής στις 2/10/2021, «η Ευρωπαϊκή Ένωση παραμένει χαμένη στο λαβύρινθο του lobbying». Όταν, λοιπόν, αυτοί οι λομπίστες είναι πάνω από Κυβερνήσεις, πάνω από εκλεγμένες δημοκρατικά Κυβερνήσεις, αυτοί κάνουν το κουμάντο. Άρα, λοιπόν, αυτοί ουσιαστικά ελέγχουν και τον αγροδιατροφικό τομέα με τις πολιτικές τους και εμείς, ως ΜέΡΑ25, θεωρούμε ότι αυτή η Ευρωπαϊκή Ένωση δεν προχωράει άλλο, δεν πάει άλλο όπως είναι. Πρέπει να γίνει μία καινούργια Ευρωπαϊκή Ένωση, σε νέα βάση, και ασφαλώς μια άλλη Κοινή Αγροτική Πολιτική και όχι καταστροφική αγροτική πολιτική μέχρι σήμερα όπως την βλέπουμε. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Λογιάδη. Θα δώσω τώρα τον λόγο στον κ. Δαβάκη.

**ΑΘΑΝΑΣΙΟΣ ΔΑΒΑΚΗΣ**: Ευχαριστώ πολύ, κύριε Πρόεδρε. Από τα μέχρι τώρα λεχθέντα θα ήθελα να πω ότι μου γεννάται μια αισιόδοξη διάθεση από το γεγονός ότι -όπως αναφέρθηκε ο κ. Υπουργός αλλά και ο κ. Μπαγινέτας προηγουμένως- διατηρούνται οι συνδεδεμένες ενισχύσεις στα 19 προϊόντα, τα οποία μέχρι τώρα την ελάμβαναν. Και μου γεννά την αισιόδοξη διάθεση, διότι ο θόρυβος -η κινητοποίηση αν θέλετε- η οποία υπήρξε μεταξύ των συναδέλφων Βουλευτών δημιούργησε ένα κατάλληλο κλίμα ούτως ώστε να διασφαλιστεί αυτή η προοπτική για αυτά τα προϊόντα. Το λέω αυτό γιατί σε εμάς στη Λακωνία αφορά τα εσπεριδοειδή όπως και σε άλλες περιοχές της χώρας. Τα εσπεριδοειδή τα οποία ελάμβαναν τη συνδεδεμένη ενίσχυση.

Τι είναι αυτό; Είναι εκείνο το κομμάτι της ενίσχυσης που το παίρνει ο παραγωγός όταν πηγαίνει τα πορτοκάλια του στο εργοστάσιο χυμού. Ένα ποσοστό 700 κιλών ανά στρέμμα επί 4 λεπτά περίπου με τα οποία ενισχύεται έτι περαιτέρω στην παραγωγή του και στο εισόδημά του. Γιατί αυτό; Γιατί έτσι ενισχύεται η εγχώρια βιομηχανία χυμού. Δεν γίνονται εισαγωγές χυμού. Στηρίζεται η λεγόμενη γεωργοβιομηχανία με ότι αυτό σημαίνει όπως, απασχόληση σε πολλά επίπεδα εργαζομένων, διακινήσεις, μια μόχλευση, θα έλεγα ένας οικονομικός πυλώνας του αγροτικού ΑΕΠ λόγω των εξαγωγών και της ενδυνάμωσης των τοπικών κοινωνιών. Γι’ αυτό και χαιρετίζω αυτή την απόφαση, την προοπτική, τη διασφάλιση της διατήρησης της συνδεδεμένης ενίσχυσης. Είδα στον σχετικό πίνακα ότι αφορά 1 δις ευρώ. Δεν θυμάμαι πόσο ήταν στην προηγούμενη Προγραμματική Περίοδο -τι ποσό υπήρχε εν πάση περιπτώσει- όμως θεωρώ ότι δημιουργεί μια ευοίωνη προοπτική για το μέλλον του προϊόντος και της χυμοποιητικής βιομηχανίας. Ειρήσθω εν παρόδω, στη Λακωνία υπάρχει η ναυαρχίδα του χυμού στη χώρα μας, το εργοστάσιο Λακωνία, αλλά και άλλες επιμέρους μεταποιητικές μονάδες οι οποίες θα είχαν τεράστιο πρόβλημα στην αρνητική περίπτωση.

Θέλω να συνεχίσω, κ. Υπουργέ, επαναλαμβάνοντας αυτό που είπε η συνάδελφος και συμπατριώτισσά μας, η Διαμάντω Μανωλάκου, ότι υπάρχει ένα νέο τοπίο στον αγροτικό τομέα. Το νέο τοπίο αυτό διαμορφώνεται εξαιτίας του μεγάλου κόστους παραγωγής, το οποίο πλέον διαμορφώνεται με τις αυξήσεις των τιμών στο αγροτικό ρεύμα -όπως ανέφεραν πολλοί συνάδελφοι- τις αυξήσεις στα εφόδια, στις ζωοτροφές κλπ. Όλα αυτά συνθέτουν ένα εκρηκτικό μείγμα το οποίο πιστεύω ότι θα πρέπει η Κυβέρνηση με συγκεκριμένες πολιτικές -χωρίς βέβαια να αποκλίνει από τους κοινοτικούς όρους- να στηρίξει ή να απαλύνει αυτή την κατάσταση. Θεωρώ ότι είναι μία περίοδος κρίσιμη για το αγροτικό εισόδημα και αυτό το οποίο συζητάμε σήμερα, αυτή η περίοδος της Κοινής Αγροτικής Πολιτικής 2023-2027 θα έλεγα ότι μπορεί να αποτελέσει κενό γράμμα στην περίπτωση που ο παραγωγός, ο αγρότης, ο κτηνοτρόφος, ο ψαράς, ο αλιέας θα είναι σε μία δύσκολη περίοδο να καλλιεργήσει και να παράξει. Θεωρώ, ότι πρέπει να υπάρξει μια συγκεκριμένη πολιτική τοποθέτηση, πάνω σε αυτή τη κατεύθυνση.

Όσον αφορά τώρα το ζήτημα του 1,6 δις ευρώ -αν δεν απατώμαι- για το πρόγραμμα των νερών. Τα εγγειοβελτιωτικά έργα, οι παρεμβάσεις οι οποίες παρουσιάστηκαν και πριν από ένα μήνα σχεδόν από την πολιτική ηγεσία, παρουσία του Πρωθυπουργού, είναι πάρα πολύ σημαντικές. Η διαχείριση του νερού είναι ένα τεράστιο ζητούμενο στον πρωτογενή τομέα. Βέβαια, αυτό το λέω εξ ιδίας εμπειρίας, διότι έχουμε δύο τέτοια έργα στην Λακωνία, τα οποία υπερβαίνουν την εικοσαετία, από τότε που αποφασίστηκαν μέχρι σήμερα, το φράγμα της Κελεφίνας και το κλειστό αρδευτικό κύκλωμα Τρινάσου, χρονοβόρες αλλά και εξαιρετικά δυσλειτουργικές διαδικασίες, προκειμένου να προχωρήσουμε. Πρέπει να τα δείτε και αυτά τα έργα. Δεν εντάσσονται σε αυτές τις παροχές που κάνατε προ καιρού, σε μεγάλα έργα, αλλά είναι έργα, τα οποία θα ενδυναμώσουν την πρωτογενή παραγωγή στην περιοχή της Σπάρτης, της Λακεδαίμονος αλλά και στην περιοχή του Δήμου Ευρώτα. Θεωρώ ότι, τόσο ο κ. Παπαγιαννίδης, ο οποίος κάνει μια εξαιρετική δουλειά στη Γραμματεία την οποία διευθύνει και θα έλεγα πως ήταν και ο εμπνευστής αυτών των έργων στα οποία αναφέρομαι, την περίοδο 2006-2008, αλλά και όλο το επιτελείο. Θεωρώ ότι πρέπει να συντονιστεί προς αυτή την κατεύθυνση.

Θέλω επίσης, κ. Υπουργέ, να αναφερθώ στις περικοπές που έγιναν στις επιδοτήσεις και αφορούν σε επιλεξιμότητες. Έχουν σοβαρό αντίκτυπο και στα βιολογικά προϊόντα και είναι λογικό. Υπάρχουν πολλά παράπονα παραγωγών για τις επιδοτήσεις που έχουν βρεθεί σε μη επιλέξιμα αγροτεμάχια. Πολλά έχουν γίνει από λάθος και θεωρώ, ότι πρέπει να προβείτε σε συγκεκριμένες ενέργειες, για να αποκατασταθούν οι αδικίες. Θέλω να κάνω ορισμένες προτάσεις, σχετικά με αυτό που συζητάμε, με την Κοινή Αγροτική Πολιτική. Αναφέρθηκε τόσο ο Γενικός Γραμματέας, ο κ. Μπαγινέτας όσο και ο Υφυπουργός, ο κ. Στύλιος, ο οποίος έκανε μια συγκεκριμένη περιγραφή του προγράμματος. Αναφέρθηκαν σε αυτά που θα πω, αλλά θέλω περαιτέρω να τοποθετηθώ, τόσο για την μελισσοκομία που αποτελεί ένα συγκριτικό πλεονέκτημα της χώρας, όσο για την βιολογική γεωργία, αλλά και για διάφορες φιλοπεριβαλλοντικές εργασίες. Δεν μπορεί, κ. Υπουργέ, η Ολλανδία, με τα συγκεκριμένα γεωγραφικά της χαρακτηριστικά, πρώην αποικιοκρατική χώρα, να αποτελεί τον κεντρικό πυρήνα διακίνησης κάθε χυμών, λουλουδιών και η χώρα μας, αυτή τη στιγμή, να παραμένει ουραγός, όσον αφορά αυτές τις προοπτικές. Στην μελισσοκομία, για παράδειγμα, η πατρίδα μας έχει ένα μοναδικό συγκριτικό πλεονέκτημα και πιστεύω, ότι υπάρχουν πολλά περιθώρια βοήθειας αυτού του κλάδου, όπως και στα βιολογικά προϊόντα. Υπάρχουν περιοχές της χώρας μας, όπως ο τόπος μου η Λακωνία, που ιδιαίτερα λόγω του μικροκλίματος στο οποίο δημιουργείται, εξαιτίας του ανάγλυφου, έχει τη δυνατότητα παραγωγής βιολογικών προϊόντων ευκολότερα και με μικρότερες εισροές. Φυσικά, με προσοχή στα κριτήρια επιλογής αυτών, είναι τραυματικές αυτές οι εμπειρίες του παρελθόντος, αυτών που θα επιλεγούν για αυτά τα προγράμματα, χωρίς να υπάρχουν σκιές συναλλαγών.

Επίσης, πιστεύω ότι πρέπει να υπάρξει μία ιδιαίτερη μέριμνα στην ενίσχυση των μικρών κτηνοτρόφων. Ήδη, έχει γίνει εκ μέρους σας, εκ μέρους της παρούσας πολιτικής ηγεσίας, μια πολύ καλή αρχή, που αφορά τις σταυλικές εγκαταστάσεις και θα έλεγα, ότι πρέπει να υπάρξει μια εμφανής μέριμνα για τους μικρούς αιγοπροβατοτρόφους, με τις μικρές εκτατικές εκμεταλλεύσεις στη νέα Κοινή Αγροτική Πολιτική. Πιστεύω, ότι αυτές οι περιπτώσεις είναι τα βασικά συγκριτικά πλεονεκτήματα που διαθέτει η χώρα και νομίζω, ότι το εργαλείο το οποίο μας παρουσιάσατε, θα μπορέσει να μονταριστεί πάνω σε ζητήματα που έχουν να κάνουν με αυτές τις δύο περιπτώσεις, χωρίς να σημαίνει ότι δεν υπάρχουν τεράστια προβλήματα, εκφεύγει τώρα του θέματος που συζητάμε, αλλά τεράστια προβλήματα, που έχουν να κάνουν με την υποστελέχωση των κατά τόπους Διευθύνσεων Αγροτικής Οικονομίας με την έλλειψη γεωργικών συμβούλων, δίκτυο γεωργικών συμβούλων, όπως είπατε. Μακάρι να υπάρξει αυτό, το ακούμε πολλά χρόνια. Μακάρι να υπάρξει αυτή τη στιγμή, σε αυτή την κομβικής σημασίας περίοδο που περνάμε και λόγω πανδημίας και πολλών άλλων, να υπάρξει αυτή η επιλογή.

Θεωρώ ότι η χώρα μας δεν έχει εκμεταλλευθεί τόσες δεκαετίες που αποτελεί μέλος της Ευρωπαϊκής Ένωσης, ξαναλέω την λέξη, τα συγκριτικά της πλεονεκτήματα, αλλά και την ιδιαιτερότητα της ελληνικής γεωργίας και της ελληνικής κτηνοτροφίας. Μακάρι, αυτή η περίοδος την οποία εγκαινιάζουμε, του 2023 έως 2027, της νέας ΚΑΠ, να αποτελέσει την απαρχή για να λυθούν οι δυσλειτουργίες της ελληνικής γεωργίας και να υπάρξει, πλέον, μία ουσιαστική στροφή στον πρωτογενή τομέα και των νέων Ελλήνων, των νέων ανθρώπων, ούτως ώστε αυτό το επάγγελμα, αυτή η ενασχόληση να είναι πιο ελκυστική από ότι είναι σήμερα για τους νέους Έλληνες.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Δαβάκη. Τον λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε. Θέλω και εγώ κατ’ αρχάς να ευχαριστήσω τον Υπουργό, τον Υφυπουργό, το Γενικό Γραμματέα για την παρουσία τους εδώ και για την ενημέρωση που μας έκαναν, την ενδελεχή, για ένα σημαντικό Πρόγραμμα που αφορά τον πρωτογενή τομέα, αυτό της ΚΑΠ, για το 2023 -2027. Είναι μεγάλη επιτυχία της Κυβέρνησης, της νυν ηγεσίας του Υπουργείου Αγροτικής Ανάπτυξης και Τροφίμων, όσων δούλεψαν από την προηγούμενη και βεβαίως του Πρωθυπουργού, πάνω από όλα, γιατί κατάφερε, -καταφέρατε- να μη μειωθούν οι πόροι, αλλά να είναι στο ίδιο ποσόν με το προηγούμενο Πρόγραμμα. Είναι πάρα πολύ σημαντικό αυτό και εκτός αυτού, κ. Πρόεδρε και κύριοι συνάδελφοι, αυτό που βλέπουμε και διαπιστώνουμε είναι ότι το Υπουργείο Αγροτικής Ανάπτυξης και Τροφίμων, η Πολιτική Ηγεσία του αλλά και τα στελέχη, είναι κοντά στον πρωτογενή τομέα, είναι κοντά στους αγρότες, αφουγκράζονται, ακούνε και αυτό αποδεικνύεται από γεγονότα. Άκουσαν τον προβληματισμό αλλά και τα προβλήματα που θα δημιουργούσε η τυχόν κατάργηση της συνδεδεμένης ενίσχυσης -και μιλώ και ως εκπρόσωπος των Αργολιδαίων- για την Αργολίδα, για τα πορτοκάλια και τα εσπεριδοειδή. Ήταν πολύ σημαντικό, λοιπόν, να ξεκαθαρίσει, να παραμείνει αυτή η ενίσχυση, διότι είναι πολύ σημαντικό να στηρίζουμε τον πρωτογενή τομέα, να στηρίζουμε τη μεταποίηση, τα χυμοποιεία. Σας θυμίζω ότι στην Αργολίδα είναι 4-5 χυμοποιεία από τα 6-7 που υπάρχουν σε όλη την Ελλάδα, όπως και στη Λακωνία, βεβαίως, όπως είπε και ο κ. συνάδελφος, υπάρχει παραγωγή, αλλά και σε άλλους νομούς, στην Ηλεία, αλλά στην Αργολίδα υπάρχει το μεγαλύτερο μερίδιο που αυτό σημαίνει ότι έχει άμεση σχέση και με τις θέσεις εργασίας, αλλά και με πολλές, πολλαπλές επιδράσεις, είτε από τα προϊόντα που δημιουργούνται, ακόμη και ζωοτροφές, από την επεξεργασία, λοιπόν, του πορτοκαλιού και επομένως, το γεγονός ότι παραμένει συνδεδεμένη σε 19 προϊόντα, μεταξύ των οποίων και τα εσπεριδοειδή, είναι πολύ σημαντικό για τον πρωτογενή τομέα και μάλιστα, σε αυτήν την περίοδο που δοκιμάζεται, λόγω της κρίσης που υπάρχει στον ενεργειακό τομέα, ιδιαίτερα, αφού ένας εξωγενής παράγοντας, όπως είναι αυτός, γιατί πρέπει να το τονίζουμε ότι είναι εξωγενής ο παράγοντας, έχει δημιουργήσει, έχει αυξήσει πάρα πολύ το κόστος παραγωγής, από το ηλεκτρικό ρεύμα που καταναλώνεται, από τα λιπάσματα, τα εφόδια και όλα όσα χρειάζονται ο αγρότης και έχουν αφετηρία την ενέργεια. Επομένως, θεωρώ και είμαι σίγουρος ότι και σε αυτό το κομμάτι, το Υπουργείο είναι κοντά, θα δει το πρόβλημα και στο ηλεκτρικό ρεύμα, γιατί έχουμε την άρδευση που όπως ακούστηκε από άλλους συναδέλφους, έχουμε δύο και τρεις πομόνες - όσοι γνωρίζουν, αντλιοστάσια - που μπορεί να χρησιμοποιήσει ένας αγρότης.

Στην Αργολίδα, κ. Υπουργέ, έχουμε τους ανεμομείκτες, γιατί εκτός από την άρδευση το καλοκαίρι -που πλέον, δεν είναι δύο και τρεις μήνες, αλλά λόγω της κλιματικής αλλαγής, είναι και έξι και επτά μήνες- έχουμε την χρήση των ανεμομεικτών, αλλά και των γεωτρήσεων για την παγοπροστασία. Βεβαίως και οι κτηνοτροφικές μονάδες καταναλώνουν και αυτοί ηλεκτρικό ρεύμα, όπως γνωρίζετε, για τις παγολεκάνες και όλη την χρήση των συσκευών, του εξοπλισμού, που χρησιμοποιεί το ρεύμα. Είμαι βέβαιος, λοιπόν, ότι θα σκύψετε πάνω στον πρωτογενή τομέα, όπως κάνατε μέχρι σήμερα και το έχετε αποδείξει και θα δείτε και το πρόβλημα αυτό, που είναι πρόβλημα επιβίωσης στην παρούσα συγκυρία, στις παρούσες συγκυρίες που εξωγενείς, τονίζω, παράγοντες, έχουν δημιουργήσει αυτή την κατάσταση. Το δεδομένο όμως είναι ότι υπάρχει πρόβλημα γιατί αν δούμε ότι έχουμε ακαρπία, ερχόμαστε από μια περίοδο ακαρπίας, μειωμένες παραγωγές, στον ελαιοκομικό τομέα, όπως ξέρετε στους ελαιοπαραγωγούς έχουμε μεγάλες απώλειες με την έννοια ότι δεν υπήρξε καρπόδεση ή βλέπουμε μειωμένη παραγωγή στα πορτοκάλια, στα εσπεριδοειδή γενικότερα. Υπάρχει, λοιπόν, ένα τεράστιο πρόβλημα, το οποίο είμαι βέβαιος ότι το έχετε υπόψη σας.

Κύριε Πρόεδρε, όπως ξέρετε -όπως είπε και ο κ. Υπουργός- ανταποκρίθηκαν στην αποζημίωση της κλημεντίνης και περιμένουν, ήδη το έχετε υπογράψει εσείς από την πλευρά σας, και περιμένουν βεβαίως την αποζημίωση και πραγματικά πρέπει να τους συγχαρούμε γιατί ανταποκρίθηκαν άμεσα, βεβαίως οι παραγωγοί περιμένουν την πίστωση και πιστεύω, ότι τις επόμενες μέρες, όπως είχαμε πει, το Υπουργείο Οικονομικών θα δώσει το πράσινο φως για να πιστωθούν στους λογαριασμούς και να στηριχθούν οι αγρότες. Επίσης, θέλω να αναφέρω κ. Υπουργέ -και πιστεύω ότι το ξέρετε, γιατί έχουν έρθει και επιστολές στο γραφείο σας- ένα θέμα με τους χοιροτρόφους που έχει προκύψει και το πρόβλημα αυτό δεν αφορά το θέμα μας τώρα, αφορά την αποζημίωση για τον Covid, όμως οφείλω να το πω, επειδή με ενημέρωσαν και πριν από λίγο, ότι υπάρχει πρόβλημα με χοιροτρόφους που έχουν μεγάλες μονάδες και μικρές μονάδες, που δεν υποχρεούνταν να έχουν υποβάλλει ΟΣΔΕ, ώστε να μην έχουν μπει μέσα στο πρόγραμμα αποζημίωσης Covid. Δείτε το, είναι ένα θέμα, το οποίο νομίζω είναι δίκαιο και θα το λύσετε και όπως είμαι βέβαιος και ο κ. Παπαγιαννίδης θα δώσει ώθηση στον Ανάβαλο και στα αρδευτικά έργα, τα είχε και ο κ. Μπαγινέτας πριν και τα γνωρίζει, όπως και ο Υφυπουργός, που είναι αρμόδιος, να τελειώνουμε με αυτό το έργο το οποίο το ακούμε πάρα πολλά χρόνια και είναι έργο ζωής για την Αργολίδα και πραγματικά οφείλουμε να το δούμε ως τέτοιο. Αυτά έχω να πω, ευχαριστώ πολύ και βεβαίως, επειδή έχουμε συνεργασθεί κ. Πρόεδρε, πάλι θα τους πιέσουμε ειδικά για τα πορτοκάλια και για όλα και για την ελαιοκαλλιέργεια, τα προϊόντα, τέλος πάντων, που έχουν πληγεί λόγω της ακαρπίας. Ο κ. Στύλιος έχει δείξει πραγματικά το ενδιαφέρον του, όπως ανταποκρίθηκε και στην κλημεντίνη και ο Υπουργός που επίσης κατάγεται από αγροτική περιοχή και έχει την ευαισθησία να δώσει λύσεις και να στηρίξει, όπως το κάνει και θέλω να το τονίσω μέχρι σήμερα, στηρίζει και θα στηρίξει, γιατί αυτή είναι επιλογή της Κυβέρνησης του Κυριάκου Μητσοτάκη και της Νέας Δημοκρατίας, να στηρίξει τον πρωτογενή τομέα και αυτό κάνουν. Ευχαριστώ πολύ.

 **ΒΑΣΙΛΕΙΟΣ ΓΙΟΓΙΑΚΑΣ(Αντιπρόεδρος της Επιτροπής):** Ευχαριστούμε τον κ. Ανδριανό. Τον λόγο έχει η κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, να ευχαριστήσω και εγώ με τη σειρά μου τον κύριο Υπουργό, τον Υφυπουργό και τους Γενικούς Γραμματείς για την πάρα πολύ αναλυτική ενημέρωση που μας παρείχαν ενόψει της κατάθεσης του Στρατηγικού Σχεδίου για τη νέα ΚΑΠ. Πριν μπω στα του Στρατηγικού Σχεδίου θα ήθελα να κάνω δύο αναφορές στα όσα λέχθηκαν και να τα αναδείξω για την μεταβατική περίοδο. Καταρχάς, να πω ότι το ενδιαφέρον αυτής της Κυβέρνησης και του Υπουργείου Αγροτικής Ανάπτυξης, και βεβαίως της πολιτικής ηγεσίας αυτονοήτως, σε ζητήματα που αφορούν την φιλοπεριβαλλοντική διάσταση, την αξιοποίηση των υδάτινων πόρων και τις υποδομές γενικότερα, φαίνεται και από τους πόρους τους οποίους εξασφάλισαν για τη μεταβατική περίοδο τόσο για τα μικρά αρδευτικά έργα -40 εκατομμύρια ήδη για αρδευτικά έργα κάτω των 2,2 εκατομμύρια ευρώ και για την αγροτική οδοποιία, 43 εκατομμύρια- που πραγματικά είναι μία πολύ σημαντική ανάσα για όλη τη χώρα. Σε αυτή τη χρονική συγκυρία, οι Δήμοι, οι Περιφέρειες και οι ΤΟΕΒ μπορούν να υποβάλουν προτάσεις και να κάνουν αναγκαία έργα, για τα οποία υπάρχουν μελέτες. Θέλω να κάνω μια αναφορά στα χρήματα που με χαρά είδα να περιλαμβάνονται για τις επενδύσεις πρόληψης ζωονόσων. Αφορά 6,5 εκατομμύρια ευρώ και θα ήθελα να χαιρετίσω τη συγκεκριμένη, γιατί ουσιαστικά έρχεται και λειτουργεί προληπτικά για μια σειρά ζωονόσων που ταλαιπωρούσαν και ταλαιπωρούν τους Έλληνες κτηνοτρόφους και έρχονται ουσιαστικά να λειτουργήσουν προληπτικά και όχι, κατόπιν εορτής, αποζημιώνοντας με τις συνήθεις διαδικασίες.

Με την ευκαιρία αυτή, θέλω να θυμίσω στο Σώμα ότι ανάλογη προληπτική αντιμετώπιση με πολύ επιτυχή αποτελέσματα στη μεγαλύτερη των ζωονόσων της τελευταίας περιόδου που έπληξε το χοιροτροφικό κεφάλαιο όλης της Ευρώπης ήταν τα πολύ καλά αντανακλαστικά που ανέπτυξε η πολιτική ηγεσία του Υπουργείου Αγροτικής Ανάπτυξης από το 2019 και μετά, για την αποτροπή της αφρικανικής πανώλης των χοίρων στη χώρα μας. Όσον αφορά τα 8 εκατομμύρια που είδα να περιλαμβάνονται επιτέλους στην αντιπαγετική - αντιχαλαζική προστασία, θα ήθελα να υπογραμμίσω το «επιτέλους», γιατί επρόκειτο για έναν κωδικό που είχε ονοματιστεί από το 2014 σε σχέση με την προετοιμασία που είχε γίνει τον Ιούλιο του 2014 για την ΚΑΠ 2014-2020. Όμως, η συγκεκριμένη τοποθέτηση σε πρόγραμμα για την αντιπαγετική - αντιχαλαζική προστασία, ουσιαστικά για την ενίσχυση των αγροτών να προστατεύουν με διάφορα δίκτυα, με διάφορες κατασκευές τις καλλιέργειες ττους, δεν είχε ποτέ προκηρυχθεί. Επομένως, θεωρώ πάρα πολύ σημαντικό το γεγονός ότι γίνεται αυτή η πρόβλεψη όταν η κλιματική κρίση δείχνει, δυστυχώς, καθημερινά τις πολύ δυσάρεστες συνέπειες της.

Θα ήθελα να αναφερθώ στην απόφαση του Υπουργού και της πολιτικής ηγεσίας ευρύτερα, για να συμπεριλάβει κάποιες σημαντικές συνδεδεμένες ενισχύσεις στον κατάλογο των προϊόντων που θα επιδοτηθούν και τη νέα Προγραμματική Περίοδο. Επιτρέψτε μου να κάνω μια διάκριση σε σχέση με το ρύζι, ένα προϊόν που χαρακτηρίζεται για την διατοπικότητα του, γιατί καλλιεργείται από τον Έβρο, τη Χρυσούπολη, τις Σέρρες, όπου παράγεται το 8,5% της παραγωγής ρυζιού της χώρας, τη Θεσσαλονίκη, την Πιερία, μετά πηγαίνει Ανθήλη, Βοιωτία, μέχρι και την Πελοπόννησο. Ένα προϊόν, το οποίο δίνει θέσεις εργασίας λόγω της μεταποιητικής δραστηριότητας και ένα προϊόν με δυνατότητες εξαγωγικού χαρακτήρα, όπως βεβαίως είναι αναλόγως και η βιομηχανική τομάτα που ορθώς κ. Υπουργέ την κρατάτε και αυτήν στον κατάλογο των προϊόντων της συνδεδεμένης ενίσχυσης. Και το υπογραμμίζω ιδιαίτερα αυτό και τα προϊόντα του αγροδιατροφικού τομέα, στο πλαίσιο και στο κάδρο της πορείας που έχουν προδιαγράψει τα προϊόντα του αγροδιατροφικού τομέα στην Covid και μετά-Covid εποχή.

Θα πρέπει να σημειώσουμε, και να κρατήσουμε το γεγονός, ότι υπάρχει μια τεράστια αύξηση των εξαγωγών, η οποία βαίνει κλιμακούμενη προς τα πάνω στα προϊόντα του αγροδιατροφικού τομέα. Και μάλιστα, αν συνυπολογίσουμε ότι το 1/4 της ελληνικής βιομηχανίας είναι η βιομηχανία τροφίμων, αντιλαμβάνεστε αυτό τι πρόκριμα μπορεί να δημιουργήσει για τον ελληνικό αγροδιατροφικό τομέα και την ελληνική οικονομία γενικότερα. Θα κάνω μία αναφορά και στην συμπερίληψη της σηροτροφίας, στις συνδεδεμένες ενισχύσεις. Βλέπω και την κ. Θεοδωρίδου, με την οποία είχαμε μία αναλυτική συνεργασία για το θέμα της σηροτροφίας με διάφορους Πανεπιστημιακούς. Σήμερα η σηροτροφία επιδοτείται με το κουτί. Θα ήθελα να βάλω και στο πλαίσιο αυτής της Επιτροπής την σκέψη απηχώντας και τη βούληση των απασχολούμενων με την σηροτροφία, να επιδοτείται στη νέα Προγραμματική Περίοδο ανά κιλό παραγόμενου κουκουλιού. Επίσης, θα ήθελα να καλέσω τους Γενικούς Γραμματείς που φημίζονται και για τα αντανακλαστικά τους και για την επάρκεια τους να δουν στο πλαίσιο είτε της μεταβατικής είτε της νέας Προγραμματικής Περιόδου τι μπορεί να γίνει με την χρηματοδότηση του αναπηνιστηρίου, του μοναδικού αναπηνιστηρίου που υπάρχει αυτή τη στιγμή στην χώρα μας, στο Σουφλί και το οποίο μπορεί ουσιαστικά να παράγει από τα κουκούλια, από τους σηροτρόφους, ξανά και πάλι την ελληνική μετάξι.

Θέλω να πω δυο κουβέντες για την σημαντική ενίσχυση της κτηνοτροφίας μέσα από το πρίσμα και του Στρατηγικού Σχεδίου, με την ανακοίνωση των 35 εκατομμυρίων ευρώ επιπλέον το έτος, σε ότι αφορά τόσο τις συνδεδεμένες ενισχύσεις στα κτηνοτροφικά ψυχανθή, όσο και στο βόειο και αίγειο κρέας. Και αυτό, επίσης, είναι σημαντικό υπό το πρίσμα της αύξησης σε ότι αφορά ιδίως στα κτηνοτροφικά ψυχανθή, υπό το πρίσμα της αύξησης που δεν είναι ελληνικό φαινόμενο, είναι ένα φαινόμενο διεθνές, της αύξησης της τιμής των ζωοτροφών. Απέναντι, λοιπόν, σ’ αυτήν την πρόκληση η επιδότηση, η συνδεδεμένη ενίσχυση στα κτηνοτροφικά ψυχανθή, ελαφρύνει κάπως το κόστος παραγωγής και οδηγεί βεβαίως στις λεγόμενες «μικτές εκμεταλλεύσεις», οι οποίες όταν έχει κάποιος και τις ιδιοπαραγώμενες ζωοτροφές και το κτηνοτροφικό ζωικό κεφάλαιο αντιλαμβάνεται κανείς τις οικονομίες κλίμακος στις οποίες μπορεί να επιτύχει. Κι αυτό, βεβαίως, γίνεται. Η αύξηση των 35 εκατομμυρίων ετησίως σε ένα γενικότερο πλαίσιο προσοχής προς την κτηνοτροφία, η οποία αποδεικνύεται τόσο με τις στοχευμένες νομοθετικές και ελεγκτικές διαδικασίες του Υπουργείου και της Κυβέρνησης για την αντιμετώπιση των ελληνοποιήσεων και της νοθείας προϊόντων, όσο βεβαίως και με τις τακτοποιήσεις σε επίπεδο υποδομών, όπως ήταν το τελευταίο νομοσχέδιο για τις κτηνοτροφικές εγκαταστάσεις.

 Κλείνοντας, θα πω ότι η Ελλάδα προχωράει με γρηγορότερους ρυθμούς από τους προηγούμενους. Δεν είμαστε πια στην τελευταία θέση, γιατί άκουσα λίγο με έκπληξη ότι τα πάντα εισάγονται όταν έχουμε κάνει αυτό τον «boost» των εξαγωγών. Και όταν έχουμε μετά από 36 χρόνια για πρώτη φορά πλεονασματικό εμπορικό αγροτικό ισοζύγιο, πάντοτε υπάρχουν δυνατότητες και ευκαιρίες να τα πάμε και θα πρέπει να τα πάμε πολύ καλύτερα, αλλά τα θετικά θα πρέπει να λέγονται για να αξιολογούνται και να ενδυναμώνεται.Η Ελλάδα, θυμίζω, ότι υπέβαλε και της εγκρίθηκε πρώτη, το πρόγραμμα για το ΕΣΠΑ της νέας Προγραμματικής Περιόδου 2021-2027- και αυτό έχει τη σημασία του- ενώ μόλις προχθές ανήλθε στην πρώτη θέση, για πρώτη φορά στην ιστορία, στην απορρόφηση των ευρωπαϊκών πόρων, για τους οποίους συζητάμε και ενόψει της κατάθεσης του νέου Στρατηγικού Σχεδίου.

Σας ευχαριστώ πολύ για την προσοχή σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε την κυρία Αραμπατζή. Θα δώσουμε τώρα τον λόγο στον κ. Αποστόλου**.**

**ΕΥΑΓΓΕΛΟΣ ΑΠΟΣΤΟΛΟΥ**: Καταρχήν να πω στον κ. Υπουργό, «σιδερένιος», που λέμε και στο χωριό μου.

Κύριε Υπουργέ, έχετε στα χέρια σας εδώ και καιρό, την υιοθέτηση, από πλευράς της Ευρωπαϊκής Επιτροπής, των βασικών κανονισμών της νέας Κοινής Αγροτικής Πολιτικής, μάλιστα, πρόσφατα την υιοθέτησε και το Ευρωπαϊκό Κοινοβούλιο. Είχατε, δηλαδή, το χρόνο να συντάξετε το Εθνικό Στρατηγικό σας Σχέδιο και σήμερα να συζητούσαμε σε συγκεκριμένο κείμενο, με καθορισμένες προτεραιότητες ενσωμάτωσης της νέας ΚΑΠ. Δεν μπορεί, λίγο πριν τη λήξη της προθεσμίας υποβολής του, να παραμένουμε σε γενικότητες, ούτε να επικαλείστε ως ουσιαστικές διαβουλεύσεις, τις κομματικές σας συνάξεις ανά την περιφέρεια. Λέτε σε αυτές τις συνάξεις σας, ότι ο ΣΥΡΙΖΑ δεν ασχολήθηκε με τη συγκεκριμένη πορεία. Ο ΣΥΡΙΖΑ σε όλες αυτές τις διαδικασίες, που ουσιαστικά ξεκίνησαν από το 2016- ήταν η πρώτη άτυπη συνεδρίαση- συμμετείχε σε όλα τα φόρα, σε όλες τις εκδηλώσεις που έγιναν στην Ευρώπη για την νέα ΚΑΠ. Η σχετική συζήτηση, όμως, στο Συμβούλιο Υπουργών Γεωργίας, επίσημα μπήκε στην ατζέντα την Άνοιξη του 2016 και η πρώτη ουσιαστική συζήτηση στις Βρυξέλες έγινε τον Μάρτιο του 2017. Η τοποθέτησή μας στα δύο σημαντικότερα ζητήματα, από την πρώτη στιγμή, αναδείχθηκαν και ήταν ξεκάθαρη, δύο βασικά ζητήματα εκείνη την περίοδο, που απασχολούσαν τον Έλληνα αγρότη. Επιμέναμε, συνεργαζόμενοι και με άλλες χώρες, πρώτον, να μην μειωθεί ο προϋπολογισμός της και δεύτερον, να μην υπάρξει πλήρης σύγκλιση των άμεσων ενισχύσεων.

Έγιναν πολλές συζητήσεις και η Ευρωπαϊκή Επιτροπή κατέθεσε, τον Ιούλιο του 2018, τις προτάσεις της για πολυετές δημοσιονομικό πλαίσιο της νέας περιόδου, από τις οποίες ήταν σαφές, ότι η ΚΑΠ υφίσταντο μειώσεις και όντως έτσι είναι. Είναι όμως η κατανομή των πρόσθετων πόρων από το Ταμείο Ανάκαμψης που κράτησε τους πόρους. Δεν είμαστε όμως σίγουροι για τη δέσμευσή τους. Δείτε όμως από την άλλη πλευρά και την πανδημία έχει δημιουργήσει μεγαλύτερες ανάγκες. Ειδικά για τη σύγκλιση, η θέση μας για την απόρριψή της, πλήρως αποτυπώθηκε στις προτάσεις της Ευρωπαϊκής Επιτροπής τον Ιούνιο του 2018- όταν κυβερνούσε ο ΣΥΡΙΖΑ, κ. Υπουργέ-κατανέμοντας το βάρος της μερικής εξωτερικής σύγκλισης, αναλογικά σε πολλά κράτη-μέλη. Δεν ήταν εύκολη απόφαση, σε ένα κλίμα μεγάλης πίεσης και έντονων αντιπαραθέσεων στο Συμβούλιο Υπουργών. Για μένα ειλικρινά σας ομολογώ, κύριε Υπουργέ, ήταν η κορύφωση μιας προσπάθειας που κάναμε και γλιτώσαμε, με πολλές δυσκολίες, μια απόφαση πολύ δύσκολη. Κι εκεί, πραγματικά, διότι 23 χώρες από τις 29, ψήφισαν υπέρ των προτάσεων, υπέρ των θέσεων της συμμόρφωσης. Ήταν πάρα πολύ σημαντική επιτυχία της δικής μας κυβέρνησης. Βέβαια, στο εσωτερικό της χώρας, έγιναν αλλεπάλληλες ενημερώσεις και για μια μακρά περίοδο και διαβουλεύσεις, ως προς τον προσανατολισμό και τους στόχους της νέας ΚΑΠ. Ανοίξαμε, δηλαδή, ουσιαστικά, έναν δρόμο για την εφαρμογή συγκεκριμένων προτεραιοτήτων. Όντως, η πρόκληση για τη χώρα μας, είναι πάρα πολύ μεγάλη, καθώς η προετοιμασία του εθνικού μας Στρατηγικού Σχεδίου, δεν είναι μια εύκολη υπόθεση που εξαντλείται σε απλές διαπιστώσεις των προβλημάτων και των αναγκών του αγροτικού τομέα. Αντίθετα, πρόκειται για μια πολυσύνθετη διαδικασία, που οφείλει, στη βάση ενός δημοκρατικού, συμμετοχικού και ειλικρινούς δημόσιου διαλόγου και μέχρι τα μέσα του ερχόμενου Γενάρη, να εμβαθύνει. Υπάρχει μια βάση. Είναι η εργασία, η swot ανάλυση που έγινε από το Γεωπονικό Πανεπιστήμιο. Χρησιμοποιήστε το, κύριε Υπουργέ.

Όμως, οι κρίσιμοι παράγοντες για την επιτυχία στη διαδικασία αυτή, δεδομένων των στρατηγικών κατευθύνσεων της νέας ΚΑΠ για τη στροφή σε μια γεωργία περισσότερο ανθεκτική, πράσινη και ψηφιακή, είναι πολλοί. Εγώ θα σταθώ ενδεικτικά σε δυο λόγους. Πρώτον, στη διαμόρφωση του κατάλληλου μείγματος πολιτικών στο Στρατηγικό μας Σχέδιο, που θα συγκεράσουν τις απαιτήσεις της πράσινης αρχιτεκτονικής της νέας ΚΑΠ και τους στόχους της Ευρωπαϊκής Πράσινης Συμφωνίας - στρατηγικές, από το αγρόκτημα στο πιάτο και βιοποικιλότητα - με τις ανάγκες της χώρας μας, ο συνδυασμός να γίνει, για την επισιτιστική ασφάλεια και επάρκεια, εξασφαλίζοντας βιώσιμα εισοδήματα για τους παραγωγούς μας. Δεύτερον, στη σωστή αξιοποίηση των εργαλείων της νέας ΚΑΠ, για την δίκαιη κατανομή των πόρων της, με στόχο τη μείωση των ανισοτήτων και προτεραιότητας στους μικρομεσαίους αγρότες μας και στις περισσότερο ευάλωτες, στη φτώχεια και τον κοινωνικό αποκλεισμό, αγροτικές περιοχές της χώρας μας, όπως είναι αποδεκτό, νομίζω, από όλους, οι ορεινές, οι μειονεκτικές, οι νησιωτικές περιοχές.

Αυτές είναι μερικές από τα βασικές παραμέτρους, που θα πρέπει να ληφθούν υπόψη στην τελική κατάρτιση του εθνικού Στρατηγικού Σχεδίου της νέας ΚΑΠ, ώστε να διασφαλίσουμε όλοι μαζί – το έχουμε ανάγκη ως χώρα – ένα ικανοποιητικό επίπεδο επιτυχούς εφαρμογής στην επόμενη μέρα. Δυστυχώς, κύριε Υπουργέ, μέχρι σήμερα δεν έχει τεθεί σε δημόσιο διάλογο ο συνολικός σχεδιασμός του Υπουργείου, παρά μόνο αποσπασματικές προτάσεις, αποφάσεις που στερούνται – εγώ θα σας έλεγα – μιας τεκμηριωμένης ολιστικής προσέγγισης.

Περιμένω, λοιπόν, από την πλευρά σας το τελικό κείμενο.

Κλείνοντας, θέλω να σας πω κάτι που θα πρέπει να το έχετε ως οδηγό σας. Κύριε Υπουργέ, η ιστορία έχει αποδείξει ότι οι συμφωνίες κρίνονται από την εφαρμογή τους και βεβαίως η εφαρμογή τους έχει σχέση με την ικανότητα εκείνων που σχεδιάζουν και εξασφαλίζουν ρεαλιστικούς και βιώσιμους όρους και προϋποθέσεις για την επιτυχία τους. Είμαστε προς την κατεύθυνση, στηρίζουμε ό, τι προσπάθειες κάνετε που έχουν ως αποκλειστικό στόχο την καλύτερη και αποδοτικότερη απορρόφηση των κοινοτικών πόρων. Μη ξεχνάτε, κύριε Υπουργέ, ότι εσείς είστε τυχεροί σε σχέση με εμάς, οι οποίοι διαχειριστήκαμε τον αγροτικό χώρο έχοντας ως πόρους μόνο τους κοινοτικούς σε μία δύσκολη περίοδο. Εσείς από τη δική σας πλευρά και οι προϋποθέσεις που κληρονομήσατε από μας ήταν και είναι πολύ καλύτερες. Όλοι λοιπόν στην προσπάθεια αυτή να πετύχουμε για τον Έλληνα αγρότη.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Ευχαριστούμε τον κ. Αποστόλου. Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ**: Πράγματι η επιτυχία μιας Κυβέρνησης είναι κατά πόσο αυτές οι αποφάσεις εφαρμόζονται και υλοποιούνται γρήγορα. Θα κρίνουν οι αγρότες τη διαχείριση της δικής σας διακυβέρνησης και τη διαχείριση της δικής μας διακυβέρνησης. Ήδη το πρώτο μέτρο των νέων αγροτών δείχνει τη διαφορά.

Σήμερα ακούσαμε μια πολύ αναλυτική και εξαιρετικά καλή ενημέρωση για τη νέα ΚΑΠ. Είναι η τρίτη στη σειρά και νομίζω ότι αυτό πρέπει να το αντιληφθούμε. Πρώτη έγινε το Δεκέμβριο του 2020, όπου συζητήσαμε εδώ στη Βουλή για τις πρώτες προσεγγίσεις στο θέμα της νέας ΚΑΠ. Το συζητήσαμε σε κάθε περιφέρεια -κοινοβουλευτικοί, μέλη κοινοβουλίου, αγρότες, δήμαρχοι, κομματικό ακροατήριο. Άρα, ευχαριστούμε που μας τους χαρίζετε, αλλά αυτοί είναι οι ενεργοί αγρότες, οι ενεργοί αυτοδιοικητικοί, αυτοί που εκπροσωπούν εν πάση περιπτώσει αγροτικά και γεωργικά σχήματα. Στη Θεσσαλονίκη είδα πάρα πολύ κόσμο, όπως το συζητάμε ακόμη και σήμερα όπου έχουμε μια αναλυτική παρουσίαση. Τι διαπιστώνουμε; Διαπιστώνουμε ότι ήταν αποτελεσματική και πετυχημένη η διαπραγμάτευση που έκανε η Κυβέρνηση, ο Πρωθυπουργός Κυριάκος Μητσοτάκης, στο Υπουργείο, ο Υπουργός κ. Λιβανός. Έτσι λοιπόν τα επόμενα χρόνια οι αγρότες θα δουν μια σημαντική βοήθεια για να μπορούν να συνεχίσουν να παράγουν. Αυτό είναι το αποτέλεσμα αυτών. Αυτό δείχνει και πώς προσεγγίζει αυτή η Κυβέρνηση τον αγροτικό τομέα. Το δείχνει σε αυτή την επιτυχημένη προσέγγιση. Το δείχνει με αυτά που είδαμε αυτό το χρόνο στον ΕΛΓΑ, όπου διοχετεύονται εκατοντάδες εκατομμύρια ευρώ και οι αγρότες αποζημιώνονται με ταχύτητα. Όχι σε 15 ή 20 μήνες όπως παλιά, αλλά μέσα σε 8 μήνες. Χθες, Τρίτη, οι αγρότες της Πέλλας πήραν πάρα πολλές αποζημιώσεις, 20%, αλλά το είδαμε και με το εξαιρετικό πρόγραμμα που υλοποίησε αυτή η Κυβέρνηση για την κατασκευή μεγάλων γεωπολιτικών έργων χρησιμοποιώντας το ΠΔΕ, χρησιμοποιώντας το Ταμείο Ανάκαμψης και χρησιμοποιώντας μια εξαιρετική μέθοδο που είναι το ΣΔΙΤ.

Έτσι, λοιπόν, έργα τεράστιας σημασίας για το αγροτικό κομμάτι θα τα βλέπουμε να υλοποιούνται. Έχει καταντήσει ανέκδοτο το φράγμα της Καλής στην Πέλλα. Πιστεύω ότι μέσα στον Ιανουάριο θα έχουμε και την ανακοίνωση του προγράμματος αυτού. Ήδη έχουν ανακοινωθεί οκτώ μεγάλα έργα και υπολείπονται και άλλα 20 περίπου, όπου θα δουν οι αγρότες σε πολύ μικρό χρονικό διάστημα, μεγάλα αρδευτικά έργα - φράγματα και πολλά γεωπολιτικά. Αυτό ακριβώς δείχνει αυτή τη διαφορετική προσέγγιση που δεν την είδαμε τα προηγούμενα χρόνια κι ελπίζουμε να τη δούμε και σήμερα. Να πω εδώ πως είναι εξαιρετικό αυτό που είπε ο Υφυπουργός, η ταχύτητα υλοποίησης. Αυτό είναι κάτι πάρα πολύ σημαντικό. Ας ελπίσουμε να πάμε 7-8 μήνες από την αίτηση στην πληρωμή, γιατί τώρα είδαμε άλλα φαινόμενα. Έχουν γίνει για σχέδια βελτίωσης το 2018 και έχει πάει 2021 και ακόμα δεν έχουμε δει αγρότες να πληρώνονται. Αυτό είναι το μεγάλο στοίχημα και αυτή η ηγεσία βλέπουμε ότι μέχρι σήμερα αυτό το υλοποιεί.

Κλείνοντας να πω ότι πάλι με το πρόγραμμα νέων αγροτών που πολλαπλασιάστηκαν τα χρήματα, διπλασιάστηκαν και βλέπουμε ότι μέσα σε ένα μήνα, σε 40 μέρες που είναι η προθεσμία, πρέπει να υποβληθούν οι προτάσεις. Γίνεται ο ψηφιακός μετασχηματισμός για να μπορούν όλα αυτά να γίνονται γρήγορα. Νομίζω ότι αυτό είναι μια πολύ μεγάλη διαφορά και αυτή η Κυβέρνηση θα κριθεί πράγματι στον τρόπο που θα εφαρμόσει αυτήν την εξαιρετικά καλή και πετυχημένη διαπραγμάτευση που κάναμε για τη νέα ΚΑΠ. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Ευχαριστούμε τον κ. Σταμενίτη. Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ πολύ, κ. Πρόεδρε. Κύριοι Υπουργοί, κυρίες και κύριοι συνάδελφοι, επειδή ορισμένοι και ορισμένες στη ΝΔ, νομίζουν ότι ανακάλυψαν την Αμερική, οφείλω, για την αποκατάσταση της αλήθειας, -γιατί πριν από λίγο ακούστηκε, ότι η ΝΔ, για πρώτη φορά, μετά από πάρα πολλά χρόνια, φέρνει το μέτρο για τα αντιχαλαζικά- να θυμίσω, ότι το μέτρο αυτό, συγκεκριμένα το υπομέτρο 5.1 του μέτρου 1, προκηρύχθηκε τον Οκτώβριο του 2018 από την Κυβέρνηση του ΣΥΡΙΖΑ και ήταν ύψους 12,5 εκατομμυρίων ευρώ.

Είπε πριν, ο κ. Σταμενίτης, ότι είναι η δεύτερη φορά στην Επιτροπή Παραγωγής και Εμπορίου που συζητάμε για την Κοινή Αγροτική Πολιτική. Είναι η τρίτη φορά, ξέχασε τον Νοέμβριο του 2020. 17 Νοεμβρίου του 2020, στην Επιτροπή Παραγωγής και Εμπορίου, συζητήθηκε η Κύρωση Σύμβασης ανάμεσα στο Υπουργείο Αγροτικής Ανάπτυξης και Τροφίμων και στην Διεθνή Τράπεζα Ανασυγκρότησης και Ανάπτυξης, παράρτημα της Παγκόσμιας Τράπεζας, για την κατάρτιση, την υποστηρικτική και συμβουλευτική βοήθεια, για το Εθνικό Στρατηγικό Σχέδιο. Πέραν του ότι εκείνη η συνεδρίαση, ήταν μία ομολογία, ότι η ΝΔ όλο το προηγούμενο, προεκλογικό, διάστημα όταν έλεγε ότι είναι έτοιμη για την κατάθεση Στρατηγικού Σχεδίου για τον πρωτογενή τομέα, έλεγε ψέματα. Πέρα από αυτό, αναθέσατε στην Παγκόσμια Τράπεζα, με το ποσό του 1 εκατομμυρίου, να συντάξει Εθνικό Στρατηγικό Σχέδιο. Θέλω να ρωτήσω, γιατί πέρα από το έλλειμμα της πολιτικής κατεύθυνσης υπάρχει και έλλειμμα πληροφόρησης, τι έγινε με εκείνο το πόρισμα, εάν το έχετε παραλάβει, εάν το έχετε πληρώσει -γιατί μιλάμε για 1 εκατομμύριο ευρώ από τον Έλληνα φορολογούμενο- εάν το έχετε δημοσιοποιήσει, εάν το έχετε αξιοποιήσει, αν το έχετε συμπεριλάβει στο σχέδιο που παρουσιάζεται σήμερα, εκτός αν εμείς έχουμε άγνοια και δεν έχουμε πληροφόρηση γιατί μας το κρύβετε. Θα το παραλάβετε κατόπιν εορτής, αφού καταθέσετε το Στρατηγικό Σχέδιο, ή δεν θα το παραλάβετε καθόλου;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Επειδή είναι ενδιαφέροντα αυτά που λέτε αλλά δεν αφορούν στη σημερινή συζήτηση, αν θέλετε κάντε μια ερώτηση στη Βουλή, για να σας πούμε για τη πρόταση.

**ΟΛΥΜΠΙΑ ΤΕΛΙΓΙΟΡΙΔΟΥ:** Όχι, κύριε Υπουργέ. Το αν θα χρησιμοποιήσω τον κοινοβουλευτικό έλεγχο θα το κρίνω εγώ.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων**): Όπως νομίζετε, αλλά εδώ μιλάμε για την ΚΑΠ που αφορά στα επόμενα 10 χρόνια και εσείς θέλετε να μας πείτε για τηνWells Bank.

**ΟΛΥΜΠΙΑ ΤΕΛΙΓΙΟΡΙΔΟΥ**: Κύριε Υπουργέ, ζητάω να απαντήσετε στον **ε**άν έχετε παραλάβει αυτόν τον Εθνικό Στρατηγικό Σχεδιασμό που ανέθεσε η Κυβέρνησή σας στην Παγκόσμια Τράπεζα και αν έχετε την πρόθεση να μας τη δημοσιοποιήσετε. Δεν ρωτάω κάτι παράλογο. Εάν δεν απαντήσετε θα προχωρήσουμε με Κοινοβουλευτικό έλεγχο για να το δούμε.

Συζητάμε σήμερα, αν μου επιτρέπετε, για το Εθνικό Στρατηγικό Σχέδιο για την Κοινή Αγροτική Πολιτική, σε μια εποχή ιδιαίτερων προκλήσεων, τόσο με την πανδημία, όσο και με την κλιματική αλλαγή. Από την μια ο COVID έχει αναδείξει τη σημασία της ασφαλούς διατροφής, καθώς πάρα πολλοί επιστήμονες λένε, ότι αυτό ξεκίνησε από την αγορά της Γιουχάν, άρα, συνδέεται με το σύστημα της διατροφής και από την άλλη, με την κλιματική αλλαγή, αναδείχθηκε, ότι θα πρέπει να λάβουμε ιδιαίτερα μέτρα για τη συνέχιση της αγροτικής δραστηριότητας υπό αντίξοες συνθήκες, ώστε να υπάρχει επάρκεια προϊόντων, καθώς η ζήτηση των αγροτικών προϊόντων βρίσκεται στη κορυφή των ανθρώπινων αναγκών και δεν θα πάψει να υπάρχει ποτέ. Υπό αυτό το πρίσμα, της ασφάλειας των προϊόντων και της επάρκειάς τους από την άλλη, γίνεται η συζήτηση στην ΕΕ για τη διαμόρφωση ενός γενικού πλαισίου της Κοινής Αγροτικής Πολιτικής, όπου η δική μας χώρα οφείλει να παρουσιάσει συνεκτικό Στρατηγικό Σχέδιο, λαμβάνοντας υπόψη τα μειονεκτήματά της, τα συγκριτικά της πλεονεκτήματα, ώστε να μπορέσει να δώσει και μία προοπτική για το μέλλον. Το ερώτημα που τίθεται είναι αν αυτό το σχέδιο, που παρουσιάζετε σήμερα, είναι ολοκληρωμένο, είναι οραματικό, δίνει μια προοπτική και αν δημιουργούνται οι προϋποθέσεις ώστε η ελληνική αγροτική παραγωγή να αποτελέσει πυλώνα ανάπτυξης της εθνικής οικονομίας. Στηρίζει το σχέδιο αυτό τον αγροτικό κόσμο και την αξιοπρεπή του διαβίωση; Η μέχρι τώρα συζήτηση, θα μου επιτρέψετε να πω ότι, μπορεί να έχει κάποια θετικά στοιχεία, όμως σε πάρα πολλά ζητήματα έχει έλλειμμα πολιτικού σχεδιασμού που θα δίνει συγκεκριμένες λύσεις για την επόμενη μέρα. Απαιτείται, κατά τη γνώμη μου, σαφής προγραμματισμός, εξειδίκευση ρεαλιστικών παρεμβάσεων στην πολιτική πράξη και όχι στην πολιτική επικοινωνία. Για παράδειγμα, θέλω να τονίσω -και αν έχετε τη διάθεση στη δευτερολογία σας να μου πείτε- την αξιολογική κρίση, γιατί υπήρξε ελλιπής τεκμηρίωση, για την εφαρμογή των τριών αγρονομικών περιφερειών και από εδώ και πέρα.

Απουσιάζει η τόλμη για τα ιστορικά δικαιώματα, τα οποία μετακυλίονται στο μέλλον. Και αυτό συμβαίνει ταυτόχρονα με την έλλειψη διαμόρφωσης για τη δυνατότητα μέτρων αντιστάθμισης των επιπτώσεων που θα έχει η κατάργησή τους. Απουσιάζει η επαρκής αιτιολόγηση για την αναγκαία αναδιανεμητική ενίσχυση, για τα όρια των επιχειρήσεων που θα την παίρνουν. Προφανώς, από αυτά που είπε ο Υπουργός στην πρώτη του τοποθέτηση, προέρχονται από την διεύρυνση των μέσων όρων της χώρας. Λήφθηκε, όμως, υπόψη ο μέσος όρος άλλων κρατών μελών, ώστε οι δικές μας γεωργικές επιχειρήσεις να μπορούν να είναι ανταγωνιστικές και βιώσιμες;

Στις συνδεδεμένες ενισχύσεις παραμένουν και οι 19. Επιτρέψτε μου, όμως, να μην καταλαβαίνω τον λόγο για τον οποίο θα πρέπει να σας συγχαρούμε για αυτό. Να σας συγχαρούμε επειδή υπήρχε η φημολογία ότι θα γίνουν 8 και δώσατε τη μάχη απέναντι σε μια φιλολογία και τις διατηρήσετε σε 19; Λείπει σαφής αναλυτικός σχεδιασμός για τα οικοσχήματα, ώστε οι διαθέσιμοι πόροι που θα απορροφηθούν να ωφελήσουν τους αγρότες και το περιβάλλον. Είπε ο κ. Μπαγινέτας για νιτρορύπανση, τη βιολογική ευζωία των ζώων και για τις δασώσεις. Σωστά, αλλά τι καινούργιο κομίζουν αυτά από τα ήδη υπάρχοντα, όταν η νέα Κοινή Αγροτική Πολιτική θέλει περαιτέρω εξειδίκευση για την πράσινη οικονομία; Θέλω, λοιπόν, να μου πείτε -εάν έχετε τη διάθεση- πιο αναλυτικά για ποιες τεχνικές αναφέρεστε για τις δεσμεύσεις του άνθρακα και αν έχετε ποσοτικοποιήσει ποιες καλλιέργειες προκρίνονται σε αυτά τα μέτρα των οικοσχημάτων. Τέλος, επιτρέψτε μου να πω ότι απουσιάζει η ειλικρίνεια από αυτήν την Κυβέρνηση. Είπατε σε όλους τους τόνους ότι θέλετε η πρωτογενής παραγωγή να συνδεθεί με τη γνώση, την έρευνα και την καινοτομία. Αυτό, όμως, ξέρετε δεν μπορεί να είναι στο επίπεδο των ευχολογίων, αλλά στο επίπεδο της πράξεως. Για ποια σύνδεση, λοιπόν, της παραγωγής με την έρευνα των Πανεπιστημίων μιλάτε, όταν η δική σας Κυβέρνηση από τις Γεωπονικές Σχολές, με την Ειδική Βάση Εισαγωγής φέτος, απέκλεισε πάνω από 2.200 πρωτοετείς; Από τους δυόμισι χιλιάδες πρωτοετείς στα Γεωπονικά Πανεπιστήμια πέρασαν οι 300. Χαρακτηριστικό παράδειγμα; Οι 28 από τους 60 στην αγροτική οικονομία στο Γεωπονικό Πανεπιστήμιο, 24 από τους 196 στην αγροτική βιοτεχνολογία του διεθνούς πανεπιστημίου, 17 από τους 180 στη Γεωπονία των Ιωαννίνων, 12 από τους 299 στη Γεωπονία της Φλώρινας, 3 από τους 233 στη Φυτική Παραγωγή στο Μεσολόγγι και ούτω καθεξής.

Αυτό, λοιπόν, που θέλω εν κατακλείδι να πω είναι ότι πέρα από τα ευχολόγια, από τα ωραία λόγια, θα πρέπει πραγματικά στο Εθνικό Στρατηγικό Σχέδιο να ενισχυθεί ο τρόπος της αγροτικής παραγωγής, ο τρόπος της μεταποίησης και της διάθεσης των προϊόντων, προς όφελος παραγωγών, καταναλωτών και περιβάλλοντος. Και αυτό δεν μπορεί να γίνεται με προσχηματικό διάλογο. Αυτή, δεν είναι μια κριτική από πλευράς μου προς την Κυβέρνηση αλλά είναι ένα καμπανάκι για αν τονίσω την αναγκαιότητα του Εθνικού Στρατηγικού Σχεδιασμού για την νέα ΚΑΠ που θα καθορίσει το μέλλον της αγροτικής μας παραγωγής και την δυνατότητα βιωσιμότητας των αγροτικών επιχειρήσεων και αξιοπρεπούς διαβίωσης του αγροτικού κόσμου της χώρας. Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε την κυρία Τελιγιορίδου. Θα δώσω τώρα τον λόγο στην κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ**: Καλησπέρα, ευχαριστώ πολύ κ. Πρόεδρε. Κατ’ αρχάς αυτό που θέλω να πω –ευχαριστούμε, βέβαια, για την πρώτη ενημέρωση η οποία έγινε- θα ήθελα όμως να τονίσω και να αναφερθώ ιδιαίτερα στην καινούργια εποχή στην οποία βρισκόμαστε και στις νέες ανάγκες που δημιουργεί και για τον πρωτογενή τομέα της οικονομίας. Όπως καταλαβαίνετε αναφέρομαι στην κλιματική κρίση.

Όταν θεωρούμε όλοι ότι ο αγροτικός τομέας –πιστεύω ότι το θεωρούμε όλοι όσοι βρισκόμαστε σε αυτή την συζήτηση, αυτή την στιγμή- είναι καθοριστικός, βασικός πυλώνας αναπτυξιακής διαδικασίας και παραγωγικής ανασυγκρότησης της χώρας. Αυτόν τον αγροτικό τομέα, αυτή την αγροτική οικονομία οφείλουμε να την προφυλάξουμε, να την εκσυγχρονίσουμε και τέλος πάντων να την προσαρμόσουμε στα καινούργια δεδομένα όπως η διαφύλαξη και προστασία της γης υψηλής παραγωγικότητας. Δυστυχώς, όμως, τα τελευταία νομοσχέδια που έχουν περάσει, ακόμα και το τελευταίο με τις Στρατηγικές Επενδύσεις, δημιουργούν πολλά ερωτηματικά για το κατά πόσο αυτό το 1% προφυλάσσεται απόλυτα από επενδύσεις ενεργειακές. Νομίζω, ότι είναι κατανοητό αυτό που λέω. Άρα, λοιπόν, χρειάζεται ένας σχεδιασμός.

Κύριες και κύριοι συνάδελφοι, κ. Υπουργέ, θα ήθελα να αναφερθώ στην σημασία της διατροφικής ασφάλειας και της διατροφικής επάρκειας την οποία πρέπει ουσιαστικά να κατακτήσουμε. Δεν το λέμε μόνο εμείς εδώ με λόγια, αλλά σε παγκόσμιο επίπεδο ο ΟΗΕ έχει μπει μπροστά στις καινούργιες συνθήκες οι οποίες έχουν διαμορφωθεί κάνοντας μάλιστα και μία διάσκεψη κορυφής των Ηνωμένων Εθνών στις 23 Σεπτεμβρίου, το Food System Summit στην Νέα Υόρκη. Εκεί αναφέρθηκαν πάρα πολλά και συγκεκριμένα ότι η διατροφική ανασφάλεια είναι ανησυχητική και ειδικά σήμερα με την πανδημία και τον Covid αλλά βέβαια και από την κλιματική κρίση. Γι’ αυτό τον λόγο ο ΟΗΕ διοργάνωσε την συγκεκριμένη διάσκεψη όπου τα κράτη έπρεπε να τοποθετηθούν σχετικά. Μεγάλοι κίνδυνοι δημιουργούνται και αναφέρθηκαν και λόγω φτώχειας –η Γερμανία μάλιστα το ανέφερε και στην διεθνή αυτή συνδιάσκεψη- ότι υπάρχει πρόβλημα στην διατροφική αλυσίδα λόγω φτώχειας, κλιματικής αλλαγής, απώλειας βιοποικιλότητας και γόνιμης αγροτικής γης, εκμετάλλευσης φυσικών πόρων και άλλα γενικότερα θέματα. Τρεις είναι οι μεγάλες προκλήσεις. Κλιματική αλλαγή, απώλεια βιοποικιλότητας, μείωση της διαθέσιμης αγροτικής γης που βάζει σε κίνδυνο την διατροφική ασφάλεια. Από την άλλη μεριά η παγκόσμια ημέρα εδάφους που ήταν προχθές, 5 Δεκεμβρίου, ήταν αφιερωμένη στην προστασία του εδάφους από την υφαλμύρωση και την προστασία από την ρύπανση. Το σύνθημα δηλαδή της εκστρατείας σε παγκόσμιο επίπεδο από τον ΟΗΕ σήμερα είναι, «Σταματήστε την υφαλμύρωση, τονώστε την παραγωγή».

Γιατί τα λέω όλα αυτά; Τα λέω γιατί η χρησιμότητα είναι πολύ μεγάλη στις σύγχρονες συνθήκες για την διατήρηση της αγροτικής γης και για αναπροσαρμογές οι οποίες πρέπει να γίνουν. Βέβαια, αυτό δεν αφορά μόνο το έδαφος, αφορά και την Μεσόγειο –αναφέρθηκαν και άλλοι συνάδελφοι- για την προστασία των ιχθυοαποθεμάτων, ειδικές οδηγίες και πολιτικές της ΕΕ, κινδύνους οι οποίοι υπάρχουν καθώς η Μεσόγειος κινδυνεύει και είναι μια κλειστή θάλασσα που το νερό της ανανεώνεται κάθε 100 χρόνια. Όμως, η ΕΕ από την άλλη μεριά, -αναφέρθηκε και πριν για την Πράσινη Συμφωνία και την Πράσινη Μετάβαση, στο πλαίσιο αυτό στη δεκαετία βιοποικιλότητας που διανύουμε μέχρι το 2030- αναφέρθηκε συγκεκριμένα για τα διατροφικά ζητήματα, σχετικά με το πρόγραμμα «από το αγρόκτημα στο πιάτο». Αυτό όμως, το συγκεκριμένο πρόγραμμα, εκστρατεία να το πούμε, που συνδυάζει τη διατροφή με την προστασία της βιοποικιλότητας, βάζει και κάποια θέματα συγκεκριμένα, που πρέπει να υλοποιηθούν. Μέσα σε αυτό το πλαίσιο που ανακοινώθηκε η συγκεκριμένη στρατηγική το Μάιο του 2020, υπάρχουν πολλά θέματα, μεταξύ των οποίων και κάποιοι στόχοι για το 2030, τους οποίους δεν πρέπει να ξεχνάμε και δεν ξέρω, το Υπουργείο πώς το αντιμετωπίζει και τι προετοιμασία υπάρχει γι’ αυτό. Παραδείγματος χάρη, την ανάπτυξη της βιολογικής γεωργίας και αναφέρεται συγκεκριμένα σαν στόχος, το 25% της παραγωγής να είναι βιολογικά τρόφιμα, τη μείωση των λιπασμάτων και φυτοφαρμάκων. Αυτή η ευρωπαϊκή στρατηγική, βάζει στόχο τη μείωση 50% των φυτοφαρμάκων και των λιπασμάτων μέχρι το τέλος του 2030. Αυτό θέλει συγκεκριμένες πολιτικές και πάνω σε αυτό τι έχει γίνει. Θα ήθελα να ρωτήσω πώς προετοιμαζόμαστε εμείς εδώ για το συγκεκριμένο.

Θα κάνω κι ένα τελευταίο ερώτημα, κάτι που μπήκε και από την τελευταία συνδιάσκεψη για την κλιματική αλλαγή, η κρίση που έγινε στη Γλασκόβη και οι συμφωνίες και οι πολιτικές, οι οποίες έχουν εγκριθεί, σε επίπεδο Ευρωπαϊκού Κοινοβουλίου, η εκστρατεία για τη μείωση του μεθανίου. Αυτό είναι κατά 30%, μέχρι το 2030. Τι προετοιμασία έχει γίνει από το Υπουργείο; Βέβαια, αυτό που θέλω να πω είναι πρόσφατο αλλά πρέπει να έχει ένα στόχο, μια προετοιμασία και πώς σκέφτεται το συγκεκριμένο Υπουργείο να το υλοποιήσει στην πράξη και στην Επιτροπή Περιβάλλοντος, την προηγούμενη βδομάδα, συζητήσαμε για το εν λόγω ζήτημα, και τι εισηγήσεις υπάρχουν σε επίπεδο Ευρωπαϊκής Ένωσης. Θα ήθελα να κάνω κάποιες σκέψεις για το συγκεκριμένο και θέλω να μάθω πώς σκέφτεται η Κυβέρνηση να το αντιμετωπίσει. Ευχαριστώ κύριε Πρόεδρε.

 **ΒΑΣΙΛΕΙΟΣ ΓΙΟΓΙΑΚΑΣ (Πρόεδρος της Επιτροπής):** Ευχαριστούμε την κυρία Καφαντάρη. Τον λόγο έχει ο κ. Καρασμάνης.

 **ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ πολύ κ. Πρόεδρε.

Εκείνο που είναι πολύ σημαντικό είναι, ότι σε αυτήν τη νέα Προγραμματική Περίοδο οι Έλληνες αγρότες θα εισπράξουν 20 δις. Θα τονωθεί δηλαδή η εθνική μας οικονομία με 20 δις. κοινωνικούς πόρους και αυτό φυσικά πιστώνεται στην ηγεσία του Υπουργείου, όπως επίσης και στον Πρωθυπουργό, για την προσπάθεια που έκανε, με τη διαβούλευση που έκανε. Επίσης, θεωρώ πάρα πολύ σημαντικό το γεγονός ότι διατηρούνται οι τρεις περιφέρειες για τις οποίες είχαν ειπωθεί πάρα πολλά πράγματα, ενώ αυτές οι τρεις περιφέρειες έχουν άρει πάρα πολλές αδικίες και θεωρήθηκε ως βέλτιστη επιλογή. Η κάθε περιφέρεια έχει το δικό της δημοσιονομικό όφελος. Παραδείγματος χάρη, η δημιουργία της περιφέρειας των δενδρωδών καλλιεργειών, από τότε που υφίσταται, έδωσε για πρώτη φορά στα οπωροφόρα δένδρα ενίσχυση, επιδότηση. Αν δεν υπήρχε η περιφέρεια αυτή δεν θα υπήρχαν και αυτές οι ενισχύσεις. Δεν έχω χρόνο για να το αναλύσω. Είναι γεγονός, ότι τα ιστορικά δικαιώματα διατηρούνται μέχρι το2026, όπως ακριβώς είχαμε πει. Εμείς προτιμήσαμε, τότε, τη σταδιακή σύγκλιση γιατί θεωρήσαμε ότι ήταν η πιο δίκαιη, η πιο διαφανής διαδικασία, η σταδιακή, η ήπια σύγκρουση για να μην υπάρξει αυτή η βίαια σύγκλιση, με αποτέλεσμα οι παραγωγοί να εγκαταλείψουν το επάγγελμα και να αποφευχθεί η εγκατάλειψη της υπαίθρου. Αυτός ήταν ο λόγος αυτής της σταδιακής σύγκλισης η οποία συνεχίζεται μέχρι το 2026 όπως ακριβώς είχαμε προβλέψει. Ας καταλάβουμε επιτέλους ότι αν δεν υπήρχαν οι αγρότες των ιστορικών δικαιωμάτων -της ελιάς, του καπνού, της σταφίδας, του βαμβακιού- αλλά και οι κτηνοτρόφοι, δεν θα εισέρρεαν κάθε χρόνο τουλάχιστον 2 δις ευρώ Κοινοτικές ενισχύσεις-επιδοτήσεις με τα οποία επωφελούνται και οι νέοι, αλλά και οι νεοεισερχόμενοι αγρότες. Αν ρωτήσουμε τον ΟΠΕΚΕΠΕ, θα πληροφορηθούμε ότι τα 2/3 των σημερινών αγροτών που υποβάλλουν δηλώσεις ΟΣΔΕ, κατέχουν αυτά τα δικαιώματα και με βάση τη δική μας πολιτική ο όρος των ατομικών δικαιωμάτων αυξήθηκε. Αυξήσαμε κατά 25% τα ατομικά δικαιώματα στους νέους αγρότες, όπως επίσης είχαμε πάρει απόφαση να αφήσουμε το ανώτατο ύψος του δικαιώματος της ενιαίας ενίσχυσης στο ανώτατο επίπεδο κάθε περιφέρειας, για να επωφεληθούν όλοι οι αγρότες. Αυτό δεν πρέπει να το ξεχνάμε.

Αναφέρθηκα στα ιστορικά δικαιωμάτων και εξήγησα ότι τα 2/3 των νέων αγροτών κατέχουν αυτά τα δικαιώματα, με τις δηλώσεις του ΟΣΔΕ που κάνουν κάθε χρόνο και από αυτά τα δικαιώματα, από αυτά τα 2 δις που εισρέουν κάθε χρόνο Κοινοτικοί πόροι στην Ελλάδα, επωφελούνται και οι νέοι, αλλά και οι νεοεισερχόμενοι αγρότες και επιλέξαμε τη σταδιακή σύγκλιση, για να μην υπάρξει βίαιη και απότομη σύγκλιση και υπήρχε ο κίνδυνος να εγκαταλείψουν οι αγρότες τις αγροτικές εκμεταλλεύσεις και βλέπω ότι, πραγματικά, συνεχίζεται αυτή η σταδιακή σύγκλιση μέχρι το 2026, όπως το είχαμε προβλέψει. Βάλαμε τις συνδεδεμένες ενισχύσεις, για ποιο λόγο; Γιατί θέλαμε να δώσουμε ένα επιπλέον κίνητρο, ένα επιπλέον εγγυημένο εισόδημα, για τους αγρότες που θα επιλέξουν αυτά τα συγκεκριμένα προϊόντα. Δηλαδή, οι ενισχύσεις αυτές χρησιμοποιήθηκαν για τη διαχείριση της βιωσιμότητας κάποιων τομέων και φυσικά για τη βελτίωση του εμπορικού ισοζυγίου γεωργικών προϊόντων. Βάλαμε, παραδείγματος χάριν, τα κτηνοτροφικά ψυχανθή να δημιουργήσουμε την επάρκεια στις ζωοτροφές, να μειώσουμε το κόστος των ζωοτροφών.

 Όμως, κάποιες συνδεδεμένες ενισχύσεις δεν υλοποιήθηκαν σωστά. Παραδείγματος χάριν, βάλαμε το συμπύκνωμα ροδάκινο για τον χυμό, αλλά δεν εφαρμόστηκε σωστά. Δημιουργήθηκε μία όχι καλή κατάσταση στην διαχείριση του προϋπολογισμού και μάλιστα προβλέπαμε, για το 2017, να τριπλασιάσουμε τον προϋπολογισμό της επιδότησης στο συμπύκνωμα ροδάκινο, όπως, επίσης, προβλέπαμε να βάλουμε και το επιτραπέζιο ροδάκινο στην αναθεώρηση του 2017, γιατί το 2014, δεν είχαμε τη δυνατότητα, μας απαγόρευαν οι κοινοτικοί κανονισμοί, διότι οι κοινοτικοί κανονισμοί προβλέπουν μείωση του εισοδήματος, μείωση των τιμών, μείωση της καλλιέργειας. Πράγματι, το επιτραπέζιο ροδάκινο, αυτή τη στιγμή έχει μεγάλο πρόβλημα και υπάρχουν παραγωγοί που αρχίζουν να ψάχνουν τρόπους να τα εκχερσώσουν. Συνεπώς, θα πρέπει οπωσδήποτε να λάβουμε υπόψιν ότι πρέπει να υπάρξει συνδεδεμένη ενίσχυση στο επιτραπέζιο ροδάκινο, γιατί είναι συναλλαγματοφόρο προϊόν και το προβλέπουν οι Κοινοτικοί Κανονισμοί, όπως δεν κάναμε σωστή εφαρμογή για την συνδεδεμένη ενίσχυση στα τεύτλα. Έχουν χαθεί, κυρίες και κύριοι συνάδελφοι, 35 εκατομμύρια, έχουν φύγει από τους αγρότες και έχουν επιστραφεί. Εάν δεν απορροφήσεις την συνδεδεμένη ενίσχυση, επιστρέφει πίσω στα Κοινοτικά Ταμεία. Χάσαμε 35 εκατομμύρια. «Μάλλιασε η γλώσσα μου» να φωνάζω, για να μπορέσουμε αυτά τα 35 εκατομμύρια να τα πάμε για να υποστηρίξουμε σε άλλο προϊόν. Δεν το κάναμε. Δεν έχω χρόνο, περισσότερο να επεκταθώ στο θέμα των συνδεδεμένων ενισχύσεων.

 Έρχομαι σε αυτό το θέμα που μου έκανε εντύπωση για τα αντιπαγωτικά και αντιχαλαζικά δίκτυα. Ο προϋπολογισμός μειώνεται πάρα πολύ, μηδαμινό είναι το ποσό των 8 εκατομμυρίων, εμείς είχαμε βάλει 45 εκατομμύρια και προβληματιζόμουν τότε πως είναι λίγα. Τη στιγμή που πρέπει να προσαρμόσουμε την ελληνική γεωργία στην κλιματική αλλαγή, στην κλιματική κρίση και πρέπει να ξεκαθαρίσουμε με ποιο τρόπο, με ποια μέσα και κυρίως, με ποιον προϋπολογισμό θα γίνει αυτή η προσαρμογή στην κλιματική κρίση για να αντιμετωπίσουμε τις σοβαρές απώλειες του εισοδήματος. Δεν μπορούμε να λέμε στον αγρότη κάνε καλή παραγωγή, κάνε καλή ποιότητα και αυτά τα προϊόντα να μην τα προστατεύουμε. Τα προϊόντα αυτά πρέπει να τα διασφαλίσουμε με ένα ισχυρό ασφαλιστικό σύστημα.

 Πρέπει, δηλαδή, να ισχυροποιήσουμε τον ΕΛΓΑ και πρέπει να το κάνουμε και με κονδύλια από τον προϋπολογισμό, πέρα από τις εισφορές του αγρότη, αλλά και με πόρους από τα Κοινοτικά Προγράμματα. Δεν ξέρω σε αυτή την νέα ΚΑΠ τι ακριβώς γίνεται, γιατί εμείς είχαμε συμπεριλάβει τότε, όπως ξέρετε το μέτρο Μ17 με τα 200 εκατομμύρια ευρώ, που δυστυχώς δεν προχώρησε αυτό το μέτρο και μάλιστα, ο τότε Επίτροπος ο κύριος Χόγκαν, τον Οκτώβριο του 2016 από το βήμα της Βουλής, μας έψεξε ότι κακώς καταργήσαμε αυτό το μέτρο που ήταν για τη στήριξη του εισοδήματος από την κλιματική αλλαγή. Η πρόσφατη πανδημία απέδειξε ακόμη μια φορά ότι ο αγροδιατροφικός τομέας αποτελεί κλειδί για την επιβίωση της χώρας και την ομαλή συνέχιση της οικονομικής και της κοινωνικής δραστηριότητας. Πρέπει να κρατήσουμε την ελληνική περιφέρεια ζωντανή, προσοδοφόρα, παραγωγική με κάθε δυνατό μέσο και πιστεύω πραγματικά ότι η ηγεσία του Υπουργείου και γενικότερα η Κυβέρνηση, ο Πρωθυπουργός σε αυτή την κατεύθυνση κινείται και νομίζω ότι και τα κονδύλια της νέας ΚΑΠ και τα άλλα χρηματοδοτικά εργαλεία, όπως το Ταμείο Ανάκαμψης, θα τονώσουν πάρα πολύ σημαντικά την αγροτική οικονομία. Σας ευχαριστώ.

 **ΒΑΣΙΛΕΙΟΣ ΓΙΟΓΙΑΚΑΣ(Αντιπρόεδρος της Επιτροπής):** Ευχαριστούμε τον κ. Καρασμάνη. Τον λόγο έχει ο κ. Χαρίτου.

**ΔΗΜΗΤΡΙΟΣ ΧΑΡΙΤΟΥ:** Κύριε Πρόεδρε,κυρίες και κύριοι συνάδελφοι, κύριοι Υπουργοί, το Εθνικό Στρατηγικό Σχέδιο αποτελεί πράγματι μια σημαντική ευκαιρία για να αξιοποιηθούν οι σημαντικοί πόροι της νέας ΚΑΠ, ύψους περίπου 20 δις, ώστε να μετασχηματιστεί ο πρωτογενής τομέας της παραγωγής με τη δημιουργία βιώσιμων γεωργικών και κτηνοτροφικών εκμεταλλεύσεων σε μια είναι αλήθεια δύσκολη οικονομική συγκυρία για τους αγρότες. Δυστυχώς, το σχέδιο που κατατέθηκε, κατά τη γνώμη μου, δεν ανταποκρίνεται σε αυτές τις αναγκαιότητες, κινδυνεύει να αποτελέσει άλλη μια χαμένη ευκαιρία για τον αγροτικό κόσμο και για τη χώρα. Και οι γενικά σωστοί στόχοι που θέτει η Ευρωπαϊκή Επιτροπή, επαναλαμβάνονται στο σχέδιο χωρίς όμως να γίνεται σαφές σε ποια κατεύθυνση στοχεύετε να μετασχηματίσετε τον πρωτογενή τομέα μέσα από τις δράσεις και τα μέτρα, που διατυπώνονται στον Πυλώνα 1 και στον Πυλώνα 2. Για παράδειγμα, δίνεται ή όχι η προτεραιότητα στον τομέα της αγροδιατροφής και πως αυτό φαίνεται; Πότε αναδείχθηκε και μέσα στην πανδημία η μεγάλη σημασία αυτού του τομέα;

Οι γενικοί στόχοι, η απροσδιοριστία, κατά τη γνώμη μου, δεν είναι τυχαία. Αφήνετε την κατεύθυνση του μετασχηματισμού του πρωτογενούς τομέα να τον διαμορφώσουν αποκλειστικά οι δυνάμεις της αγοράς χωρίς συνύπαρξη ουσιαστικά εθνικού πλαισίου σχεδίου. Δυστυχώς, δεν βγαίνουν τα σωστά συμπεράσματα από την υλοποίηση των μέχρι σήμερα προγραμματικών πλαισίων, όπως και στο σχέδιο αναφέρεται, ενώ διατέθηκαν τα προηγούμενα χρόνια σχεδόν ένα ΑΕΠ της χώρας 200 δις, παραμένουν άλυτα τα βασικά διαρθρωτικά προβλήματα του αγροτικού τομέα, που σωστά εντοπίζονται πάλι, αλλά δεν αντιμετωπίζονται. Στην ίδια λογική της γενικότητας κινήστε είτε από αδυναμία είτε για να έχετε ελευθερία κινήσεων, σε κρίσιμα θέματα που θα επηρεάσουν σημαντικά την βιωσιμότητα των αγροτικών και κτηνοτροφικών εκμεταλλεύσεων. Αναφέρω ως παράδειγμα την αναδιανεμητική ενίσχυση, αφού αφήνετε ανοιχτό το ύψος των θεμάτων, βάσει των οποίων θα εντάσσονται οι δικαιούχοι στην ενίσχυση αυτή. Λέτε πως θα οριστικοποιηθεί μετά από διαβούλευση. Μα, πριν λίγο, μας είπατε για την πρωτοφανή και για τις ατελείωτες ώρες διαβούλευση που κάνατε. Μας ενδιαφέρει πρωτίστως ως περιοχή, γιατί στην πλειοψηφία τους οι παραγωγοί είναι κυρίως μικροί και μεσαίοι αγρότες. Το ίδιο ανοιχτό αφήνετε το θέμα για τις καλλιέργειες, που θα τύχουν της συνδεδεμένης ενίσχυσης. Επίσης μας λέτε, ότι θα οριστικοποιηθούν μετά από διαβούλευση, και αυτό μας αφορά, γιατί υπάρχουν δυναμικές εμβρώδεις καλλιέργειες στην περιοχή ιδιαίτερα τα κεράσια. Ανοιχτό είναι ακόμα το ζήτημα, πως θα κατανεμηθούν οι πόροι στα προγράμματα για το κλίμα και το περιβάλλον, τα λεγόμενα οικολογικά. Κατηγορίες όπως για παράδειγμα η προστασία των εδαφών, των υδάτων, που είναι πολύ σημαντικές και για μας ως περιοχή, μιας και έχουμε σοβαρότατα προβλήματα μετατροπής γόνιμων εδαφών σε υφάλμυρα. Θέλω να θέσω ευθέως, κ. Υπουργέ, το θέμα του φράγματος Ιάσμου στη Ροδόπη. Άλλωστε γίνεται αναφορά στο Εθνικό Στρατηγικό Σχέδιο για τα αρδευτικά έργα. Η υφαλμύρωση των εδαφών είναι παρούσα και ο κίνδυνος ερημοποίησης του Θρακικού κάμπου δεν είναι μακριά. Το έργο συνάδει απόλυτα με τους στόχους του Ταμείου Ανάκαμψης και αυτό ή θα ενταχθεί για να υλοποιηθεί από το Ταμείου Ανάκαμψης, ή όσα σήμερα συζητούμε για το Στρατηγικό Σχέδιο έχουν μεν τη σημασία τους, αλλά εξίσου πιο μεγάλη έχει το έργο αυτό για τη Ροδόπη. Θεωρώ, ότι στο νέο Στρατηγικό Σχέδιο 2023-2027 είναι ανάγκη να ενταχθεί η καπνοκαλλιέργεια σε υπό χρηματοδότηση μέτρα του Πυλώνα 2. Στην κατηγορία φυσικοί ή άλλοι περιορισμοί για στήριξη καλλιεργειών και παραγωγών με τη διάσταση της βιωσιμότητας ως μια ποικιλία καπνού τύπου «μπασμά» που αναζητάει η αγορά. Υπήρξαν και στις προηγούμενες προγραμματικές περιόδους μέτρα –δεν θα αναφερθώ- όμως δεν απέδωσαν στην ανάπτυξη της καπνοκαλλιέργειας. Άρα, χρειάζεται σε νέα άλλη βάση να συζητήσουμε.

Κλείνοντας, θα πω, ότι όπως και για το Ταμείο Ανάκαμψης, δεν κατατέθηκε ένα συνεκτικό σχέδιο. Για αυτό και μόλις το 2,5% των πόρων από τα 31 δις. αναλογούν για την αγροτική ανάπτυξη, για την αγροτική οικονομία. Να σας θυμίσω, ότι η Ισπανία με λιγότερα διαρθρωτικά προβλήματα απορρόφα το 8% των ανάλογων πόρων. Έτσι νομίζω και για το σχέδιο, που κατατέθηκε σήμερα και συζητούμε, θα βρεθεί σε δυσαρμονία, να μπορέσει να ανταποκριθεί στις μεγάλες ανάγκες και τα προβλήματα του μετασχηματισμού της αγροτικής οικονομίας. Κατά την άποψή μου δεν δημιουργούνται προσδοκίες στον αγροτικό κόσμο, παρά των όσων ελέγχθηκαν περί της μεγάλης διαβούλευσης που έγινε. Αντιλαμβάνομαι, επειδή ζω σε μια κατεξοχήν αγροτική περιοχή, ότι και οι αγρότες συνεχώς και διαρκώς συνειδητοποιούν, ότι δεν υπάρχουν προσδοκίες από αυτό το πρόγραμμα που σήμερα έχει κατατεθεί. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Χαρίτο, με τον οποίο ολοκληρώθηκε ο κύκλος των τοποθετήσεων των συναδέλφων βουλευτών. Τώρα θα δώσω τον λόγο στον κ. Υπουργό, προκειμένου, να απαντήσει σε όποια ερωτήματα ετέθησαν. Κύριε Υπουργέ, έχετε τον λόγο.

**ΣΠΥΡΙΔΩΝ-ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Καταρχήν, ευχαριστώ πολύ όλους τους συναδέλφους και όλες τις συναδέλφισσες για τα καλά τους λόγια και για τα «περαστικά», κυρίως όμως για τη συμμετοχή, αλλά και την ευπρόσδεκτη κριτική στα διάφορα ζητήματα που επέλεξαν, να θίξουν είτε αυτά αφορούν στη συζήτηση που έχουμε σήμερα για το Στρατηγικό Σχέδιο, είτε αφορούν σε γενικότερα ζητήματα της πολιτικής μας για τον αγροτικό τομέα.

Στο κλείσιμο της σημερινής συζήτησης, θα ήθελα να επαναλάβω πως στο Υπουργείο εκτιμούμε ότι η σημερινή είναι μια πολύ σημαντική πολιτική στιγμή για την αγροτική οικονομία, όχι μόνο συγκεκριμένα για τους παραγωγούς μας, αλλά για το σύνολο της αναπτυξιακής πορείας της χώρας και βέβαια για το μέλλον αυτών των ανθρώπων που όλοι, νομίζω, πέρα από ιδεολογικές και πολιτικές αντιπαραθέσεις θέλουμε να εντάξουμε σιγά-σιγά στο πρωτογενή τομέα, γιατί όλοι καταλαβαίνουμε ότι πρέπει να ανανεωθεί το έμψυχο υλικό μας και μαζί με αυτό να ανανεωθεί και το παραγωγικό μοντέλο, το οποίο είχαμε τα προηγούμενα χρόνια.

Σήμερα, ολοκληρώνουμε μια μεγάλη πορεία. Μια πορεία η οποία ξεκίνησε πριν από 5 χρόνια περίπου και καταλήγει στο να έχουμε ένα Στρατηγικό Σχέδιο, με έναν πολύ σημαντικό προϋπολογισμό ύψους 20 δις ευρώ. Είναι μια μεγάλη επιτυχία της χωράς αυτή και δεν την πιστώνεται κανένα κόμμα. Δεν την πιστώνεται και δεν θα την κουβαλήσει μαζί του κανένας πολιτικός. Προφανώς ο Πρωθυπουργός, κ. Κυριάκος Μητσοτάκης, το διαπραγματεύτηκε σωστά και με το κύρος του κατάφερε και κέρδισε αυτό που δεν κατάφεραν οι άλλες χώρες. Όμως το κέρδος είναι για τους Έλληνες παράγωγους, το κέρδος είναι για τους Έλληνες πολίτες. Αυτό το οποίο τεκμαίρεται -και από αυτήν την προσπάθεια που οδήγησε σε αυτό το πετυχημένο αποτέλεσμα, αλλά και από όλη τη συζήτηση που έχουμε κάνει τους τελευταίους μήνες στα ευρωπαϊκά fora- είναι ότι τα τελευταία 2 χρόνια η Ελλάδα έχει ανακτήσει την πρωτοβουλία των κινήσεων, έχει πλέον έναν πρωταγωνιστικό ρόλο στη Ευρώπη και στην αγροτική πολίτική. Πέραν και των άλλων πολιτικών, είναι μέσα σε αυτές τις χώρες που συμμετέχουν ουσιαστικά στην διαμόρφωση της κοινής μας πολιτικής. Έχει χτίσει πραγματικές και ουσιαστικές συμμαχίες και κυρίως αρθρώνει ένα λόγο που ακούγεται και οι συνάδελφοι μας τα υπόλοιπα κράτη-μέλη τον ακούν, τον παρακολουθούν και συνδιαμορφώνουμε πλέον μαζί τους -πράγμα που δεν γινόταν στο παρελθόν- την κοινή μας πορεία.

Το Στρατηγικό Σχέδιο το οποίο παρουσιάσαμε σήμερα, είναι ένα προϊόν πραγματικού και ουσιαστικού διαλόγου. Αυτός ο διάλογος γίνεται όλους τους προηγούμενους μήνες τόσο με τον τρόπο που περιγράφηκε, και θεωρώ πολύ αναλυτικά, πριν μέσα στις αίθουσες που επιλέξαμε να συζητήσουμε μέσω της νέας τεχνολογίας, αλλά και έξω από αυτές. Ακόμα και όταν κάποιες ομάδες έκριναν ότι δεν θέλουνε να μπούνε μέσα σε αυτές τις αίθουσες συνομιλήσαμε και στο πεζοδρόμιο, συνομιλήσαμε στο δρόμο μαζί τους και είμαστε ανοικτοί να το συνεχίσουμε αυτό και μέσα και έξω από τις αίθουσες, διότι πιστεύουμε πραγματικά στον διάλογο. Επαναλαμβάνω πως έγιναν 24 ημερίδες διαβούλευσης, στην διάρκεια που η ΝΔ κυβερνά αυτόν τον τόπο, ακριβώς γιατί πιστεύουμε σε αυτήν την διαδικασία. Είχαμε χιλιάδες συμμετοχές συμπολιτών μας που ενδιαφέρονται και ολοκληρώσαμε τον διάλογο μέσα από εκατοντάδες ώρες ουσιαστικής διαβούλευσης. Σημειώνω ότι και σήμερα, σε λίγο, συμπληρώνουμε τις 4 ώρες και αυτό, προσωπικά, με χαροποιεί ιδιαίτερα που γίνεται ένας τέτοιος διάλογος και μέσα στο Κοινοβούλιο. Σε αυτές τις συνδιασκέψεις συμμετείχαν εκπρόσωποι από όλους τους φορείς, από όλη την Ελλάδα. Συμμετείχε ακόμα και ο Πρωθυπουργός δείχνοντας το πραγματικό και ουσιαστικό ενδιαφέρον του, ερχόμενος σε μια από αυτές στην Πελοπόννησο και τοποθετούμενος με παρρησία γύρω από αυτά τα θέματα. Συμμετείχαν εκπρόσωποι από όλα τα κόμματα – και όπως είπα και πριν ακόμα και εκείνοι που διαφωνούν πολιτικά και ιδεολογικά με την ένταξη μας και την πορεία μας στην Ευρωπαϊκή Ένωση- και ήρθαν να συζητήσουν, έστω ιδιότυπα, έξω από αυτές τις αίθουσες. Δυστυχώς, ο μόνος ο οποίος ήταν απών από όλο τον διάλογο ήταν ο ΣΥΡΙΖΑ. Προσωπικά με λυπεί το γεγονός, αλλά επειδή εμείς θα συνεχίσουμε την προσπάθεια διαλόγου και ενημέρωσης, εκτιμώ ότι έστω και αργά, σήμερα σας καλωσορίζουμε σε αυτόν κοινό μας διάλογο και ελπίζω ότι σιγά-σιγά θα γίνει πιο παραγωγικός και τελικά θα είναι πιο ουσιαστικός και για εσάς, τόσο σε επίπεδο της αγροτικής μας πολιτικής όσο και στην ευρύτερη πολιτική λογική σας.

Θα προσπαθήσω να συνθέσω λίγο κάποιες απαντήσεις, διότι είναι αδύνατον να τοποθετηθώ για όλα όσα ακούστηκαν και θα μου επιτρέψετε να ξεκινήσω από αυτά που είπεη κυρία Μανωλάκου, που παρά τις ουσιαστικές πολιτικές και ιδεολογικές μας διαφορές, αναγνώρισε ότι αυτή είναι μια ολοκληρωμένη και ποσοτικοποιημένη μορφή Στρατηγικού Σχεδίου. Αυτό, νομίζω, ότι περικλείει -και για αυτό ξεκινάω την απάντησή μου από εκεί- την πραγματικότητα την οποία έχουμε μπροστά μας. Πράγματι, η προσπάθεια που έγινε ήταν να είναι μια ολοκληρωμένη, καλοσχεδιασμένη και ποσοτικοποιημένη πρόταση, η οποία θα κατατεθεί και στην Ευρωπαϊκή Επιτροπή. Θέλω να πω, επειδή ακούστηκε από κάποιους συναδέλφους ότι «εδώ κλείνει, ουσιαστικά, η δυνατότητα παρέμβασής μας σε αυτή τη πρόταση», πως αυτό δεν είναι ακριβές. Υπάρχει δυνατότητα αναπροσαρμογών μέσα στη διάρκεια του επομένου έτους. Πιστεύω ότι θα είμαστε από τους πρώτους που θα καταθέσουν αυτό το Στρατηγικό Σχέδιο και θα έχουμε τη δυνατότητα- θα είμαστε σε ένα διάλογο με την Ευρωπαϊκή Επιτροπή έτσι κι αλλιώς- εμείς στην Ελλάδα να αναδιαμορφώσουμε κάποιες προτάσεις στο διάβα του χρόνου. Επαναλαμβάνω, ότι σέβομαι την ιδεολογική διαφορά με το Κομμουνιστικό Κόμμα, όμως έχω πάντοτε μια απορία. Αν δεν είχαμε αυτά τα 22 δις ευρώ, θα ήταν καλύτερος ο αγροτικός τομέας ή όχι; Εν πάση περιπτώσει, αυτό είναι κάτι το οποίο συζητάμε διαχρονικά και έχουμε το χρόνο να το ξαναπούμε και μέσα στο Κοινοβούλιο. Συμμερίζομαι την τοποθέτηση της κυρίας Μανωλάκου σε σχέση με τα συλλογικά σχήματα, με τους συνεταιρισμούς, με την ανάγκη ενίσχυσής τους και θέλω να πω ότι εδώ συμφωνούμε. Αν κάπου θεωρείτε ότι το κάνουμε με έναν τρόπο που δεν είναι αρκετά ευκρινής, μπορούμε να το συζητήσουμε- τα έχουμε πει και άλλες φορές- αλλά ο στόχος μας είναι, και μέσα από αυτό το Στρατηγικό Σχέδιο, να ενισχύσουμε τα συλλογικά σχήματα. Διαφωνώ σε αυτό που είπατε, ότι χτυπάμε τις μικρομεσαίες εκμεταλλεύσεις, κάνουμε το ακριβώς αντίθετο, αλλά και εκεί μπορούμε να το συζητήσουμε πολύ πιο αναλυτικά και να δούμε πως μπορούμε να είμαστε ακόμα πιο κοντά στις μικρομεσαίες εκμεταλλεύσεις, τις οποίες εμείς θεωρούμε ότι στηρίζουμε με αυτή τη πρόταση.

Αντιλαμβάνομαι συνολικά, επίσης τη θέση την οποία εξέφρασε ο κ. Πάνας και νομίζω ότι αρχίζουν τα πράγματα και οριοθετούνται κάπως καλύτερα. Το ΠΑΣΟΚ-ΚΙΝΑΛ, νομίζω πως έχει τοποθετηθεί πια στην πλευρά της Σοσιαλδημοκρατίας. Έχει μια πρόταση την οποία τη βλέπουμε σε πολλά να ταυτίζεται και με τις θέσεις άλλων Σοσιαλδημοκρατικών Κομμάτων της ΕΕ. Καταλαβαίνω από την τοποθέτησή σας, κύριε συνάδελφε, ότι έχετε μια ευρεία ανησυχία για το σύνολο της Εθνικής Στρατηγικής. Είπα και πριν, το ξαναλέω και τώρα, ότι για εμάς το Στρατηγικό Σχέδιο είναι ένα κομμάτι αυτής της Εθνικής Στρατηγικής. Τα θέματα που θέσατε ως εθνικές προτεραιότητες, τα αντιμετωπίζουμε στο πλαίσιο μιας Εθνικής Στρατηγικής, η οποία έλειπε πολλά χρόνια από τον τόπο μας στον αγροτικό τομέα και δουλεύουμε καθημερινά, δίνοντας μάχες για να αντιμετωπίσουμε τα προβλήματα και τις κρίσεις που έρχονται, δυστυχώς απανωτές αυτό το διάστημα. Ταυτόχρονα, όμως, έχουμε φτιάξει αυτές τις ομάδες εργασίας, στις οποίες ειλικρινά το λέω, ότι με μεγάλη χαρά θα δεχόμασταν ακόμα και Βουλευτές των υπολοίπων Κομμάτων, αν θέλαν να δουλέψουνε, για την ελιά, για το λάδι, για το βαμβάκι, για οποιαδήποτε αντικείμενα σας ενδιαφέρουν, γιατί μέσα από αυτές θα διαμορφώσουμε την συνολική Εθνική Στρατηγική, κομμάτι της οποίας είναι και το Στρατηγικό Σχέδιο το οποίο παρουσιάσαμε σήμερα. Έχουμε κάνει μια πολύ μεγάλη προσπάθεια να ενισχύσουμε- περίπου 900 εκατομμύρια ευρώ έχουμε βάλει στον αγροτικό τομέα το τελευταίο διάστημα. Αντιλαμβάνομαι όμως, ότι τα προβλήματα είναι πολλά, είναι μεγάλα και συνεχίζουν να υπάρχουν, είναι κυρίως εισαγόμενα- οι αυξήσεις στις τιμές της ενέργειας και των πρώτων υλών είναι εισαγόμενες- πλην όμως, προσπαθούμε να τις αντιμετωπίσουμε.

Εντός αυτού του πλαισίου – το είπε και η κυρία Μανωλάκου, το είπε και ο κ. Πάνας, γι’ αυτό τοποθετούμε ως προς αυτό –αντιλαμβάνομαι και τη θέση του Κομμουνιστικού Κόμματος, που είναι μια αριστερή θέση, αντιλαμβάνομαι και τη θέση του ΠΑΣΟΚ, ως πρόταση σοσιαλδημοκρατική. Αυτό που δεν μπορώ να καταλάβω -ειλικρινά το λέω κ. Αραχωβίτη και ξέρετε ότι σας συμπαθώ και σας εκτιμώ- είναι το ποια είναι η θέση του ΣΥΡΙΖΑ και ποια ορίζουσα έχει, εντέλει, σε όλο αυτό το θέμα. Και μιλάω πολιτικά τώρα. Αυτό όμως που αντιλαμβάνομαι είναι ότι εκφράζετε, τελικώς, το όλον του τίποτα. Δηλαδή, δεν τοποθετήστε σε σχέση με καμία γενική πολιτική στρατηγική, που ακούγεται στην υπόλοιπη Ευρώπη. Είσαστε μια διαφορετική περίπτωση. Νομίζω, ότι αυτός είναι και ο λόγος – αν μου επιτρέπετε – που τελικά, στις δημοσκοπήσεις κυνηγάτε τον κανέναν, διότι δεν τοποθετήστε ουσιαστικά και συγκεκριμένα και εντέλει δεν τοποθετήστε πολιτικά. Πιστεύω στον ουσιαστικό διάλογο και πιστεύω ότι τελικώς, όλοι κρινόμαστε, όπως είπε πριν και ο κ. Σταμενίτης. Και ξαναλέω, ότι ακόμη και εκεί που έχουμε ουσιαστικές διαφορές, εμείς περιμένουμε συγκεκριμένες προτάσεις.

Η κριτική που ασκήθηκε από τη μεριά της Αξιωματικής Αντιπολίτευσης ήταν κυρίως στο αν εμείς κάναμε διάλογο αυτό το διάστημα ή όχι, αν υπήρξε ουσιαστική διαβούλευση ή όχι. Νομίζω ότι τα νούμερα μιλάνε από μόνα τους, νομίζω ότι αντιλαμβανόμαστε όλοι τι θα πει διάλογος. Προσπαθήσατε να μας δώσετε σήμερα έναν ορισμό, του τί είναι ο διάλογος. Πάντως, ο διάλογος που κάναμε επί συγκεκριμένων προτάσεων, ήταν εξαντλητικός. Και κάθε φορά, σε καθεμία από τις παρουσιάσεις μας, βάζαμε κι ένα καινούργιο θέμα, ακριβώς για να μπορέσουμε να το συζητήσουμε. Σε κάθε μία από τις παρουσίες μας στις πρωτεύουσες των περιφερειών, βάζαμε ένα καινούργιο θέμα, ένα τη φορά, ακριβώς για να γίνει αυτός ο διάλογος. Και στο βαθμό που σας εξηγήσαμε πιο πριν, θεωρώ ότι έγινε ουσιαστικός δημοκρατικός διάλογος, από τον οποίο εσείς επιλέξατε να απέχετε. Ξαναλέω ότι εμείς σας καλωσορίζουμε, έστω και τώρα, καθυστερημένα, σε αυτή τη διαδικασία. Αλλά η τοποθέτηση των συναδέλφων σας για κομματική διαβούλευση, για επιλεκτική πρόσκληση για τη διαβούλευση και για επιφανειακή διαβούλευση, νομίζω, πως απλά σας αδικούν. Κατάλαβα από τον κ. Αποστόλου ότι επεσήμανε, πως την περίοδο του 2016 – 2017, ξεκίνησε να γίνεται μια δουλειά. Εγώ δεν είπα ότι δεν έγινε. Αντιθέτως, εγώ είπα ότι και τότε έγινε και στο τέλος έγινε, επί ΣΥΡΙΖΑ – νομίζω επί ημερών δικών σας, κ. Αραχωβίτη – μια διαβούλευση για το θέμα της ΚΑΠ και ενημερωθήκατε -και συγκριμένα από τους επιστημονικούς μας συμβούλους- στα γραφεία σας, τον προηγούμενο μήνα και οι ευρωβουλευτές σας είχαν πλήρη ενημέρωση, γι’ αυτό και ψήφισαν. Άρα, επί της ουσίας, νομίζω ότι όλη αυτή η τοποθέτηση είναι το λιγότερη προσχηματική, αλλά, εν πάση περιπτώσει, ξεκινάμε τώρα να σας έχουμε και εσάς μαζί μας. Εμείς πάντως, το ξαναλέω, πιστεύουμε στο διάλογο, πιστεύουμε στη συναίνεση και εύχομαι εσείς να σταματήσετε να επιλέγετε την αποχή και την άρνηση.

Ως προς τα συγκεκριμένα, στα οποία αναφέρθηκαν οι βουλευτές του ΣΥΡΙΖΑ, θεωρώ, ότι αν μπορούσα να τα χαρακτηρίσω, αυτό που σημείωσα, είναι ότι εγώ θα έβαζα τίτλο μια «άγονη κριτική», εσωστρεφής, η οποία ουσιαστικά, έρχεται και επιβεβαιώνει την πολιτική σας ταυτότητα. Δεν υπήρχαν ουσιαστικές τοποθετήσεις και υπήρχε μια λάθος ανάλυση στις προσεγγίσεις σας για το Στρατηγικό Σχέδιο, η οποία, δυστυχώς, βασίζεται και πάνω σε λάθη στις υποθέσεις εργασίας και γι’ αυτό είναι και λάθος η ανάλυση. Πιστεύω, ότι αν συνεχίσετε να επιβεβαιώνετε, τελικά, αυτή τη φυσιογνωμία του κόμματός σας, δηλαδή, έναν σχηματισμό στείρας άρνησης, απλά, δεν θα προλάβετε να αρθρώσετε μέχρι τις επόμενες εκλογές, συγκεκριμένο, προγραμματικό και εντέλει, Κυβερνητικό λόγο. Και όλοι αντιλαμβανόμαστε ότι ο κόσμος έχει νου, έχει κρίση και στο τέλος από αυτό θα σας κρίνει. Στην αόριστη τοποθέτηση την οποία ουσιαστικά κάνατε, εγώ κατάλαβα ότι στους γενικούς μας στρατηγικούς στόχους, τους οποίους επαναλάβατε, εσείς συμφωνείτε. Απλά καταφέρατε να συμφωνήσετε λεκτικά διαφωνώντας μαζί μας. Σας το είπε η κυρία Μανωλάκου. Νομίζω ότι αυτό αποτυπώνει το πολιτικό πλαίσιο της σημερινής συζήτησης.

 Στέκομαι σε δύο συγκεκριμένα θέματα που προσπαθήσατε να θίξετε. Το ένα είναι ότι μειώνεται η βασική ενίσχυση κατά 500 εκατομμύρια. Νομίζω ότι αυτό είπατε. Είναι στα πρακτικά.

**ΣΤΑΥΡΟΣ ΑΡΑΧΩΒΙΤΗΣ**: Είπα ότι μειώνεται η βασική, αλλά όχι 500 εκατομμύρια.

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Νομίζω ότι αυτό είπατε. Αλλά κατά πόσο πιστεύετε ότι μειώνεται;

**ΣΤΑΥΡΟΣ ΑΡΑΧΩΒΙΤΗΣ**: Δεν θα κάνω παζάρι. Είπα ότι μειώνεται η βασική.

 **ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Δεν είναι παζάρι. Είναι ότι είπατε. Εγώ μιλάω συγκεκριμένα. Αυτό που είπατε δεν ισχύει πρακτικά. Έχουμε σήμερα, αν δεν κάνω λάθος, 1,060 χωρίς την αναδιανεμητική ενίσχυση και με την πρόταση την οποία σας παρουσιάσαμε πριν, φτάνει στο 1,048 με την αναδιανεμητική ενίσχυση. Αν εσείς θεωρείτε ότι θέλετε να διαιωνίσουμε την κατάσταση την οποία εσείς υπηρετήσατε ως Κυβέρνηση -και εννοώ ότι όταν εσείς ήσασταν Κυβέρνηση- το 30% των δικαιούχων ελάμβαναν το 80% των χρημάτων. Εάν εσείς θέλετε να το συνεχίσουμε αυτό, καλό είναι να μας το πείτε συγκεκριμένα. Είναι μία πολιτική επιλογή. Εμείς επιλέγουμε με την αναδιανεμητική ενίσχυση να αλλάξουμε αυτό το δεδομένο και ταυτόχρονα να κάνουμε και όλα τα άλλα που σας είπαμε πριν. Αν όμως εσείς θέλετε αυτή την κατάσταση να διατηρηθεί, έχουμε όλο το χρόνο μπροστά μας μέσα στο 2022, να τα συζητάμε. Εμείς λέμε ότι θέλουμε να γίνει αναδιανομή. Εσείς μπορεί να λέτε ότι δεν θέλετε να γίνει αναδιανομή.

Όσον αφορά στις συνδεδεμένες ενισχύσεις. Τελικά δεν κατάλαβα πού διαφωνούμε. Εμείς, κάνουμε μία συγκεκριμένη πρόταση μετά από την ανάγνωση και την μελέτη των τεχνοκρατικών δεδομένων και της δεδομένης κατάστασης που σήμερα βιώνει η χώρα, ακριβώς με τα πολλαπλά πλήγματα στην ακρίβεια, όπως εμφανίζονται παγκοσμίως μετά τον κορωνοϊό, με τα προβλήματα τα οποία υπάρχουν, και λέμε ότι επιλέγουμε ένα διττό δρόμο. Ποιος είναι αυτός; Από τη μία μεριά να ενισχύσουμε την κτηνοτροφία και τις ζωοτροφές, που είναι μία στρατηγική πολιτική επιλογή -κι εγώ θέλω μία συγκεκριμένη απάντηση εάν συμφωνείτε με αυτή την επιλογή μας ή όχι- με 35 εκατομμύρια το χρόνο, μέσα από τις συνδεδεμένες ενισχύσεις, μέσα από την διαφάνεια να διατηρήσουμε την κοινωνική συνοχή και το κοινωνικό πρόσωπο της αγροτικής μας πολιτικής διατηρώντας τις συνδεδεμένες ενισχύσεις που υπήρχαν μέχρι σήμερα, κάποιες εκ των οποίων τοποθετήθηκαν επί ημερών σας. Αυτό δεν καταλαβαίνω γιατί είναι θέμα. Πράγματι εσείς επιλέξατε να εντάξετε στις συνδεδεμένες ενισχύσεις κάποια προϊόντα, τα οποία εμείς διατηρούμε. Άρα, εγώ αυτό που κατάλαβα είναι ότι συμφωνούμε σε αυτό, αλλά αν εν πάση περιπτώσει διαφωνείτε, να μας το πείτε, να το πείτε κυρίως στους παραγωγούς

Όσον αφορά στα ζητήματα που έθεσε ο κ. Λογιάδης, τον οποίο εκτιμώ και παρακολουθώ. Νομίζω ότι τα περισσότερα είναι θέματα που μπορούμε να συζητήσουμε στον κοινοβουλευτικό έλεγχο. Για τα αγροτεμάχια, το κτηματολόγιο, την κατάργηση των επιδοτήσεων, το 28-34, εκεί είναι η «Βαρουφάκια» λογική ότι βλέπετε μπροστά. Το αντιλαμβανόμαστε. Αλλά, εμείς μιλάμε για την προηγούμενη περίοδο. Για όλα αυτά που είπατε, για το Ταμείο Ανάκαμψης έναντι του Ευρωομολόγου, είναι ζητήματα τα οποία δεν είναι της σημερινής παρουσίασης. Θα μου επιτρέψετε να σταθώ στα ζητήματα του Στρατηγικού Σχεδίου, γιατί εάν δεν το κάνω θα αισθανθώ και εγώ ότι υποτιμώ αυτή την ουσιαστικά μεγάλη στιγμή για την διαμόρφωση αυτού του σχεδίου που αφορά στα επόμενα 10 χρόνια της αγροτικής μας παραγωγής. Τέλος, σε σχέση με τις παρεμβάσεις των συναδέλφων του κ. Κέλλα, του κ. Δαβάκη, του κ. Ανδριανού, της κυρίας Αραμπατζή, του κ. Σταμενίτη, του κ. Καρασμάνη, του κ. Χαρίτου, ήθελα να τους ευχαριστήσω γι’ αυτά τα οποία είπαν. Τα έχω σημειώσει όλα.

Καταλαβαίνω, από τις παρεμβάσεις των περισσοτέρων συναδέλφων, πως η επιλογή μας να διατηρήσουμε τις συνδεδεμένες ενισχύσεις, αναφέρθηκαν σχεδόν όλες εδώ και ανάλογα με τον τόπο προέλευσης των συναδέλφων μας, ήταν μια σωστή επιλογή και αυτό το αντιλαμβάνομαι. Θεωρώ, δε, πως αυτό είναι το προϊόν του διαλόγου το οποίο εμείς περιγράφουμε. Σημείωσα αρκετά από αυτά τα οποία ελέχθησαν και μπορούμε πιθανόν να βελτιώσουμε κάποια πράγματα και να τα πάμε σε ένα επίπεδο ακόμα καλύτερο. Απαντώ ευθέως στην κυρία Καφαντάρη, ότι η πρότασή μας είναι ακριβώς στην κατεύθυνση της υπηρεσίας τουGreen Deal, περισσότερο από καθετί άλλο. Κράτησα ως πολύ σημαντικό, το ζήτημα της περιστολής των εκπομπών του μεθανίου, είναι κάτι το οποίο μας απασχολεί πολύ, είναι κάτι με το όποιο ασχολείται στο Ευρωκοινοβούλιο η συνάδελφός μας, η κυρία Μαρία Σπυράκη, πάρα πολύ έντονα και ουσιαστικά έχει ένα πρωταγωνιστικό ρόλο εκεί. Θέλω να πω, σε σχέση με αυτό, γιατί είναι κάτι το οποίο δεν έχουμε κουβεντιάσει πολύ στη Βουλή και στο δημόσιο διάλογο εδώ και χαίρομαι που το έθεσε η κυρία Καφαντάρη, ότι είναι ένα ιδιαίτερα δύσκολο και σύνθετο ζήτημα, το οποίο για να λυθεί, από τη μια απαιτεί διεθνή συνεργασία. Από την άλλη, η δική μας θέση -με την οποία συμμετέχουμε στην Ευρωπαϊκή Επιτροπή με εκπρόσωπο από το Υπουργείο μας, για να διαμορφώσουμε αυτή τη κοινή μας πολιτική- είναι ότι η περιβαλλοντική βιωσιμότητα, που είναι πρωταρχικός μας στόχος και πυλώνας της πολιτικής μας, δεν μπορεί να αποσυνδέεται από την κοινωνική και οικονομική βιωσιμότητα. Και αυτό είναι μια βάση συνολικά της πολιτικής μας, είναι ουσιαστικά και η θέση μας για τις συνδεδεμένες ενισχύσεις, ότι προσπαθούμε ταυτόχρονα να κοιτάμε διαφορετικούς πυλώνες πολιτικής και με τις πολιτικές μας αποφάσεις να τις συμπεριλαμβάνουμε.

Κλείνοντας, και ευχαριστώ για το χρόνο που μου δώσατε κ. Πρόεδρε, θέλω να πω ότι ο στόχος μας, όπως τον έχουμε περιγράψει και στα νομοσχέδια που φέραμε στη Βουλή, αλλά και συνολικά -νομίζω, ότι είναι αντιληπτό, διότι το υπηρετώ με όλες μου τις δυνάμεις όσο χρόνο είμαι στην πολιτική- είναι η συναίνεση και η συνεργασία, η οποία ειδικά στο χώρο της αγροτικής οικονομίας, θεωρώ ότι μπορεί να επιτευχθεί. Και αυτό διότι εκτός από τη μεγάλη διαφορά του αν ανήκουμε ή όχι στην ΕΕ, κατά τα άλλα δεν έχει πολύ μεγάλες κομματικές διαφορές και εν τέλει -και από τη σημερινή τη συζήτηση- το συμπέρασμα είναι ότι οι στρατηγικοί μας στόχοι είναι κοινοί. Αυτή η συναίνεση και συνεργασία, κατά την ταπεινή μου γνώμη, υπηρετείται μέσα από τη συνεχή ενημέρωση και μέσα από τον συνεχή διάλογο και αυτό, όπως προείπα, θα συνεχιστεί μέσα στο 2022, αμέσως μετά την κατάθεση του Στρατηγικού Σχεδίου με στόχο, το τελικό αυτό Στρατηγικό Σχέδιο -και απαντώ και στον κ. Αποστόλου με αυτό- να δίνει ουσιαστικές απαντήσεις στους Έλληνες και τις Ελληνίδες αγρότες και αγρότισσες και ταυτόχρονα να είναι εφαρμόσιμο και αποτελεσματικό. Είμαι πεπεισμένος, ότι μπορούμε να υπερβούμε τις κομματικές μας διάφορες και σας λέω, για άλλη μια φορά, ότι ο στόχος της πολιτικής ηγεσίας του Υπουργείου, είναι αυτό το Στρατηγικό Σχέδιο και η Εθνική μας Στρατηγική, -αλλά και όλες οι κεντρικές αποφάσεις που παίρνουμε για να δημιουργήσουμε ένα επιτελικό, αναπτυξιακό Υπουργείο Αγροτικής Ανάπτυξης και Τροφίμων, έναντι ενός διαχειριστικού που υπήρχε στο παρελθόν- είναι πολιτικές αποφάσεις που θέλουμε να τις κατοχυρώσουμε θεσμικά, διότι αντιλαμβανόμαστε, ότι αυτό πρέπει να συνεχιστεί και μετά τη δική μας παρουσία εκεί και μετά την παρέλευση των ετών που η ΝΔ θα είναι στη διακυβέρνηση, για να υπάρχει μια Εθνική Στρατηγική, που βεβαίως, μπορεί να αλλάζει λίγο αριστερά ή δεξιά, αλλά θα είναι η μία και κεντρική, για να μπορέσουμε να πετύχουμε τους κοινούς μας στόχους. Σας ευχαριστώ πολύ για το χρόνο και για την υπομονή.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, με όλον το σεβασμό δεν είναι όλα επικοινωνία, είναι ουσία. Από τις 17 του Φλεβάρη έχουμε στείλει αίτημα για τη σύγκληση της Επιτροπής, προκειμένου να συζητήσουμε όλα αυτά τα ζητήματα, οργανωμένα και θεσμικά. Η παρουσίαση, γιατί σε παρουσίαση καλούσατε -δείτε τις προσκλήσεις- και όχι συζήτηση. Λοιπόν, επειδή η ουσία έχει νόημα μιας και μιλήσατε για παρελθόν. Το 2014, αν θυμάστε, η χώρα με την τότε πολιτική ηγεσία είχε καταθέσει το σχέδιό της για 3 αγορανομικές περιφέρειες, για τον τρόπο που θα γίνει η σύγκλιση και για το πώς θα γίνει το Πρόγραμμα Αγροτικής Ανάπτυξης. Άρα, αυτό που κληθήκαμε εμείς να εφαρμόσουμε ήταν μια επιλογή του 2014, οπότε στη συγκυβέρνηση της χώρας ήταν πάλι, ατυχώς, η ΝΔ. Άρα, όταν μας λέτε για 30, 60 κ.λπ., ποιος παίρνει τι, ήταν επιλογή του 2014, που όπως καταλαβαίνετε δεν μπορούσε να αλλάξει.

Να σας θυμίσω, επίσης, ότι το Πρόγραμμα Αγροτικής Ανάπτυξης επέστρεψε πίσω με 460 παρατηρήσεις, μέσα στο 2015. Δηλαδή, φάγαμε τον πρώτο χρόνο μόνο και μόνο για να διορθώσουμε το Πρόγραμμα που είχε κατατεθεί. Όμως, εδώ, δεν μου απαντήσατε συγκεκριμένα. Σας είπα ότι αυτοί που θίγονται με την εφαρμογή της νέας ΚΑΠ είναι η ελαιοκαλλιέργεια, πολύ μικρές ορεινές μειονεκτικές εκμεταλλεύσεις και η ποιμενική ορεινή αιγοπροβατοτροφία, και σας τεκμηρίωσα τους λόγους. Προτιμήσατε να μην απαντήσετε. Εγώ θα θεωρούσα ότι ανοίγει ένα διάλογος έστω και τώρα. Προλαβαίνουμε. Για τις 3 αγορανομικές περιφέρειες, που ήταν η πιο λάθος επιλογή που μπορούσε να γίνει. Σας το είπε και ο κ. Καρασμάνης ότι μέσα στις 3 αγορανομικές περιφέρειες δεν είναι δυνατό να γίνει δίκαιη σύγκλιση. Τα ιστορικά δικαιώματα –σας το λέγαμε από τότε, το 2015- έχουν κλείσει τον κύκλο τους, κουβαλάνε αδικίες. Για πρώτη φορά έχετε την ευκαιρία να προχωρήσετε σε κάτι ουσιαστικό και δυναμικό ,και δεν το κάνετε. Αυτή είναι η ουσία. Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ:** Πάντως, κ. Αραχωβίτη, το περιεχόμενο για το ποιες είναι οι περιφέρειες εσείς το βάλατε. Με γεωγραφικά κριτήρια το ορίσατε αν είναι δενδροκαλλιέργεια ή όχι.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριοι, σας παρακαλώ, να λήξει αυτή η συζήτηση. Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κ. Πρόεδρε. Πρώτον. Η πολεμική μεταξύ ΝΔ-ΣΥΡΙΖΑ είναι άσφαιρη.

Κύριε Υπουργέ, βρήκατε στα γραφεία Εθνικό Σχέδιο από το ΣΥΡΙΖΑ, κτίσατε πάνω από εκεί, μας το είχε πει και ο κ. Βορίδης. Μας το έδειξε, δεν είναι κάτι κρυφό. Έτσι είναι, παίρνει ο ένας τη σκυτάλη από τον άλλον, τη σχεδιάζει και την ζωγραφίζει ξανά. Τι να κάνουμε; Και γιατί συμβαίνει αυτό; Διότι συμφωνείτε στη Στρατηγική γεγονός που επιβεβαιώθηκε και σήμερα, εδώ, στην αίθουσα. Δεύτερον. Λέτε «20 δις ευρώ καλά δεν είναι που έρχονται;». Καλά είναι για ποιους; Τα 20 δις παίρνονται από τους προϋπολογισμούς των λαών, από τις τσέπες των λαών και πηγαίνουν στους επιχειρηματικούς ομίλους. Η αναλογία του 20% των αγροτών απολαμβάνει το 80% των επιδοτήσεων. Ίσως έχουμε μια παραλλαγή λίγο πιο ευνοημένη σε μας, 30% με 70% που θα συνεχιστεί. Δεν έχουμε καμία αυταπάτη, άσχετα από το τι λέτε. Δεν αλλάζει διότι αυτοί είναι οι όροι και οι προϋποθέσεις της ΕΕ. Με κάθε ειλικρίνεια, συναίνεση από εμάς δεν θα βρείτε. Διαφωνούμε. Οι πολιτικές σας ευνοούν το κεφάλαιο και φτωχοποιούν την αγροτιά, τους εργάτες, τους υπαλλήλους, το λαό. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε και εμείς. Στο σημείο αυτό ολοκληρώθηκε η συζήτηση στη Διαρκή Επιτροπή Παραγωγής και Εμπορίου με θέμα ημερήσιας διάταξης την ενημέρωση των μελών της Επιτροπής εν όψει της κατάθεσης του Στρατηγικού Σχεδίου της χώρας μας στην Ευρωπαϊκή Επιτροπή για τη νέα Προγραμματική Περίοδο 2023-2027 της Κοινής Αγροτικής Πολιτικής.

Λύεται η συνεδρίαση.

Στο σημείο αυτό έγινε η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Ράπτη Ελένη, Σενετάκης Μάξιμος, Σταμενίτης Διονύσιος, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Αρβανιτίδης Γεώργιος, Γκόκας Χρήστος, Πάνας Απόστολος, Μανωλάκου Διαμάντω, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 15.20΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**